
Toamna sosise prin acele locuri mai devreme ca în alți ani. Un 
vânt rece sufla cu putere dinspre mare, urnind torentul de 
ploaie ce se stârnise de cu seară spre văile care mărgineau 
comuna. 

Undeva, în depărtare, pe culmea unui deal se vedeau zidurile 
albe ale unei căsuțe în care primăria, cu sprijinul localnicilor, 
amenajase un dispensar. 

Așezarea părea pustie în timpul acelor prime ore ale dimineții. 
Ici și colo mai vedeai câte un pescar ori vreo femeie pe care 
nevoile gospodărești o mânaseră după târguieli. 

Pe deal, însă, forfota oamenilor se putea observa de cum se 
crăpa de ziuă și până târziu după asfinţitul soarelui. Oamenii din 
acel capăt de țară aveau acum parte de un medic adevărat, așa 
cum nu mai văzuseră ei de mult. 

La început, l-au privit cu neîncredere; mai întâi, pentru că 
medicii dinaintea lui nu știuseră cum să părăsească mai repede 
comuna, și-apoi, pentru că era prea tânăr. Dar asta se întâmpla 
cu doi ani în urmă, când doctorul Matei lanculescu abia sosise. 
Părea un adolescent; era mic de statură, slab, palid și cu niște 
ochi cuminţi. 

Pe vremea aceea, dispensarul se afla într-o casă părăginită, 
iar tânărul medic a refuzat să-i calce pragul pentru a doua oară. 
Oamenii s-au cam supărat, considerându-l mofturos, iar unii mai 
bătrâni nu se sfiiră să-i spună în față: 

— Ei, domnișorule, dacă ai ști să tămăduiești pe cât de 
pretențios te-arăţi, ar fi foarte bine. 

Doctorul Matei Ianculescu nu s-a supărat. A zâmbit și S-a 
apropiat de cel mai vârstnic, întrebându-l: 

— Moșule, câți oameni din comună știu să sape? 

Oamenii au izbucnit în râs. 

— D-apoi, n-oi fi venit aici ca să ne-nveţi a săpa, strigă o 
femeie mai șugubeaţă. 

Era duminică pe la amiază și discuţia se purta în inima 


comunei. 

— Dacă o fi nevoie, și-oţi vrea să m-ascultaţi, oi face-o și pe 
asta. 

— Și ce-ar trebui să săpăm? interveni femeia. 

— Temelia viitorului dispensar! răspunse medicul şi, 
înflăcărându-se, arătă cu mâna spre deal. 

— Tocmai acolo? întrebă tânăra. 

— Da, pentru că e mai puţină umezeală. 

Și-n după-amiaza acelei duminici, primarul comunei dădu 
prima lovitură de târnăcop. 

În zilele ce urmară, sosiră și ostașii pichetului de grăniceri și 
așa îl cunoscu doctorul Matei lanculescu pe locotenentul Cezar 
Gurău, comandantul. 

Veniră și locuitorii din satele vecine și după numai patru luni, 
noul dispensar strălucea în bătaia soarelui, mândru și alb, iar 
oamenii îl numiră Perla. 

De-atunci, nimeni n-a crâcnit înaintea tânărului medic; nimeni 
nu s-a opus vreunei dispoziţii date de el. Când spunea că trebuie 
vaccinaţi copiii, oamenii veneau chiar din prima zi; când a 
izbucnit o epidemie de gripă, a închis școala cu de la el putere - 
primarul lipsind din localitate, iar ajutoarele lui umblând după 
aprobări. Când câţiva soldaţi ai pichetului comandat de 
locotenentul Cezar Gurău s-au îmbolnăvit de o gravă intoxicație, 
tot doctorul Matei lanculescu i-a îngrijit, iar pe doi dintre ei i-a 
salvat de la o moarte ce părea sigură. 

O dată, când cei de la judeţ au vrut să-l mute de-acolo, 
primarul umbla atât de abătut prin comună, încât cei care-l 
întâlneau nu întârziau să-l întrebe ce i s-a întâmplat. „Ne pleacă 
doctorul” răspundea el pe un ton de parcă ar fi anunţat sfârșitul 
lumii. 

Ştirea a pătruns în fiecare casă. 

În dimineaţa când mașina de la secţia sanitară a pătruns în 
comună, ulițele erau înţesate de lume. 

De sus, dinspre deal, cobora un bărbat slăbuţ și mic de 
statură. Privirile tuturora erau îndreptate spre el. „Vine 
doctorul!” se auziră unele murmure. „Ne pleacă doctorul!” 
răsunară altele. 

Îndată ce Matei Ianculescu ajunse în mijlocul mulţimii, din 
mașina care venise să-l ia cobori noul medic, mergând în 
întâmpinarea lui, cu mâna-ntinsă. Atunci se petrecu ceva cu 


totul neașteptat pentru „fondatorul” noului dispensar. Oamenii 
tăiară calea noului venit și făcură zid în jurul lui Matei, 
apărându-l parcă de cine știe ce primejdie. Doctorul care urma 
să-l înlocuiască se opri, nedumerit. 

— Nu ţi-l dăm! tună un bătrân pescar, cu chipul brăzdat de 
cute adânci. 

— E-al nostru! strigă o femeie, ridicând puţin braţele în care 
ţinea un copil, ca noul medic să ia mai bine aminte la cele ce 
avea să-i spună. El mi-a salvat copilul! Și pe el și pe mine; așa 
să știi! 

— Nu vi-l dăm! răsunară alte glasuri. 

— Dar dacă el vrea să plece? spuse careva din mulţime, pe un 
ton ce trăda o ușoară batjocură. 

Glasurile amuţiră și în liniștea care se așternu oamenii se 
priviră între ei. La asta nu se așteptau; nici nu le trecuse prin 
minte că doctorul lor, care făcuse atâtea pentru ei, i-ar fi putut 
părăsi cu vrerea lui. Într-un târziu, toţi își îndreptară privirile 
spre Matei. 

— Nu! N-am vrut, abia izbuti el să bâiguie, din pricina emoţiei 
care-l stăpânea. Era fericit că cei din jurul său îl iubeau atât. Eu 
nu... nu... nu doresc asta, mai putu el să murmure și își mușcă 
buzele de teamă să nu izbucnească în plâns. 

— Auzi? N-a vrut să ne părăsească, șopti femeia cu copilul în 
braţe. 

Noul sosit se urcă în mașină și făcu cale-ntoarsă, iar doctorul 
Matei lanculescu se așeză pe treptele primăriei cuprinzându-și 
capul cu palmele. Era foarte tulburat; nimeni nu-i arătase până 
atunci atâta dragoste. Copilăria sa nu-i lăsase nici măcar umbra 
vreunei amintiri frumoase, care să-i revină în minte și să-i 
încălzească sufletul atunci când clipele de cumpănă îl 
încercaseră ca pe fiecare om. 

Se născuse în casa unui om avut, căruia trebuia să-i spună 
tată deși niciodată nu-l încercase o asemenea dorinţă. 
Adevăratul său tată murise cu o lună înainte să se fi născut el, 
iar mama, o femeie frumoasă și pusă pe căpătuială, îi ascunsese 
cu grijă că domnul acela gras, puternic și bogat, n-ar fi părintele 
lui. Matei aflase adevărul abia pe la doisprezece ani când, sărind 
în apărarea mamei sale, domnul al cărui nume îl purta l-a izgonit 
din casă, strigându-i: „Ești un câine de pripas! Nu-ţi sunt tată! 
Adevăratul tău părinte mi-a fost slugă! Slugă mi-a fost și maică- 


ta! N-ai ce căuta în casa asta!” 

Maică-sa n-a intervenit, iar el a luat calea pribegiei, rătăcind 
săptămâni de-a rândul, lihnit de foame și cu sufletul zdrobit. 
Nimic nu-l duruse mai mult decât lipsa de fermitate a mamei, 
pentru că noua lui stare o datora faptului că sărise în apărarea 
ei. Era obișnuit cu ocările și bătaia, dar asta în ceea ce îl privea 
pe el. Nu se putea însă obişnui cu gândul că și mamei sale i s-ar 
fi cuvenit un asemenea tratament. De câte ori nu-i spusese: 
„Hai, mamă, să plecăm! Am să muncesc, ai să muncești și tu și 
o s-avem cu ce trăi.” Dar ea râdea întotdeauna când auzea 
asemenea lucruri și își mângâia bijuteriile la fel de tandru cum îl 
mângâia și pe el. 

Drumurile pribegiei îl purtară spre o carieră de piatră unde 
oamenii trudeau din greu, izbind stânca cu niște ciocane mari. 
Soarele de iulie dogorea atât de tare, încât copilul de-atunci nu 
mai putu ajunge la oamenii cărora voia să le ceară puţină apă. 
Flămând și sfârșit de oboseală, se prăbuși. 

Era amiază și din depărtare se făcură auzite glasurile unor 
femei care coborau vesele de pe înălțimile ce mărgineau 
cariera; aduceau de mâncare bărbaţilor care aveau să trudească 
până seara. Curând, femeile ajunseră lângă copil și larma lor 
încetă brusc. 

— la te uită! făcu una dintre ele, într-un târziu. Un copil mort. 

Matei auzi, dar nu putu scoate decât un geamăt. 

— Nu-i mort! strigă alta. 

Pe urmă nu mai știu ce se întâmplase. Se trezi într-o casă 
sărăcăcioasă. În care fiece îmbucătură de pâine era însoţită de 
râsete și alintări. Privi în jurul lui și se văzu înconjurat de alți opt 
copiii, o femeie voinică și urâtă din cale-afară și un bărbat înalt, 
slab dar vânjos. 

Bărbatul îl întrebă: 

— Cum îţi zice, puiule? 

— Matei. 

— Matei și mai cum? încercă femeia să-l descoasă pe un ton 
sfios. 

Copilul ezită, temându-se, nici el nu știa prea bine de ce. Pe 
urmă se rușină și își spuse numele complet. 

— Se vede că te-ai rătăcit, puiule! murmură pietrarul. 

Matei se mulțumi doar să-și plece capul. 

— Ori poate-ai fugit de-acasă!? interveni mama celor opt 


copii. 

Băiatul tresări și femeia continuă, intuind că aceea era 
adevărata situaţie: 

— Părinţii tăi or fi speriaţi, continuă ea. Te-or fi căutând... te- 
or fi jelind... 

— N-am părinţi, răspunse Matei. N-am pe nimeni, dar nu vă 
faceţi griji... N-o să rămân pe capul dumneavoastră așa... ca un 
„câine de pripas”. 

Atunci mama celor opt copii îl cuprinse în braţe, strângându-l 
atât de tare încât îi tăie respiraţia. 

— Dar ce suflet de fiară ţi-o fi spus vorbele astea? Că din 
capul tău nu-s! Ai să rămâi aici și nu ca un „câine de pripas”, ci 
ca toți ceilalți copii ai noștri. Așa-i, tată? strigă ea întorcându-se 
spre bărbatul ei. 

Pietrarul nu răspunse nimic, ci doar își puse uriașa-i palmă pe 
capul lui Matei, în semn de aprobare și ocrotire. 

Toamna, copiii au pornit la școală și printre ei se afla și Matei. 

În anul următor, „copilul de pripas” a obţinut bursă, iar după 
alți doi ani i-a părăsit pe părinţii săi adoptivi, plecând intern la 
un liceu de la oraș. 

Pe maică-sa o vedea de două ori pe an, în timpul vacantelor, 
și asta se petrecea în mare taină, ca nu cumva soțul ei să se 
supere. Se întâlneau în gară, ea rămânând cu Matei cam o 
jumătate de oră, până la plecarea trenului care avea să-l poarte 
înapoi, între zidurile reci ale internatului. La plecare, el îi săruta 
mâna iar ea îl mângâia și plângea îndurerată. Pe urmă, băiatul 
se urca în tren și se grăbea s-ajungă la o fereastră pentru ca ea 
să-l vadă și să-i răspundă la salutul de rămas bun, dar 
întotdeauna maică-sa dispărea, rușinată poate de taina în care 
se întâlnea cu propriul ei fiu, în timp ce privirile lui Matei 
rătăceau pe deasupra mulțimii aflate pe peron, nădăjduind că 
ea se afla acolo și-i urmărea mâna care se agita îndelung, într- 
un salut pe care el se încăpăţâna să-l adreseze neantului. 

Când izbuti s-ajungă medic, domnul Eremia lanculescu îl 
reprimi în casă, dar Matei n-avea să rămână acolo prea multă 
vreme, pentru că pâinea se mânca tot cu lacrimi și nu cu voie 
bună, așa cum văzuse el în casa pietrarului. 

La plecare, îi spuse maică-sii să-l urmeze, dar ea se cufundă 
în tăcere, mângâindu-și bijuteriile, și el înţelese că orice altă 
încercare de a o elibera din temniţa împodobită cu aur și pietre 


scumpe era zadarnică. 

Toate aceste imagini i se derulară în minte cu iuțeala 
fulgerului pe când stătea acolo, pe treptele primăriei, înconjurat 
de oamenii care-l preţuiau într-atât, încât făcuseră zid spre a-l 
păstra printre ei. Un val de sânge îi năpădi obrajii. Emoţia prin 
care trecuse și bucuria ce-l încercase erau atât de puternice, 
încât amenințau să-l doboare. Vru să se ridice și să pornească 
spre „Perla” lui, dar mișcarea îi stârni o durere cumplită în 
dreptul inimii și el gemu surd. 

Oamenii murmurară neliniștiţi. 

— Doctore! se auzi glasul locotenentului Cezar Gurău, 
comandantul pichetului de grăniceri. 

Matei tresări și, dezlipindu-și palmele de pe ochi, îl privi cu un 
aer buimac, de parcă atunci s-ar fi trezit din somn. 

— Doctore, continuă ofițerul, ce-ar fi să ne faci o vizită la 
pichet? 

— E cineva bolnav? abia putu să-ngăime. 

Cezar, care până atunci își dăduse seama că nu prea avea 
sorți de izbândă să-l urnească din loc, spre a-l scoate din starea 
în care emoţiile îl cufundaseră, se agăţă de interesul pe care 
Matei îl purta sănătăţii oamenilor și, apropiindu-se de el, îi șopti: 

— Da, cineva e foarte bolnav. 

— Cine, căpitane? (așa-i plăcea doctorului să-l numească pe 
tânărul său prieten). 

— Eu! răspunse locotenentul, pe un ton ce se voia dramatic. 

Matei se ridică cu greu și-i examină ochii. 

— De ce mă amăgești? Ce vrei de la mine? 

— Să bem o cafea împreună. 

Doctorul zâmbi. 

— Hai! îl îndemnă Cezar, altminteri fac o criză de inimă și-ți 
dau de lucru cum n-ai mai avut încă. 

Medicul apucă mânerul valizei, dar mâna se dovedi nesigură. 
Atunci se produse ceva cu totul neașteptat: una dintre femei, 
care-l privise cu antipatie de când sosise în mica lor localitate, 
se repezi și-i luă valiza. 

— Am s-o duc eu. Aveţi încredere; am s-o duc la „Perla”. 
Mergeti liniștit, îl asigură ea și porni grăbită spre coama dealului 
urmărită de privirile consătenilor. 


Trecuseră doi ani de la sosirea doctorului Matei lanculescu în 


acea comună Situată la un capăt de ţară. 

Era toamnă, dar ploile nu mai amenințau să-nmoaie 
drumeagul de altădată care ducea la dispensar, pentru că 
oamenii duraseră cale pietruită până la „Perla”, iar acolo unde 
panta era prea abruptă săpaseră trepte. 

Vremea era rece. Un cer plumburiu, prevestitor de ploi 
îndelungate, acoperise așezarea, iar vântul ce se stârnise părea 
să aducă și mai mulţi nori decât să-i împrăștie pe cei care se 
descărcau din belșug. 

În sala de așteptare se mai aflau doar câţiva pacienţi care își 
așteptau rândul fie pentru consultaţii, fie pentru tratament. 

Sora Ana, asistenta, cum o numea doctorul Matei lanculescu, 
nu mai prididea cu treburile, iar Vlad Brănescu, „ajutorul” - așa-i 
spunea medicul - se străduia din răsputeri să se facă util și ei, și 
protectorului său. Vlad era un bărbat de vreo patruzeci de ani, 
nu prea înalt dar bine clădit; sărăcăcios îmbrăcat, însă chiar 
dacă ar fi umblat în zdrenţe, tot „un domn bine” - după spusele 
Anei - ar fi părut. Venise la dispensar ca pacient, adus pe brațe 
de niște localnici; leșinase pe stradă. Matei l-a examinat foarte 
atent, așa cum făcea cu toţi oamenii aflaţi în suferință. Ana tot 
aștepta să intervină; într-un târziu și-a pierdut răbdarea și a 
întrebat: 

— Ce tratament îi facem? 

Doctorul a privit-o lung și trist; s-a ridicat de pe scaun, s-a 
apropiat de ea și i-a șoptit: 

— Să-i dăm ceva de mâncare. A leșinat din pricina foamei. 

Pacientul a auzit și s-a pornit pe plâns; se simțea umil. 

— Eu... începu „bolnavul” să murmure, am neglijat să 
mănânc... Știţi, am... am avut foarte multe de făcut... de 
refăcut; da da, trebuia... trebuie să-mi refac viaţa și din această 
pricină, aproape că am uitat să mănânc. N-am... n-am acte... n- 
am... Adică am avut, dar... 

— Stai liniștit, îi curmă vorba Matei. Pentru tratamentul pe 
care ţi l-am prescris nu sunt obligat să te înregistrez. Și-apoi, nu 
te întreb nimic; nici măcar cum te cheamă. Rămâi întins pe 
canapea! Nu trebuie să faci niciun efort. De câtă vreme n-ai 
mâncat? 

— Păi... trei... patru, da, patru zile, de când m-am eliberat. 

— Enorm! strigă Matei. 

Ușa se deschise și Ana îi aduse de mâncare. 


Vlad se târî spre biroul doctorului, pe care sora îi așternuse 
masa, implorând: 

— Domnule doctor... nu vă zgărciţi! Cine știe când și unde o 
să mai găsesc o bucată de pâine!? 

— Aici! Și astăzi, și mâine... și oricât vei avea nevoie! preciză 
medicul, înjumătăţindu-i porţia de mâncare adusă de asistentă. 
Apoi părăsi cabinetul și împreună cu Ana continuă consultaţiile 
în sala de pansamente. 

Trecuse aproape o oră de când Matei își părăsise oaspetele. 

Vlad mâncase și nu știa ce să facă. Se apucă să strângă 
tacâmurile și fața de masă. Apoi ieși din cabinet, vrând să afle 
unde se găsea binefăcătorul său. Curând îl descoperi. 

— Vă mulţumesc, rosti el cu oarecare jenă și se grăbi să 
adauge: Sper ca săptămâna viitoare să vă pot invita la un mic 
cocteil pe care am de gând să-l dau în cinstea dumneavoastră și 
a acestei tinere doamne. 

Medicul surise mulțumit de schimbarea dispoziţiei oaspetelui 
său și se grăbi să se scuze: 

— Invitaţia dumitale mă onorează dar mă pune în mare 
dificultate. Tăcu o vreme, jenat, apoi continuă: Vezi, dragul meu, 
garderoba mea este atât de sărăcăcioasă, încât mă tem că te 
voi pune într-o situaţie nefavorabilă față de ceilalți invitați. 

— AȘ! îl întrerupse Vlad, n-am decât să dau un bal mascat, și- 
atunci puteţi veni în halate și bonete albe, așa cum ne-am 
cunoscut. Și-apoi... o asemenea costumațţie, vă jur! n-a mai 
apărut la niciunul dintre balurile la care am fost. O! se precipită 
el, vă asigur că sunt... am fost un mare amator de asemenea 
petreceri! Da, da, chiar din fragedă copilărie, preceptorul meu - 
Un savant de renume mondial - mi-a format gustul pentru fast. 
În sfârșit... chiar și acum, la maturitate, pasiunea pentru baluri 
mă costă dincolo de orice închipuire... 

Gesticula reținut și vorbea cu atâta seriozitate încât pretinsele 
sale cheltuieli contrastau flagrant cu nefericita stare în care se 
afla și asta o făcu pe Ana să zâmbească. Doctorul însă nu vru 
să-l întristeze, astfel că se arătă prins în jocul musafirului: 

— Alteță! Recunoștinţa noastră va fi nețărmurită, iar onoarea 
pe care ne-o veţi face, n-o vom uita niciodată. Vă mulţumim, 
alteţă! 

Reacția lui Vlad Brănescu fu cu totul neașteptată; în loc să se 
manifeste cât de cât bucuros de participarea medicului la 


improvizaţiile sale, oaspetele se încruntă iar privirile lui prinseră 
a exprima o nespusă teamă. Murmură: 

— De ce mi-aţi spus „alteţă”? Și pentru că Matei, consternat 
de atitudinea omului atât de vesel mai înainte, nu știa ce să-i 
răspundă; se apropie de el și-l întrebă, cu oarecare teamă în 
glas: Așadar... știți cine sunt? 

Doctorul își clătină capul în semn de negare, iar interlocutorul 
lui se adresă Anei: 

— Ştie! Nu-i așa? Și dumneata știi! Îi privi pe amândoi, cu și 
mai multă derută. De ce nu mărturisiţi? De ce? Ori aţi vrut doar 
să mă speriați, arătându-mi că îmi cunoașteţi trecutul?! 

— Ascultă! interveni Matei, ţii cu tot dinadinsul să cred că ești 
prinţ, ori faci pe nebunul, vrând să ne pui la încercare răbdarea 
și bunul simţ? Ce înseamnă spaima pe care o joci față de niște 
oameni care nu te-au întrebat nimic și care nu știu nimic despre 
dumneata? 

Brănescu făcu un pas înapoi și din nou examină atent 
chipurile amfitrionilor săi. Pe urmă, după ce chibzui la spusele 
doctorului, se încredința de sinceritatea lui și se porni pe 
mărturisiri. 

— Vă cer iertare... Sunt un infractor de cea mai josnică speţă: 
escroc! În lumea interlopă mi se spune... mi se spunea Alteță. 
Credeam... am crezut că faceţi o aluzie la... profesiunea mea. 
lertați-mă! Și dumneavoastră, tânără doamnă. 

Se înclină dinaintea asistentei și, grăbit, scoase dintr-un 
portofel zdrenţuit o bucată de hârtie pe care o despături, 
oferind-o apoi femeii. 

Ana citi și reciti înscrisul, nevenindu-i parcă să creadă ceea ce 
aflase. Pe urmă îi restitui biletul, dar Vlad i-l dădu și lui Matei; 
gazdele aflară astfel că oaspetele lor se numea Vlad Brănescu, 
zis Alteța, escroc eliberat din închisoare cu numai câteva zile 
mai înainte. 

O vreme se scurse într-o apăsătoare tăcere, fiecare părând 
absorbit de gândurile celuilalt. Apoi, doctorul i se adresă ca unui 
vechi prieten reîntâlnit după ani și ani: 

— Mă rog... ce-a fost, a fost! La dracu' toate relele! Important 
e ce ai de gând să faci de azi-nainte!? 

Vlad tresări. Câteva clipe se uită năucit la cel care părea să-l 
fi absolvit de negurile trecutului, cu o ușurință la care nu se 
aștepta. Pe urmă, în conștiința lui se produse un proces cum nu 


i se mai întâmplase și, tulburat, izbuti doar să șoptească: 

— Nu știu... 

— Dar vrei? Vrei cu-adevărat să pui capăt...? 

— Vreau! îl întrerupse Brănescu. 

— Atunci, n-ai decât să începi, vru doctorul să-l încurajeze și-i 
zâmbi prietenos. 

Și din nou urmă o reacţie neașteptată din partea oaspetelui. 
Se apropie foarte mult de amândoi, le căută privirile, vrând 
parcă să se asigure că acolo, ori dincolo de ele, în adâncul 
sufletelor binefăcătorilor săi, va găsi adevărata salvare pe care 
el n-a aflat-o atâta amar de vreme. Într-un târziu, mărturisi: 

— Domnule doctor... tânără doamnă... sigur, eu vreau să 
termin cu tot ce-a fost rău în viaţa mea dar... dar ca să încep... 
să apuc pe alt drum, nu-i totul să vrei. Nu! se arătă el disperat. 
Vă asigur! Și asta nu-i o părere; e o certitudine! O amară 
constatare pe care dumneavoastră, oamenii cinstiți, cuminţi, n- 
aveţi cum s-o faceți. Ceru voie să se așeze. Pe urmă continuă să 
răspundă privirilor neliniștite ale amfitrionilor săi: Gândiţi-vă! 
Cine ar putea avea încredere într-unul ca mine? Eu cunosc bine 
mentalitatea oamenilor. Da, da! Cei mai mulţi dintre ei gândesc: 
„Cu un hoţ mai merge, poate chiar și cu un criminal, dar cu un 
escroc, niciodată nu ești sigur” și au dreptate! 

— De ce spui asta? se arătă Ana nemulțumită. 

Vlad oftă și răspunse fără s-o privească: 

— Pentru că escrocul profită de încrederea oamenilor, și asta, 
știu eu, e tot ce poate fi mai rău. Ei, tânără doamnă, nimic nu 
este mai josnic decât escrocheria. Se vede bine că n-aţi avut de- 
a face cu oameni din tagma asta... 

Și din nou se sili să râdă. Dar ochii i se umeziră și își întoarse 
capul rușinându-se. Într-un târziu se răsuci brusc spre Matei și-l 
întreabă, hotărât parcă să pună capăt acelei sincere mărturisiri 
care nu făcea casă bună cu mentalitatea sa de înșelător: 

— Cine poate avea încredere într-unul ca mine? 

— Eu! răspunse medicul. 

Vlad zâmbi neîncrezător. 

— In regulă! se învoi el, dar pentru începutul acela despre 
care mi-aţi vorbit cum rămâne? 

— Ti-am spus doar: totul este să vrei! 

— Și dacă vreau, cine mă primește? Cine mă angajează? 

— Eu! 


Brănescu păru să se afle pe pragul unui leșin; mâinile îi 
căzură de-a lungul corpului, gura i se deschise larg, dând 
impresia că se sufocă, iar privirea lui căpătă o îngrijorătoare 
fixitate. Ana se repezi să-l susţină, iar Matei se grăbi să-i ia 
pulsul. După o vreme, când își mai reveni, oaspetele întrebă: 

— Mă angajaţi? 

— Da, răspunse medicul, și-i zâmbi prietenos. 

— Fac orice! Mătur, spăl geamurile... știu să zugrăvesc, să 
vopsesc... 

— Bine, bine, căută Matei să-l liniștească. O să fie nevoie și de 
astfel de treburi dar, deocamdată, ai s-o ajuţi pe Ana. Ce studii 
ai? 

— Șase clase de liceu. 

— Grozav! se arătă Ana entuziasmată, și se grăbi să-i spună 
doctorului: Ne va pune în ordine fișierul! Peste trei sute de fișe! 
îi explică ea lui Vlad. O să aveți de lucru, nu glumă! 

Brănescu se ridică de pe scaun, își puse ţinuta în ordine și 
spuse pe un ton oficial: 

— Să știți că... în sfârșit, n-are importanţă câtă vreme, dar la 
închisoare, am lucrat destul de mult prin dispensare. Știu să 
sterilizez, să pregătesc instrumentarul... să... O privi pe Ana și o 
asigură: Veţi avea în mine un ajutor de nădejde! 

— Foarte bine! se arătă Matei de acord; așadar, din clipa asta, 
vei fi ajutorul nostru! Deocamdată vei dormi într-o cameră a 
staționarului; asta, până te vei mai înstări puţin... ca să poţi da 
balul acela după care tânjești atât de mult. Ana! la-l și arată-i ce 
are de făcut. 

A doua zi, Matei îl prezentă pe Vlad locotenentului Cezar 
Gurău, comandantul pichetului de grăniceri. Doctorul îi spuse 
tânărului ofițer trecutul celui pe care voia să-l angajeze, și-i ceru 
înţelegere. Întâlnirea lui Cezar cu Vlad Brănescu fu scurtă. Se 
priviră câteva secunde, apoi locotenentul îi întinse mâna. 

— Vreau să vă asigur că mă voi îndrepta, începu ajutorul 
doctorului. 

— Ştii ce? zâmbi ofițerul. Eu sunt sigur de pe acum că totul va 
fi bine. Nici nu se poate altfel; aici orice om se simte printre 
oameni. 

— Aici... aici, și dumneavoastră și domnul doctor... Dacă ar fi 
și ceilalţi oameni tot așa... 

Locotenentul fu impresionat de tonul acesta sincer și vru să-l 


asigure încă o dată că totul va fi bine, dar nu izbuti decât să-i 
strângă mâna atât de tare, încât Vlad se crispă. 

Pe drum, îi mărturisi lui Matei: 

— Strașnic om, comandantul de pichet! 

Doctorul,  observându-l cum își freacă mâna pe care 
locotenentul i-o strânsese, îl ironiză: 

— Ai văzut ce forţă are? 

— Am văzut ce suflet are! murmură Vlad, cu o nuanţă de 
dojană în glas. 

Se întoarseră la dispensar, mulțumiți. 

Dar asta se petrecuse cu câteva luni mai înainte. Acum, 
ajutorul deprinsese munca și trudea cu o sârguinţă demnă de 
toate laudele. 

Către orele unsprezece ale acelei dimineţi, sora Ana îl anunţă 
pe Matei: 

— Mai așteaptă un singur pacient. 

— Cine? întrebă doctorul, cunoscându-i bine pe mai toți 
localnicii. 

— Nu l-am mai văzut pe-aici, răspunse sora, făcând ordine în 
dulapul de medicamente. 

— O fi de prin satele vecine, murmură Matei. 

— Da' de unde? făcu Ana și se grăbi să precizeze: Un domn 
de la oraș! Pe urmă se întristă și bodogăni: L-or fi trimis să vă 
convingă... 

Doctorul râse: 

— Ce-ţi trece prin minte? 

— Ce-aţi auzit, se-arătă fata și mai supărată. Vor să vă ia. 
Asta e! 

— Hai, lasă presupunerile și poftește-l. 

Vlad tocmai aduse o ceașcă de ceai doctorului, când Ana ieși 
în sala de așteptare și întrebă: 

— Dumneavoastră!? 

Bărbatul se ridică de pe scaun și înclinându-se de parcă s-ar fi 
aflat într-un salon, la o simandicoasă recepţie, se prezentă: 

— Avocat Mișu Tenopol. 

Ajutorul medicului tresări la auzul acelui nume și se grăbi să 
privească prin ușa rămasă deschisă pe jumătate, la vizitatorul 
neașteptat. Zăbovi câteva secunde în această atitudine, sfârșind 
prin a-și spune că figura noului sosit nu-i era cunoscută. Numele 
însă... 


Puse ceașca pe biroul medicului și se grăbi să părăsească 
cabinetul tot prin intrarea de serviciu, pe unde venise. 

Statura de uriaș, hainele frumoase, chipul distins și mai ales 
atitudinea curtenitoare a omului ce părea să fi trecut puţin de 
șaizeci de ani, produseră o impresie pe cât de plăcută pe-atât 
de puternică asupra tinerei fete, care se fistici. 

— Sini un prieten al domnului doctor lanculescu, preciză 
musafirul. 

— A... am crezut că aţi venit pentru consultație, căută ea să-și 
motiveze tăcerea de câteva clipe. Il anunţ imediat... Adică nu, 
ce să-l mai anunţ? Poftiţi... poftiţi, se precipită fata și-i deschise 
larg ușa, invitându-l să între. 

Matei își ridică privirea de pe fișele celor pe care-i consultase 
în dimineaţa aceea și, când îl văzu pe Tenopol, sări de pe scaun 
strigând bucuros: 

— Nene Mișule! Bine-ai venit! 

Oaspetele îl cuprinse cu braţele sale voinice, încât glasul lui 
Matei abia se mai auzi: 

— Soră! Domnul Tenopol este... a fost cel mai bun. Prieten al 
tatălui meu... 

Îmbrăţișarea musafirului dură câteva zeci de secunde, la 
capătul cărora acesta suspină prelung. Apoi își scoase o batistă 
și își șterse discret ochii. Matei era vădit impresionat, iar tânăra 
lui ajutoare părăsi discret încăperea. 

— Ana! strigă doctorul în urma ei, te poţi duce acasă. 

— Mulţumesc, se auzi glasul fetei. 

Vlad o ajută să-și îmbrace haina de ploaie și după ce Ana 
plecă, un sentiment de neliniște puse stăpânire pe el. 
Deocamdată, nu știa prea bine din ce pricină căzuse pradă 
acelei stări, și fără să-și explice de ce anume, simţi nevoia să 
asculte discuţia protectorului său cu bărbatul al cărui nume îi 
dădea de gândit. Spera poate că ascultându-i glasul să afle, ori 
să-și amintească ceva în legătură cu persoana care se 
prezentase Mișu Tenopol, avocat. Ori, poate altceva... își trase 
un scaun lângă ușa cabinetului, mulțumindu-se doar să asculte 
vorbele celor dinăuntru. 

— Ce face mama? întrebă Matei când rămaseră singuri. 

Tenopol păru să ezite câteva clipe. 

— Ei... să zicem bine. 

Răspunsul avu darul să-l neliniștească pe doctor. Se grăbi să 


întrebe: 

— Tot astmul? 

Celălalt schiţă un zâmbet vrând parcă să nu răspundă. 

— Tot astmul? repetă Matei întrebarea, de data asta pe un 
ton care nu mai accepta amânarea. 

— Și astmul, răspunse Tenopol, fără să-l privească. 

Matei pricepu că adevărata suferinţă a mamei sale era cu 
totul alta. Era atât de speriat, încât abia după o vreme fu în 
stare să întrebe iarăși: 

— Dar ce s-a mai întâmplat? 

Oaspetele merse către fereastră și privi îndelung spre văile 
către care se-ndreptau torentele de apă. Intr-un târziu îi 
răspunse: 

— Singurătatea, dragul meu... Singurătatea. 

Doctorul veni lângă el și-i puse o mână pe umăr, implorându-l: 

— Convinge-o să vină aici. E loc destul... Și-apoi... poate că n- 
ar fi rău pentru ea să locuiască într-o zonă mai însorită... cu o 
climă mai prietenoasă... 

Vezi tu, locurile acestea în care muncești sunt aproape 
sălbatice. Peisajul e deprimant, mai ales pentru un om suferind. 
Și oamenii... ce să mai vorbim? 

— Oamenii?! sări Matei ca ars; află că oamenii de-aici sunt 
formidabili! Fiecare dintre ei poate fi un adevărat elixir! Toţi, dar 
absolut toţi sunt... 

— Nişte primitivi Matei, îl întrerupse musafirul. Asta mi-a 
inspirat chipurile celor câţiva bărbaţi și femei pe care i-am 
întâlnit de la gară și până aici. 

Tânărul ar fi vrut să protesteze dar mânia ce-l cuprinsese 
gâtui vorbele pe care era gata să le rostească. 

Celălalt nu-i observă starea și continuă: 

— Gândește-te la felul de viaţă cu care bietul tău tată a 
obișnuit-o pe maică-ta; vizite, primiri, relaţii cu lume bună... 
Aici... nici măcar o piatră n-ar avea cu cine să joace, ca să nu 
mai vorbim despre marea ei pasiune pentru bridge. Vezi bine că 
locurile acestea nu i-ar prii din niciun punct de vedere. Felul ei 
de viață... 

Matei nu-i mai putu urmări sporovăiala despre teribilul mod 
de viaţă cu care domnul lanculescu îi răsfățase mama, 
transformând-o într-o păpușă de salon și vitrină de bijuterii. II 
disprețuise în tot timpul vieţii și nici acum, după moartea lui nu 


izbutise să scape de acest resentiment. 

— „.„.Și-apoi, chiar și tu meriţi o soartă mai bună, auzi doctorul 
după o vreme. Doar ai primit o educaţie aleasă... 

Și din nou vorbele lui Tenopol se pierdură în gol. 

Matei se cutremură la amintirea „educaţiei” primite de la 
vitregul său tată, amintire pe care nu o putea separa de o 
puternică lovitură la cap („corecție binemeritată”, cum 
precizase domnul lanculescu) de pe urma căreia copilul de 
atunci avea să sufere dureri îngrozitoare tot restul vieţii. Își 
prinse tâmplele între palme și gemu din pricina durerii care se 
anunţa mai întotdeauna către ceasurile amiezii. 

— N-am ce să fac, se tângui doctorul. 

— Te doare deseori? 

— Nu... Vorbeam despre călătoria care i-ar face bine mamei. 
Poate că în vara anului viitor să-i pot oferi această bucurie. Până 
atunci voi aranja lucrurile în așa fel, încât să pot lipsi de aici 
vreo două săptămâni. 

— Două săptămâni! râse Tenopol. 

— E prea puţin? E prea mult? întrebă doctorul, neștiind ce să 
creadă. 

— E nimic! preciză Tenopol. Eu vorbeam de o schimbare 
definitivă a locului. 

Gazda îl privi năuc având aerul că nu pricepuse prea bine 
spusele celui de dinaintea sa. Apoi, pe un ton nesigur, murmură: 

— Ţi-a spus ea asta? 

Vizitatorul își mângâie părul și răspunse trist: 

— Nu... O mamă nu cere; așteaptă. 

— Crezi dumneata că ea își dorește cu adevărat această 
schimbare? 

Tenopol zâmbi cu ostentaţie - îngăduitor, de parcă s-ar fi aflat 
în faţa unui copil. Pe urmă, spre a-și întregi aerul de bunăvoință, 
șopti, oarecum jenat de neputința celuilalt de a pricepe niște 
lucruri pentru el elementare: 

— Mai ales ea. 

— De ce, mai ales ea? vru să afle Matei. 

Oaspetele tresări, neștiind cum trebuia să interpreteze sensul 
acelei întrebări de care, intuise el, avea să depindă restul 
discuţiei și mai ales rezultatul pe care îl urmărea. Se temea de 
dârzenia copilului de altădată, atât de greu încercat de viaţă, 
dar mizase pe dragostea lui pentru aceea care-i era mamă. 


Această ultimă întrebare îl puse însă pe gânduri. Chibzui câteva 
clipe și sfârși prin a-și spune, judecând după propriile sale 
principii de viaţă, că răspunsul pe care avea să-l rostească 
trebuia să-l cointereseze și pe medic. Astfel, odată luată această 
hotărâre, avocatul făcu o mutră de circumstanţă, marcând o 
dureroasă sforțare pentru rostirea unui adevăr pe care n-ar fi 
avut de gând să-l mărturisească și bâigui, prefăcându-se 
încurcat: 

— Ştii... am spus „mai ales pentru ea” ca să nu zic ceea ce 
maică-ta mi-ar fi interzis. 

— Ce? Ce anume? întrebă Matei, pe care durerile îl 
cuprindeau tot mai crâncen. 

— Și pentru ea... și pentru tine. 

— Pentru mine? 

Tenopol porni spre fereastră, părând că nu dorește să se 
explice până la capăt. Dar Matei sări în urma lui și-l imploră: 

— Nene Mișule! Trebuie să-mi spui tot adevărul! 

Musafirul se-ntoarse brusc spre el și doctorul avu impresia că 
ochii interlocutorului jucau în lacrimi. 

— E ceva grav? 

— Poate... 

— Mama? 

— Și ea... și tu; ţi-am spus doar. Lasă-mă! Știu bine că nu ți-ar 
face plăcere să-ţi vorbesc despre taică-tău. Tot vreau să fac 
bine, tot mă cred isteț din cale-afară, dar aduc numai necazuri și 
încurcături celor ce-mi sunt dragi. Asta e: sunt un nerod bătrân! 

— De ce spui asta! Știi doar cât îţi sunt de recunoscător... 

— Pentru că te scăpăm de bătaie când se năpustea domnul 
lanculescu asupra ta!? Da? Ei bine, află că pentru a-i împlini 
ultima dorinţă mă aflu aici, se înflăcăra Tenopol. Așa să știi. 

— Dar a trecut mai bine de un an, de când... ela murit. 

— Îl poţi numi tată! 

— Nu, asta nu pot. 

— Cândva, așa-i spuneai. 

— De frică. Oricum, spune-mi care a fost ultima lui dorință? 

— Ultimul lui gând a fost îndreptat către tine. Maică-ta îți 
poate confirma. 

— De ce nu mi-a spus mama? Doar ne-am văzut de câteva ori 
după moartea... soțului ei. 

— Taică-tău, reîncepu oaspetele pe un ton de reproș, înainte 


să-nchidă ochii, a rostit: „Aveţi grijă de Matei. Nu m-am purtat 
prea blând cu el dar am crezut că o fac spre binele lui...” 

Dacă durerile de cap n-ar fi fost atât de înverșunate, doctorul 
ar fi izbucnit în râs, amintindu-și „grija” cu care domnul 
lanculescu îl făcuse să ia calea pribegiei, mai înainte de a fi 
împlinit doisprezece ani. Dar se mulţumi numai să arunce o 
privire iscoditoare interlocutorului său și, pentru a-l face să 
continue acea penibilă destăinuire, se strădui să zâmbească. 

— Dorinţa bietului tău părinte, continuă Tenopol, a fost aceea 
de a te ști la adăpost. 

— Sunt! 

— Nu, nu așa, dragul meu: nu așa, și mai ales nu aici în 
pustietate și printre asemenea oameni. 

indignarea care-l cuprinse pe Matei îi dădu puteri să-și 
înfrângă pentru câteva clipe durerile. 

— Atunci, unde și cum îmi dorea bunul meu părinte un 
adevărat adăpost? 

Musafirul se prefăcu a nu-i pricepe supărarea și, pe un ton cât 
mai firesc, răspunse: 

— Undeva, în străinătate... într-o clinică adevărată, unde să te 
poți afirma... 

— Mi-a lăsat cumva și o asemenea ofertă, printre celelalte 
daruri pe care mi le-a făcut pe când trăia? întrebă Matei 
batjocoritor. 

Oaspetele nu se arătă impresionat de ironia doctorului, pentru 
că în calculele sale intrase și o asemenea reacție. 

— De bună seamă, ai motivele tale să vorbeşti astfel și, 
desigur, supărarea ta va fi și mai mare când vei afla că nu ţi-a 
lăsat o asemenea ofertă. 

— Asta nu mă supără, nene Mișule; e singurul gest pe care-l 
apreciez la... domnul Ianculescu. 

— In schimb, mi-a lăsat mie o povară, urmă Tenopol, pentru 
că pe braţele mele și nu ale altuia și-a dat sfârșitul și m-a rugat 
să te conving. 

— Consideră-te achitat de această însărcinare. Nici prin minte 
nu-mi trece să plec altundeva. 

Tonul hotărât pe care Matei rostise refuzul avu darul să-l 
descumpănească pentru câteva clipe pe încercatul domn Mișu 
Tenopol, omul de afaceri al celui pentru memoria căruia părea 
că se zbate. Desigur, bătrânul se aștepta la un posibil refuz, dar 


asta așa, ca o cochetărie, și nu ca o hotărâre definitivă. Chibzui 
puţin și sfârși prin a-și spune că tot dragostea pe care doctorul o 
purta mamei sale avea să învingă. Așa că reluă prima variantă a 
atacului. 

— Vezi, dacă toţi am face numai ceea ce ne mulțumește, s-ar 
putea să năpăstuim pe cei din jurul nostru și uneori poate chiar 
pe cei mai dragi. 

Matei tresări. O teamă nedefinită îi oprise răsuflarea. 

— Mama? abia reuși să bâiguie. 

Celălalt își dădu seama că izbise în plin, așa că nu se grăbi să- 
i răspundă, prefăcându-se încurcat în propriile-i gânduri. 

— Ce-i cu mama? stărui Matei. De ce nu-mi spui odată tot 
adevărul? 

Musafirul tresări și-i aruncă o privire temătoare. 

— E chiar atât de grav, nene Mișule? 

— Da, murmură Tenopol, privind într-un loc în care vedea 
parcă pe cineva știut numai de el. Să știi că nu te-am minţit în 
legătură cu dorinţa tatălui tău, dar am crezut că ispita afirmării - 
firească unui tânăr atât de capabil și ambițios ca tine - mă va 
scuti să spun lucruri care... care dor. Fiecare poate face orice cu 
viața lui, dar cu vieţile celorlalți, nu! mai ales atunci când o altă 
viaţă depinde numai de un simplu gest, sau... chiar de un 
capriciu. 

— Ce să fac? 

— Mama ta are nevoie de o clinică bună. 

— Avem în ţară destule clinici bune. 

— Suedia! Pricepi? M-am interesat. Numai acolo poate fi 
salvată. 

— Voi face demersurile necesare. 

— Bani ai? 

— Nu prea. Am să împrumut. 

— De ce? N-ar fi mai simplu ca tu să muncești chiar la clinica 
în care maică-ta va fi internată și astfel să-i plătești îngrijirea? 

— Există o asemenea posibilitate? 

Tenopol îl bătu pe umăr, încurajator: 

— Dar cum crezi tu că ţi-aș fi făcut o astfel de propunere? 

— Te ascult, nene Mișule. 

Oaspetele își trase un scaun mai aproape de acela pe care 
ședea doctorul și îi caută privirea, așa cum fac șerpii când vor 
să-și hipnotizeze prada, mai înainte de a o devora. 


— Nu de mult, începu avocatul pretinsa lui mărturisire, am 
cunoscut la București o doamnă venită în România ca turistă. 
Ne-am împrietenit, ne-am plimbat de câteva ori și, în ultima zi a 
vacanței sale străina mi-a făcut o destăinuire care m-a pus pe 
gânduri. Ei bine, dorește să scoată din ţară pe cineva; nu mi-a 
spus dacă-i este rudă ori prieten și... nici măcar dacă-i vorba 
despre un bărbat sau o femeie. 

— Se vede că persoana pe care străina o protejează n-ar 
putea obţine o plecare legală, spuse Matei. 

— Probabil, făcu Tenopol pe naivul, dar asta s-ar putea să fie 
în avantajul nostru, vreau să spun... al tău, se grăbi el să 
precizeze. 

— Nu înţeleg, mărturisi doctorul și din nou își cuprinse capul 
cu palmele. 

Tenopol crezu că interlocutorul său dorea amănunte și 
nicidecum să-l refuze, așa că se arătă plin de bunăvoință. 

— Am să-ţi explic: străina ţi-ar putea oferi... pe lângă o 
importantă sumă de bani - să zicem zece, cincisprezece mii de 
dolari - un post de medic într-o clinică, oriunde în Occident. 

— Și ce trebuie să fac pentru banii și slujba oferite? Oaspetele 
abia își putu stăpâni râsul, pentru că lui, omul care trăise toată 
viaţa numai din afaceri necinstite, nici prin minte nu-i putea 
trece că doctorul ar fi capabil să refuze un asemenea târg. „Dar 
cum dracu' nu pricepe?” se întrebă. Sfârși prin a-i spune de-a 
dreptul: 

— Pentru banii și slujba oferite, străina îţi cere s-ajuți 
persoana protejată de ea să treacă frontiera. 

— Eu? sări Matei de pe scaun. Dar cum aș putea face asta? 

Avocatul păru descumpănit la auzul acelei întrebări. Dacă 
până atunci îl amuzase șovăiala celuilalt, pe care o pusese pe 
seama naivităţii, reacția de-acum îl punea în faţa unui refuz 
categoric. Dar cum zarurile erau aruncate, musafirul își dădu 
seama că nu mai putea da înapoi, astfel că își mărturisi - cu glas 
tare - vina de a nu fi precizat și acel ultim detaliu asupra căruia 
Matei insista. 

— Sunt convins că nu te-ai gândit cum ai putea s-ajuţi pe 
cineva să treacă frontiera fără pașaport legal... Nimic mai 
simplu, dragul meu: lucrezi într-o zonă de frontieră și sunt 
convins că locurile îţi sunt familiare. Desigur... îi cunoști pe 
grăniceri... care, la rândul lor, te cunosc și ei pe tine. Nu se 


poate să nu te fi împrietenit cu vreo doi-trei soldaţi. 

— Chiar și cu comandantul pichetului, bâigui Matei. l-am 
salvat doi oameni. 

Tenopol râse silit. 

— Credeam că doi sunt cu toții. 

— Da’ de unde! Mult mai mulţi. 

— Ce vorbeşti! se miră oaspetele și cum doctorul nu-i 
mărturisea numărul exact de soldaţi care alcătuiau pichetul, se 
mulțumi să sublinieze aspectul care lui i se părea cel mai 
important: Ei, la urma urmei, principalul este că te ai bine cu 
șeful. 

— Tot atât de bine ca și cu toţi ceilalți oameni din comună, 
preciză gazda și se porni să-i povestească felul în care își 
câștigase dragostea și încrederea localnicilor. 

Tenopol îl ascultă cu atenţie, iar când istorioara se sfârși, se 
simţi azvârlit în cea mai cumplită stare de incertitudine. Se tot 
întreba de ce anume îi spusese Matei toate acele întâmplări 
care pentru el n-ar fi slujit decât ca un mijloc de a câștiga 
încrederea celor din comună. Dar doctorul părea atât de mândru 
de realizările sale, încât musafirul își spuse că tactica adoptată 
de el până atunci fusese complet eronată. Nu încăpea nicio 
îndoială că Matei îi spusese toate acestea numai spre a-l face să 
priceapă cât de puternic era legat de „sălbatecii” aceia și că 
pentru nimic în lume n-avea de gând să-i folosească într-o 
acţiune nelegală. Așa chibzui Tenopol vreme îndelungată dar, în 
cele din urmă, raţiunea îi fu umbrită de propriile-i crezuri despre 
viaţă. El nu putea accepta că un om poate rezista unei tentaţii 
atât de mari ca aceea pe care i-o înfăţișase lui Matei. Și-apoi, 
cine era Matei? Ce altceva decât fiul unei foste cameriste pusă 
pe parvenire? „Nu, continuă oaspetele să gândească. Așchia nu 
sare departe de copac”, și consideră că tot ceea ce îi spusese 
doctorul n-avea nimic comun cu o realitate pe care el refuza s-o 
accepte chiar și în ciuda evidenţei. „Cu siguranţă că toate 
balivernele pe care mi le-a îndrugat n-au avut alt scop decât să- 
mi arate cât de multa trudit el la „asfaltarea” unui drum pe care 
alţii vor să-l folosească de-a gata. „Da! Asta-i! conchise Tenopol. 
Asta și nimic altceva! E mult mai rafinat decât mi-am închipuit. 
La fel de hapsân ca și maică-sa, numai că în cazul lui trebuie 
ținut seamă de rafinament. Cum de nu mi-a trecut prin minte că 
doctorașul acesta de ţară a intuit o afacere bună și vrea să 


stoarcă cât mai mult cu putință?” se mustră el și reluă discuţia 
pe un ton oarecum vesel: 

— Mare șmecher te-ai făcut! 

Celălalt zâmbi jenat, nebănuind concluziile la care ajunsese 
oaspetele său. 

— Vezi, eu tot copil te consideram... Ei dar anii au trecut și 
viața nu ne iartă... Cine știe prin câte încercări ai trecut!? 
Altminteri n-ai fi apreciat tu această afacere atât de bine. 

— Afacere? întrebă Matei pe un ton sec. 

— Ofertă, propunere, zi-i cum vrei; eu nu ţin la denumiri și 
titulaturi. Astea încurcă treburile de la dicţionare și până la 
diplomaţie. Da, da, uneori te miri din ce pricină a izbucnit o 
mare neînțelegere între oameni și când colo... afli după ce-au 
murit câteva mii, că un simplu termen le-a barat calea spre 
înțelegere. Știi, în felul meu sunt un înțelept. Așa că, din acest 
punct de vedere, numește cum vrei înțelegerea noastră. La 
drept vorbind, trebuia să-mi dau seama că pentru a dobândi 
încrederea unor astfel de... tipi și mai ales pe aceea a 
comandantului de pichet, cu siguranţă ai investit... pe lângă 
timp, chiar și bani. 

— Bani? se arătă surprins Matei. 

— Taci, spuse Tenopol. Nu ţin să știu nici cât și nici cui. Află 
că sunt un partener discret și tot odată dispus să acopăr totul. 
Fiecare trebuie să contribuim cu ceva. Capitalul tău e timpul: ți- 
ai sacrificat doi ani dintre cei mai frumoși și asta nu se poate 
plăti. Te-nţeleg. Capitalul meu constă în postul de medic în 
occident și bani. Ti-am spus doar cât apreciez sacrificiul tău, așa 
că poţi cere mai mult decât ţi-am oferit. 

— Nene Mișule, bâigui doctorul, nu pot cere nimănui nimic, 
pentru că tot ce-am făcut și tot ce fac e pornit de-aici din inimă. 
N-am făcut și n-am să fac niciodată nimic pentru bani. 

Oaspetele îl privea năucit, simțindu-se din nou aruncat în 
prăpastia incertitudinii. Mai făcu totuși o tentativă, crezând că 
poate n-a înţeles exact spusele amfitrionului său: 

— Adică... nu vrei bani? 

— Nu... 

— Așadar, ai s-ajuţi persoana aceea să treacă frontiera, fără a 
dobândi nimic? 

— Nu. 

— Inseamnă că te mulţumești doar cu postul de medic în 


străinătate. 

— Nici asta. 

— Atunci, e foarte frumos că nu pretinzi și nu accepţi plată 
pentru un gest... delicat. 

— N-am să ajut pe nimeni să treacă fraudulos graniţele ţării! 
spuse pe neașteptate Matei și în clipa următoare gemu din 
pricina durerii la cap, stârnită cu și mai mare intensitate. 

Tenopol se ridică și începu să se plimbe de-a lungul 
cabinetului. Indusese în calculele sale și posibilitatea unui refuz 
categoric și acum se gândea cum să aplice ultima lovitură 
menită să înfrângă rezistenţa celui ales să-i devină unealtă. 
După o vreme se apropie de Matei și, aplecându-se, îi șopti la 
ureche: 

— Nici dacă maică-ta ar fi în primejdie, n-ai face ceea ce eu ți- 
am cerut? 

În privirile lui Matei apărură niște luciri stranii, dar după 
câteva secunde, locul lor fu luat de o întunecare atât de 
profundă încât oricine i-ar fi văzut ochii, s-ar fi temut să nu 
alunece în acel sumbru abis al orbirii. Pricepuse, în sfârșit, până 
unde putea ajunge lipsa de scrupule a musafirului și o spaimă 
cumplită i se cuibări în suflet. Incercă să-și facă curaj, spunându- 
și că numai suferința în care se afla născuse proporțiile acelui 
imens pericol în chinuita lui închipuire. Curând însă își spuse că 
oricât de dureroase vor fi încercările la care-l va supune, ele nu 
se vor putea compara cu chinurile pricinuite de incertitudine. 
Căci ce altă stare decât nesiguranța poate alcătui cel mai 
cumplit supliciu al existenţei umane? Se hotărî să afle ce 
legătură putea avea mama sa cu afacerea lui Tenopol și, mai 
ales, în ce măsură o afundase acest necinstit personaj în mocirla 
afacerii lui. 

— Despre ce primejdie vorbești? Ce primejdie ar pândi-o pe 
mama? 

Avocatul își trase scaunul mai aproape de Matei și îi răspunse 
pe un ton destul de ridicat: 

— Frumos! În sfârșit, ai și tu ceva sfânt! Bravo! 

— Răspunde-mi la întrebare! insistă medicul. 

— Păi... ce să-ți mai ascund? Află, băiete dragă, că. Maică-ta a 
și încasat o sumă destul de frumușică de la străina aceea, în 
contul tău, bine-nţeles. 

— Mama? Dar cum de-a ajuns s-o cunoască? 


—A! se arătă oarecum încurcat Tenopol trebuie să 
recunosc... eu am dus-o acolo. Dar, se precipită el deodată, 
habar n-avem că tu ai fi avut asemenea posibilităţi... Jur! apoi 
cobori glasul și continuă: Ei... sărăcuţa maică-ta! Femeie de 
suflet: cum a auzit necazul străinei, i-a și vândut pontul cu locul 
unde muncești tu. ȘŞi-apoi... o știi doar: când vede bani, nu 
rezistă... 

O vreme, doctorul se cufundă în tăcere, părând că medita la 
propunerea pe care interlocutorul său i-o făcuse, dar Tenopol se 
temu că voinţa tânărului medic devenise un zid greu de 
escaladat. 

— Matei! Faci cum dorești, dar nu văd rostul chinurilor tale. 

— Mama! șopti doctorul. 

Tenopol răsuflă ușurat, spunându-și că greul trecuse iar 
capitularea gazdei sale nu mai era decât o chestiune de clipe, 
dar răspunsul doctorului avea să-l pună la grea încercare. 

— Pleacă! Te rog să pleci, nene Mișule. N-am să spun nimănui 
nimic în legătură cu scopul vizitei dumitale. 

Așadar, asta ascundea atitudinea lui de mai înainte: refuzul 
cel mai categoric. Tenopol era plin de mânie; nu se așteptase ca 
celălalt să poată rezista șantajului său. Dar dacă voinţa 
doctorului îl uluise, izgonirea avea să-l îndârjească într-atât, 
încât tactul său de totdeauna se spulberă ca un balon de săpun. 

— Cu alte cuvinte, mă gonești. 

— Vreau să mă apăr. 

— Ca să te poţi simţi la adăpost, trebuie să vreau și eu. La 
asta nu te gândești? 

— Socoteam că dumneata ai nevoie să te știi în siguranţă, dat 
fiind afacerile de care te ocupi. Și în ce mă privește, ţi-am 
promis că nu voi spune nimănui nimic. 

— Tu! strigă oaspetele și repetă indignat: Tu să spui? Bagă de 
seamă, nefericitule, să nu m-aduci în situaţia să te denunţ. Pe 
mine ţi-ai găsit să mă ameninţi? Pe mine, mă, moașă comunală 
ce ești! Dobitocule! Crezi că ţărăânoii pentru care faci pe 
apostolul ţi-ar trece cu vederea rafinamentele, știind că maică- 
ta aranjează treceri frauduloase de frontieră în contul tău? Îţi 
închipui că locotenentul de grăniceri cu a cărui prietenie te 
fălești te-ar ierta ori te-ar crede străin de complicitate cu maică- 
ta? 

— Ştii bine că nu sunt complice, spuse Matei. Și tot atât de 


bine cunoști adevărata pricină a suferinţei mele: dumneata și 
nimeni altul nu-i de vină! 

Celălalt râse batjocoritor, sfârșind prin a-i declara: 

— Cine o să te creadă? Ha! Ha! La dracu' nimbul tău de 
îngeraș! 

Apoi se duse la fereastra dinspre stradă și o deschise larg. 

— Ce faci? se arătă speriat doctorul. 

— Vreau să văd dacă putem avea destui martori. 

— Inchide geamul, te rog. 

— Eu nu mă tem... dar dacă ţie îţi este frică. Îl închid. 

Matei făcu un semn de capitulare. Durerile deveniseră 
insuportabile, iar teama că ar putea să apară compromis în ochii 
localnicilor îl umplea de deznădejde. Oamenii aceia deveniseră 
marea și adevărata lui familie. Toţi îl iubeau și-l respectau 
deopotrivă. Copiii veneau la el cu încredere pentru cea mai 
neînsemnată zgârietură, se supuneau, fără să crâcnească, până 
și celor mai dureroase vaccinuri. Gândul că ar putea pierde 
dragostea și prețuirea acelor oameni cărora le dăruia până și 
ultima picătură de energie îl tulbură într-atât, încât se arătă 
dispus să se supună manevrei lui Tenopol. În imaginaţia lui 
chinuită de spaimă și dureri, primejdia cu care avocatul îl 
amenința luase proporții de apocalips. Era atât de înfricoșat, 
încât judecata i se-ntunecă pe de-a-ntregul. O! Dacă o brumă de 
rațiune i-ar fi rămas în lumina nădejdii, și-ar fi dat seama că 
noua și marea lui familie l-ar fi apărat cum se cuvine, păstrând o 
delicată tăcere asupra dureroasei lui taine și izgonind cu pietre 
pe acela care a îndrăznit să-l rănească atât de rău pe doctorul 
lor. Oricum, oricât de târziu și oricât de inutil ar părea gestul, 
despovărarea nu se poate afla decât în mărturisire, dar aceasta 
nu trebuie făcută în obscuritate, ci ziua, în amiaza mare, 
dinaintea soarelui și oamenilor, strigând puternic, și nu în 
șoaptă hoţească; privind în ochii semenilor, și nu ţinând capul 
plecat. Căci numai astfel cel apăsat se poate elibera, iar 
suferinţa, dospind în taină, poate fi tămăduită. Matei însă nu mai 
judeca. Dorea numai să pună capăt acelei groaznice încercări, și 
asta cât mai repede, așa că se grăbi să ajungă până la capătul 
hăţișului prin care Tenopol îl purta. 

— Ce am de făcut? 

Bătrânul îl privi îndelung, vrând parcă să se asigure de efectul 
ultimei lovituri, pentru că de asta depindea sinceritatea hotărârii 


mărturisite prin întrebarea „Ce am de făcut?” Pe urmă răspunse: 

— Ti-am spus doar: să ajuţi pe cineva la trecerea frontierei. 

— Cum? 

— Cu ajutorul comandantului de pichet sau chiar a vreunui 
soldat; spui că îţi sunt prieteni, insistă bătrânul și porni spre ușa 
care dădea în sala de așteptare, de parcă ar fi simţit că acolo se 
afla cineva care asculta discuţia lui cu Matei. 

Speriat de zgomotul pașilor care se apropiaseră de ușa lângă 
care se postase, Vlad Brănescu își părăsi locul, hotărât să 
renunţe la continuarea indiscreţiei de până atunci și porni spre 
curtea dispensarului, unde avea să mediteze îndelung la cele 
aflate. 

In cabinetul lui lanculescu se așternuse o apăsătoare tăcere. 
După o vreme, doctorul se ridică de pe scaun și încercă încă o 
dată să-l convingă pe avocat că afacerea pe care i-o propusese 
nu avea sorţi de izbândă. 

— Vezi, nene Mișule, locotenentul este un tip care cred că ar 
trage chiar și-n propriul său frate, dacă acela s-ar încumeta să 
calce legea sub ochii lui. 

— Ei, să nu exagerăm, zâmbi musafirul. Din câte-am mai 
învăţat și eu de la viaţă, se pare că tot omul are un colțișor 
vulnerabil. In general, toţi suntem slabi, continuă el pe un ton în 
care insinuarea era vădit ostentativă; tu... cu durerile mamei 
tale, eu... milos, cum mă știi, altul... sentimental, și așa mai 
departe. 

— Dar ofiţerul acesta e un om dintr-o bucată, căută Matei să- 
și descumpănească interlocutorul, însă glasul său nu mai avea 
nici forţă și nici culoare. 

— Nu-ţi fie temă, se arătă binevoitor celălalt. În dorinţa mea 
de a nu-ţi face complicaţii, m-am gândit că nici nu-i nevoie să 
discuţi cu el. Altcineva o să-l descoasă. 

Matei se dezmetici și locul emoţiilor îl luă curiozitatea. Uită 
pentru o clipă că el era direct amestecat și, de parcă ar fi fost 
doar auditorul unei povestiri aventuroase, se arătă grăbit să afle 
cât mai exact mecanismul acţiunii. 

— Cine? Cine o să-l descoasă? se precipită el. 

— Logodnica lui. 

Răspunsul căzu ca un bolovan. Abia într-un târziu Matei izbuti 
să bâiguie: 

— Ana? Ana Doljan? 


Tenopol zâmbi și-l bătu încurajator pe umăr: 

— Văd că o cunoști; asta o să simplifice oarecum lucrurile. 

Doctorul părea să nu-l fi auzit și își continuă rostirea propriilor 
sale gânduri: 

— Dar fata asta pare cinstea întruchipată. 

— Chiar și este, îl asigură bătrânul. 

— Atunci? 

— Ei bine, tu o vei convinge. 

Matei se ridică de pe scaun și își pironi ochii în cei ai 
musafirului său, părând de-a dreptul uluit. 

— Nu-ţi va fi greu, căută celălalt să-l liniștească și dădu la 
iveală o fotografie. Mai întâi îi dăruiești poza asta, care o arată 
într-o situaţie nu prea favorabilă, și apoi îi spui lecţia pe care ai 
s-o înveţi de la mine. 

Din depărtare se auzeau glasurile copiilor care ieșeau de la 
școală. Matei se apropie în grabă de fereastră, așa cum făcea de 
fiecare dată. Ploaia continua să cadă cu și mai mare 
înverșunare, iar glasurile acelea, care altădată îl înveseleau, 
prinseră a-i răsuna mustrător în urechi. Simţea nevoia de aer și 
deschise larg fereastra. Apoi se aplecă în afară, urmărit de 
privirea răutăcioasă a lui Tenopol. 


Capitolul II 
Șantaj 


Locotenentul Cezar Gurău era un tânăr înalt și puternic, de fel 
de prin părțile Buzăului. Acasă primise o educaţie cu adevărat 
spartană, al cărei rod avea să-i rămână întipărit în cutele aspre 
imprimate mult prea devreme pe chipul său de copil ce părea 
veșnic încruntat. Vorbea puţin, dormea patru-cinci ore pe 
noapte, prezent mai întotdeauna în teren, ivindu-se în cele mai 
îndepărtate colțuri ale zonei de frontieră ce-i fusese 
încredințată, chiar de câteva ori în aceeași noapte, atunci când 
socotea că e nevoie. 

Când a luat pichetul în primire, atât cei din subordinea lui, cât 
și localnicii îl luaseră drept îngâmfat, iar unii nu se sfiiră să-i 
spună în faţă că-i un om de piatră, distant și neprietenos. Tinerii 
din comună îl porecliră „Stânca” sau „Omu' care nu știe să 
râdă” iar cea mai frumoasă dintre fete spusese într-o adunare 
populară, unde se afla și ofițerul: 


— Nu știu, zău, ce-o avea lumea cu dumneavoastră. Toţi zic 
că nu știți să râdeți, dar eu am căutat să-i liniștesc, spunându-le 
că poate nu aveţi dinţi și vă e rușine să deschideţi gura. 

Sala în care se ţinea adunarea se cufundă deodată într-o 
apăsătoare tăcere, dar asta dură numai câteva secunde, pentru 
că locotenentul, în loc să se supere, izbucni într-un sincer hohot 
de râs. 

— Ce tot faci pe muma pădurii cu voita dumitale răutate? îi 
strigă ofiţerul fetei. Să știi că nu te prinde deloc și dacă nu ţi-a 
spus-o nimeni până acum, află de la mine: ești mai bună decât 
noi toţi la un loc, dar ţi-e rușine de asta. Ți se pare că dacă 
înțepi omul îţi șade mai bine, dar te-nșeli. Unei fete atât de 
frumoase nu-i stă bine în zdrențele răutăţii; poartă-ţi haina de 
aur pe care sufletul dumitale o merită. 

Ochii fetei jucau în lacrimi; era rușinată pentru felul în care se 
purtase mai înainte, dar și fericită că oamenii auziseră vorbe 
atât de frumoase despre ea, rostite tocmai de bărbatul pe care-l 
ironizase. 

Asistenţa rămase mută câteva clipe, iar Cezar curmă tăcerea 
pe un ton plin de voie bună: 

— Eu zic să ne vedem de treburi mai departe. Ce-a fost, a 
trecut. Acum nu ne vor mai chinui gânduri de taină pentru că și 
eu, și fata asta frumoasă ne-am trădat secretele: eu am arătat 
că nu-s știrb, iar dânsa și-a dat pe faţă firea. 

Din ziua aceea oamenii îl îndrăgiră, iar cei care nu dăduseră 
nici pic de crezare lui Toader Boroș, gazda ofițerului, își 
mărturisiră greșeala. A 

Boroș era mecanic la staţiunea de mașini agricole. Il 
cunoscuse pe Cezar cu ocazia primei luări de contact a ofițerului 
cu membrii grupelor de sprijin grăniceresc și, din vorbă în vorbă, 
află că tânărul comandant de pichet dorea să locuiască și să ia 
masa la niște gospodari. Seara, când ajunse acasă, îi spuse 
Tildei: 

— Nevastă, ce-ai zice...? 

În după-amiaza zilei următoare, Cezar locuia la Boroș. 

De cum îl văzu, Tilda se cam sperie de aerul lui posac și de 
asprimea cutelor ce-i brăzdau chipul, dar se gândi că prezenţa 
lui, acolo, avea să mai potolească năzbâătiile singurului ei copil, 
Doru, un băiat de zece ani, pe cât de isteţ, pe-atâta de 
zburdalnic. 


Copilul îl privi cu oarecare sfială și, după terminarea primei 
cine luate împreună cu ofițerul, făcu o nehotărâtă tentativă: 

— Vrei să-ţi arăt jucăriile mele? 

Cezar sări de pe scaun, iar Tilda atribui violentul său gest unei 
supărări și își dojeni odrasla cum n-o mai făcuse vreodată: 

— Meri de te culcă, răule. 

Pe obrajii băiatului se rostogoliră câteva lacrimi, iar ochii lui 
se întoarseră spre cei ai grănicerului. 

Toader și Tilda urmăriră privirea fiului lor și descoperiră că 
ofițerul se încruntase iar maxilarele lui puternice se strângeau 
spasmodic, de parcă ar fi vrut să-și înfrângă mânia sau emoția. 

După câteva clipe, Cezar se apropie de copil și-l luă în braţe, 
șoptindu-i: 

— Dacă mama ne dă voie, am să vin în odaia ta să-ţi văd 
jucăriile. 

După o vreme, glasurile celor doi nu se mai auziră. Părinţii își 
spuseră că băiatul a adormit și așteptau ieșirea locotenentului 
pentru a-i spune noapte bună. Dar o gălăgie cumplită izbucni 
deodată. Neliniștiţi, dădură buzna în camera lui Doru. 

Băiatul și Cezar improvizaseră o barcă. Grănicerul „văâslea” de 
zor, lovind din când în când dușumeaua, iar băiatul, înarmat cu 
un binoclu, cerceta „depărtările” dând comenzi pentru evitarea 
unui naufragiu care părea iminent, judecând după strigătele lui 
disperate. 

Toader izbucni în râs dar Tilda, pe care supliciile la care o 
supunea zilnic Doruleţț o făcuseră să aibă o purtare mai aspră 
față de unicul ci odor, îl certă: 

— Mai faci haz, omule? 

Cezar se ridică, se înclină și, pe un ton de copil gata să 
suporte orice pedeapsă, recunoscu: 

— Eu l-am învățat acest joc. Ştiţi, mi se făcuse dor să vâăslesc 
și i-am cerut lui Doruleț să mă însoțească. 

— Și mie mi se făcuse dor să vâslesc, strigă copilul, vrând să 
împartă vina cu noul său prieten. 

Ochii copilului străluceau de fericire. 

— Hai să cerem frumos iertare și să ne culcăm, își îndemnă 
ofițerul „tovarășul de drum”. Apoi, când trecu pe lângă Tilda, se 
opri, îi ţintui privirea, și-o întrebă cu o nuanţă de durere în glas: 
V-aţi jucat vreodată, așa... până la epuizare? V-aţi jucat 
vreodată, făcând tot ceea ce vă trece prin minte, până când s- 


adormiţi râzând de fericire? Tăcu o clipă și neprimind răspuns, 
continuă în șoaptă: Eu am făcut-o astăzi, pentru prima dată. Vă 
rog să mă iertați. 

Toader îl sărută iar Tildei i se umplură ochii de lacrimi. 

Ori de câte ori povestea Toader istoria cu „barca”, vrând să-i 
convingă pe oameni că firea tânărului ofițer nu era aceea pe 
care i-o arăta chipul cu trăsături dure, nimeni nu părea dispus 
să-l creadă, dar asta până în ziua când, în acea adunare 
populară, Cezar se dădu în vileag pe de-a-ntregul. Și locuitorii se 
grăbiră să-i schimbe porecla, numindu-l „copilul cel mare al 
comunei”. 

În drumurile sale ofițerul se oprea adesea la școală și, dacă 
se-ntâmpla ca elevii să fie în recreaţie, nu se sfia să intre în 
curte și să schimbe câteva vorbe cu ei, să-i învețe regulile 
vreunui joc ori să le arbitreze disputele sportive. Cuvântul lui era 
hotărâtor, copiii admirându-l pentru priceperea, bunătatea și 
forța lui într-atât, încât unii diriginţi ai claselor în care se găseau 
elevi îndărătnici și greu de strunit făceau apel la autoritatea și 
tactul său. Și Cezar născocea situaţii care îi determina pe leneși 
să învețe iar pe cei neascultători să devină exemplu de 
disciplină. Toate astea fără să dojenească pe nimeni; el doar se 
plângea că nu prididește la cine știe ce socoteli, că n-are cine-i 
ajuta la alcătuirea unor hărţi, ori nu izbutește să-și strângă 
anumite date. Și aceste pretinse necazuri le marturisea acelora 
care stăteau mai rău la unele materii, dar niciodată nu cerea 
direct ajutor. Mai totdeauna, copiii care făceau parte din cercul 
de prieteni ai grănicerilor veneau la el împreună cu cei dornici 
să-l ajute și astfel, lucrurile luau o întorsătură fericită. 

Când îl cunoscu pe doctorul Matei lanculescu, sosit la numai 
câteva luni după instalarea lui în calitate de comandant de 
pichet, Cezar se arătă destul de rezervat, gândindu-se că și 
acela venise, ca și predecesorii lui doar în trecere. Când îl văzu 
însă, suflecându-și mânecile și apucând sapa cu niște mâini 
firave dar cu o aprigă credinţă în priviri, locotenentul îl îndrăgi 
și-i căută prietenia. 

Dar Matei nu făcea niciun pas mai decis pe calea dorită de 
ofițer; menținea relaţii de strânsă colaborare, venea în ajutorul 
soldaţilor ori de câte ori era nevoie, dar nimic altceva care ar fi 
marcat o cât de mică apropiere. 

— E băiat bun, dar păcat că nu-i prea sociabil, se plânse Cezar 


într-o zi lui Toader Boroș. 

— Bun, nimic de zis, încuviință mecanicul, dar se vede că aşa- 
i e firea. 

— Și pe mine m-aţi crezut altfel decât sunt cu-adevărat... 

— Da, numai că dumneata ţi-ai desfăcut singur baierile 
sufletului și ne-ai lăsat să te privim pe dinăuntru. Eu unul desfac 
motoarele chiar când cei din jurul meu spun că n-ar fi nevoie; și 
știi de ce-o fac? Pentru că numai când văd ce-i înăuntru știu cum 
să-i alin beteșugul. Că mașină perfectă, ţi-o spun eu, nu există. 
Pe urmă oftă și adăugase: Ei, desigur, mașina e mașină iar cu 
omul... cu omul e altceva. Trebuie, zic și eu, ori tu să fii atâta de 
isteț ca să-i dai de rost, ori acela să fie... copil bun, iartă-mă, așa 
cum ești dumneata, și să-și deschidă cugetul. 

— Nu, nu cred, nene Toader, că doctorul nostru ar avea ceva 
de ascuns. 

— Toţi ascundem câte ceva! spuse celălalt supărat că tânărul 
ofițer se îndoia de experienţa lui de viaţă. Pe urmă se grăbi să 
precizeze: Asta nu-nseamnă că ascunde ceva urât. Nu; poate fi 
ceva durere ori boală... Uite, nu te supăra: de-atâtea ori ţi-am 
dat dreptate, dar acuma să știi că n-ai și nici eu poate că n-am. 
Da, da, amândoi am pornit pe o cale greșită. Doctorul se poartă 
cum se poartă, nu pentru că ar avea ceva de-ascuns. Ştii ce-i 
lipsește lui ca să se-arate pe de-a-ntregul așa cum este? 
Puterea! exclamă Toader, fericit de explicaţia în care credea cu 
adevărat. Și repetă șoptit: Asta-i lipsește: puterea, dar nu aceea 
din braţe, ci o alta, din adâncuri. 

Vara, comuna era invadată de turiști, atrași de pitorescul și de 
apropierea ei de mare. Atunci totul căpăta viaţă, scrâșnetul 
nisipului devenea cântec iar colbul de pe uliţi, ridicat de 
trecerea mașinilor, părea o pulbere de aur cernută de razele 
soarelui. 

Într-o zi, pe la jumătatea lui iulie, Tilda primi o telegramă pe 
care se grăbi să i-o arate soțului ei. 

— la te uită cine sosește mâine! se bucură Toader. 

Cezar, care tocmai se pregătea să joace cu el obișnuita 
partidă de table de după-amiază, privi mirat când la unul, când 
la celălalt. 

— Dom'șoara Aniţa, se grăbi Tilda să-i explice. A locuit la noi 
aproape un an; e fată cu carte și tare faină. 

— Venise cu niște oameni care tot săpau, se arătă Doru bine 


informat. 

— Geologi! preciză tată-său. Căutau nu știu ce minereu, dar 
truda lor s-a dovedit a nu fi de prea mare folos; până la urmă au 
încărcat numai câteva căruţe cu pietre și duși au fost, completă 
el. 

A doua zi, când sosi acasă, gazda îl prezentă pe locotenent 
Anei Doljan și mamei sale. 

Asemănarea bătrânei cu propria lui mamă era atât de mare, 
încât Cezar abia fu în stare să-și murmure numele. Nu-și putea 
dezlipi ochii din aceia ai femeii cu păr alb și ondulat. Ea observă 
emoția ofițerului și, impresionată de acea stranie și insistentă 
privire, întrebă: 

— Ce s-a întâmplat? 

Drept răspuns, Cezar își scoase port-vizitul și dădu la iveală 
fotografia unei femei cu păr alb și ondulat. 

Bătrâna privi îndelung acel chip care-i semăna și murmură: 

— Aș zice că sunt chiar eu. 

— Nu; e mama mea. 

Gazdele priveau scena cu emoție. 

— Desigur, ţi-e dor de ea, asta-i tare frumos. Copiii din ziua de 
azi se înstrăinează repede de părinţi. 

— Mama a murit, șopti Cezar trist. 

— De mult? întrebă Ana. 

— Patru ani... 

Bătrâna se apropie de locotenent și-i atinse mâna. După o 
vreme, mai mult ca să schimbe vorba, îl întrebă: 

— Ce program ai mâine? 

Ofiţerul se arătă surprins. 

— Nu te uita așa la mine; aș vrea să înot și fiică-mea eo 
fricoasă fără pereche, Ştii, eu am copilărit pe malul Dunării... 

— Vă voi întovărăși, promise tânărul și se grăbi să precizeze: 
dar niciodată mai înainte de orele patru după-amiază. 

Bătrâna îi mulțumi, strângându-i mâna cu pubere. 

Cele două săptămâni care urmară fură pentru Cezar o mică 
vacanţă. După-amiezele înota cu mama Anei și cu Doru, serile 
se plimba cu Ana. 

Bătrâna era vioaie, ageră la minte și foarte spirituală. Din 
ceea ce-i povestise, ofițerul află că n-avusese o viaţă prea 
ușoară; spusele ei „Numai Dumnezeu și cu mine știm ce-am 
îndurat ca Ana să-și termine facultatea” păreau să nu fi fost 


doar simplă tânguire. 

Într-o seară, în timpul uneia dintre lungile lor plimbări, Ana se 
opri deodată și, apucându-i strâns mâinile, spuse: 

— Cezar, mama a hotărât să plecăm mâine dimineaţă. 

El rămase împietrit, cu privirile aţintite undeva, în depărtare. 

Marea era liniștită, cerul senin. 

— Ce s-a întâmplat? întrebă tânărul într-un târziu. 

— Se pare că mama nu mai poate suporta o temperatură atât 
de ridicată. 

— Da, se-nvoi el, abia putându-și stăpâni supărarea. Anul 
acesta a fost mai cald... mult mai cald ca altădată... 

Ana îi căută privirea cu atâta insistenţă, încât el fu nevoit să i- 
o înfrunte. Era atâta tristețe în ochi ei, încât locotenentul o 
mângâie ca pe un copil. 

— Și tu? murmură tânăra, al cărei glas trăda o mare emoție. 

— Da, veni răspunsul. 

Se îmbrăţișară îndelung, pecetluind parcă acel jurământ de 
dragoste, abia mărturisit. 

Aproape de miezul nopții, când ajunseră acasă, planurile lor 
de viitor păreau bine conturate. 

Gazdele și mama Anei îi așteptau pe prispă, îngrijoraţi de 
întârzierea lor. Când Ana se apropie la numai câţiva pași de 
prispă, bătrâna se ridică ostentativ de pe scaun și porni spre 
camera ei. 

— Mamă! strigă Ana. 

Bătrâna se opri brusc. 

— Mamă... bucură-te! Eu și Cezar vrem să ne logodim. 

Bătrâna îi privi nedumerită și după câteva clipe chipul ei se 
lumină de un zâmbet. 

— Dacă-i așa, ce mai aștepți, omule? se adresă Tilda 
bărbatului ei. Meri dară și adu sticla aia cu băutură de la tătânie- 
tu, c-asta-i sară mare. Amu. Bună doamnă Doljan, să-mi daţi, 
rogu-vă, o mână de-ajutor ca să așez cele de trebuinţă. 

Mica petrecere dură până în zori, când cele două vilegiaturiste 
trebuiră să plece. 

Odată cu trenul care dispăruse parcă înghiţit de umbra 
dealului, Cezar se cufundă într-o apăsătoare nostalgie. 

x 


Urmară zile pline de gânduri, telefoane și scrisori 
interminabile în aşteptarea viitoarei vacanțe pe care, la 


despărțire, Ana promisese s-o petreacă cu el. 

Dar vara care urmă avea să fie tristă, pentru că Ana primise o 
invitaţie din partea unor geologi italieni, iar Cezar, în marea lui 
generozitate, o sfătuise să nu renunţe la acea călătorie despre 
care logodnica sa îi dăduse a înţelege că ar avea o mare valoare 
instructivă. 

Ana îi scrisese zilnic, din fiecare localitate, asigurându-l că 
lipsa lui o îndurera într-atât, încât nici măcar căldura soarelui 
mediteranean nu izbutise să-i dezghețe sufletul. 

Acum, venise toamna. 

Viligeaturiștii plecaseră minaţi de primele picături reci de 
ploaie, străzile rămaseră pustii, larma copiilor încetase și totul 
părea nefiresc de liniștit. 

Din depărtare, din larg, se auzeau din când în când sirena 
vreunui vapor sau strigătele vreunui stol de pescăruși care 
descriau cercuri largi, planând la mică înălțime deasupra mării, 
în căutarea vreunui banc de pești. 

Într-o dimineaţă, locotenentul Cezar Gurău veni la pichet mai 
devreme ca de obicei. Dormise prost toată noaptea iar spre 
ziuă, când somnul tocmai îl îmbrăţișase, Doru năvăli în camera 
lui: 

— Am venit să-ţi mulțumesc pentru pușcoci! 

Cezar cobori din pat și își frecă ochii. 

— L-ai încercat? 

Copilul clătină din cap și pentru a-și completa explicaţia 
întinse o mână spre camera părinţilor. 

— Nu face zgomot, îl asigură grănicerul. la adu-l încoace. 

Doru ţâșni pe ușă și reveni la iuțeală. Urmară câteva 
demonstrații, un geam spart, râsetele copilului, dojenile Tildei, 
ceaiul și plecarea la pichet. 

Cei mai mulţi dintre oamenii săi nu reveniseră încă din 
misiunile de patrulare, iar aceia care se-napoiaseră dormeau. 

Ceru sergentului de zi rapoartele, se asigură că în zonă era 
liniște și se cufundă în studierea unei hărţi, așteptând 
întoarcerea patrulelor. 

Într-un târziu, câteva ciocănituri răsunară în ușă. 

— Intră! 

Ușa se deschise și cadrul ei fu umplut de statura masivă a 
sergentului Horia Robescu. 

— Tovarășe locotenent, raportez: a venit doctorul lanculescu! 


Cezar se ridică în întâmpinarea oaspetelui. 

— Prea devreme? încercă medicul să se scuze. 

Comandantul pichetului îi întinse amândouă mâinile și zâmbi 
larg. 

— Ce vorbă-i asta? Dumneata ești binevenit oricând... Ştii, 
dacă nu te-ai ține așa departe... aș fi fericit să-ți strâng mâna în 
fiecare zi. 

Matei schiță un zâmbet de mulțumire. 

— Să ne-așezăm, îl îndemnă Cezar. 

— Să ne-așezăm, „căpitane”, consimţi doctorul. 

— Ei, dar ce-i cu dumneata? Parcă eu aș fi medicul și 
dumneata pacientul. 

lanculescu râse silit. 

— Poate... poate că de data asta da... Știi, am venit oficial, 
rosti el pe jumătate în glumă, pe jumătate serios. 

— lar ne vaccinezi? glumi locotenentul. 

— Aș! facu Matei. Vreau să capăt o audienţă. 

— La cine? 

— La dumneata. 

— Poftim! zâmbi Cezar. Audienţa a început. 

Matei se ridică de pe scaun și, cu un glas solemn, rosti: 

— Doresc un permis de pescuit pentru Balta lupilor... Știi... 
zonă... aprobări... ce formalităţi trebuie îndeplinite? 

— Bravo, doctore! exclamă ofiţerul. În sfârșit, vrei pentru 
dumneata ceva. Păcat că s-a stricat vremea. Dar balta, balta e 
chiar mai frumoasă când plouă. Spune-mi, unelte ai? 

— O să-mi cumpăr... Mai înainte, însă, voiam să știu dacă mi 
se aprobă. 

— Ba n-ai să-ţi cumperi nimic; eu am tot ce trebuie. Chiar 
astă-seară îţi voi aduce două undițe noi nouțe și gută... dar ce 
gută! Poţi prinde cu ea și balene. 

— Mulţumesc, dar pot veni eu să-mi iau darurile promise. 

— Ascultă! se prefăcu mânios grănicerul, eu n-am pomenit ca 
omul căruia îi faci un dar. Să vină și să-l ia. Spune mai bine că 
nu-mi dorești vizita. 

Doctorul îl privi trist iar Cezar se scuză: 

— Te rog să-mi ierți insistența; dacă am făcut-o, a fost doar 
pentru că prezenţa dumitale mă incintă. 

— Vino, murmură doctorul și mâinile sale fură cuprinse de un 
ușor tremur. 


Câteva ciocănituri răsunară în tăblia ușii. Apoi, în prag, apăru 
sergentul de serviciu, conducându-l pe Doru. 

— Cezar! 

— Ce-i, Doruleț? 

— A venit dom'șoara Aniţa. 

In clipa următoare băiatul se afla în brațele grănicerului. 

Matei porni spre ușă. 

— La revedere... 

— Doctore! strigă Cezar. Dacă vrei, hai cu mine; mi-a sosit 
logodnica. Lipsim doar câteva minute, și-apoi revenim la 
treburile noastre. 

Era atâta fericire în privirile lui Cezar, că sentimentul 
vinovăţiei luă proporţii de nebănuit în cugetul oaspetelui său. 

— Nu... n-ar avea rost. Altă dată. 

— Promiţi? 

— Promit, răspunse în șoaptă doctorul și părăsi biroul. 

x 


Drumeagul, încă umezit de ploile care căzuseră în ultima 
vreme, îngreuna mersul ofițerului. Copilul însă alerga când 
înainte, când înapoi, în marea lui dăruire față de bucuria 
prietenului său. 

— Hai! Hai mai repede! strigă băiatul, dar ofițerului îi era cu 
neputinţă să imite goana acelor mici picioare ce păreau că nici 
nu atingeau pământul. 

Când ajunseră acasă, Ana îl aștepta la fereastră. 

— L-am adus! strigă Doru victorios. 

Tânăra îi răspunse cu un semn de mulţumire și se repezi spre 
ușă, în întâmpinarea lui Cezar. 

Ofițerul apăsă clanţța și intră nerăbdător în cameră; dinaintea 
lui, Ana, ghemuită pe covor, gemea surd, finind amândouă 
mâinile pe glezna unui picior. O clipă, tânărul rămase împietrit. 
Pe urmă izbuti să-ntrebe: 

— Ce s-a întâmplat? 

Răspunsul fu un geamăt prelung. Îngenunche lângă ea, vrând 
să afle pricina suferinţei, dar nu îndrăzni nici s-o atingă, nici să-i 
mai vorbească. 

După o vreme, tânăra reuși să-și întindă piciorul lovit, 
găsindu-i o poziţie în care durerile păreau a-și fi pierdut din 
intensitatea de până atunci și, vrând să se dovedească tare, 
schiță un zâmbet. 


— Vrei să te duc pe pat? murmură ofițerul. Încurajat. 

— Nu, șopti ea. Apoi continuă: Să nu mă mişti din loc. Cred că 
mi-am scrântit piciorul. 

— Bine... sigur... nici n-am să te ating. 

— O! Nu... să nu spui asta... Așează-te lângă mine, bucuria 
mea. 

El, însă, continua s-o privească înmărmurit. 

— Vino, insistă Ana. 

— Să chem medicul... 

Faţa își agită o mână în semn de refuz. Pe urmă șopti: 

— Mai întâi sărută-mă și spune-mi „Bine-ai venit, Aniţă!” 

Cezar îi mângâie părul, abia îndrăznind să i-l atingă și 
murmură: 

— Bine-ai venit, Aniţă! 

— Așa, iubitule, spuse tânăra. Acum e mai bine. 

Dar, imediat după aceea gemu din nou. 

Ofițerul se ridică de lângă ea și alergă spre bucătărie, unde 
Tilda tocmai bătea de zor niște albușuri, vrând să facă un tort în 
cinstea „finei”, cum îi plăcea s-o numească pe Ana. 

— Mamă Tilda! Aniţa și-a scrântit piciorul. Trimite-l pe Doruleţ 
să cheme doctorul. 

Reveni în camera lui unde o găsi pe Ana rezemată de un 
perete. 

— Să-ţi pun o pernă? 

— Diseară trebuia să plec înapoi, spuse ea. Cum am coborât 
din tren mi-am și cumpărat bilet de înapoiere. Ce-am să mă fac? 

— Ai să te faci sănătoasă. 

— Unde-am să dorm? 

— Aici. 

— Și tu? 

— La pichet. Adică... la drept vorbind, nici n-aveam cum să 
dorm la noapte. Ştii, se precipită el s-o asigure că rămânerea ei 
nu-l incomoda, am de făcut niște controale. Așa-i pe zonă... Nu 
prea e timp de dormit. 

— Și dacă va fi nevoie să rămân imobilizată mai multe zile și 
nopţi? întrebă ea părând înspăimântată de această sumbră 
perspectivă. Unde-ai să dormi? 

Ofițerul se așeză lângă ea și zâmbi. 

Două lacrimi se prelinseră pe obrajii tinerei. 

— Ce-ţi trece prin minte? 


— Nu... nimic. Poate... teama unei femei al cărui iubit este 
măi tânăr decât ea cu șase ani. 

Mâinile lui puternice se așezară pe umerii ei, iar când privirile 
lor se întâlniră, el șopti: 

— Pentru mine, tu te-ai născut în ziua în care ne-am întâlnit. 
Și eu tot atunci m-am născut. Și soarele și pământul, tot atunci. 

— Nimeni nu m-ar fi iubit mai frumos... murmură ea și îi luă 
mâinile. Mai adevărat decât o faci tu. lartă-mă, fericirea mea. La 
anul, când vom fi căsătoriţi, am să plec cu tine în Italia... Am să 
te duc prin locurile pe unde am fost anul acesta. 

— Am să întreb marea aceea, străină mie, și pietrele 
drumurilor, și stâncile munţilor, și vânturile, și soarele și chiar 
cerul cu toate păsările lui, dacă le-ai spus că numai și numai pe 
mine mă iubești, așa cum mi-ai scris... 

Câteva ciocănituri în ușă puse capăt acelor clipe tandre. 
Venise doctorul. 

x 

Când medicul reveni s-o vadă după două zile, Ana deretica 
prin cameră. Îngrijorat, Matei o dojeni fără prea multe 
menajamente iar pacienta răspunse că se simte bine. 
Neîncrezător, el o rugă să se întindă pe pat și-i cercetă glezna. 
Constată că la cea mai sensibilă atingere, tânăra dădea semne 
de suferință. Urmă o muștruluială aspră, care culmină cu 
izbucnirea Anei: 

— E îngrozitor, doctore, să stai nemișcat, între pereţii unei 
odăi. Nu mi s-a întâmplat asta niciodată, și dacă va trebui să 
continui cine știe câtă vreme, mă tem că înnebunesc. 

Bărbatul o privea cu înțelegere, dar în ochii săi licărea o 
lumină ciudată în care se amestecau, deopotrivă, mila și teama. 
O compătimea sincer pe fata aceea frumoasă pentru că trebuia 
s-o ţină prizonieră între cei patru pereți, dar se și temea pentru 
ceea ce avea să urmeze, când îi va comunica jocul la care va fi 
obligată să participe. O clipă, îi trecu prin minte să-i spună 
direct, dar după aceea, teama că ea ar putea nesocoti 
gravitatea situației, datorită ușurinței lui, își aminti de 
amenințările celui care-i cunoștea singura taină. Așadar, nu-i 
rămânea decât să respecte instrucțiunile primite și să joace cât 
mai perfid scena șantajului pentru ca victima, înspăimântată, să 
consimtă fără ezitare la tot ceea ce i se va cere să făptuiască. 
Într-un târziu se agăţă de riposta frumoasei sale paciente și, 


deschizându-și servieta, dădu la iveală un album foarte gros. 

— Domnișoară Doljan, m-am gândit cât de greu vă este să 
suportaţi repaosul la care v-am osândit: ca să vă ușurez 
suferinţa, v-am adus un album cu imagini din Italia. 

Ana tresări. Pe fruntea ei apărură niște cute adânci și buzele i 
se contractară într-un rictus ce se voia zâmbet. Interlocutorului 
nu-i scăpă încordarea care pusese stăpânire pe ea și încercă un 
sentiment de bucurie. | se întâmpla ceea ce se întâmplă atâtor 
oameni puri care, după ce lovesc pentru prima dată pe cineva, 
nu-și mai pot controla voința și continuă să lovească cu o 
inexplicabilă sete, chiar și după ce victima este demult răpusă. 
Așadar, într-un fel, mândru de efectul acelui început, firea lui 
bună se dedubla parcă, lăsând locul unei canalii, dornică să 
prelungească cât mai mult chinul celui pe care avea de gând să- 
| răpună. 

— M-am gândit, continuă el pe tonul cel mai firesc cu putinţă, 
că imaginile însorite de pe malul Mediteranei o să vă facă mai 
ușoară șederea la pat. 

Pacienta izbuti să zâmbească și întrebă cu nesiguranţă în 
glas: 

— De ce tocmai imagini din Italia? 

Matei se gândea la o cu totul altă evoluţie a discuţiei dar 
întrebarea ei, pe cât de naivă, pe atât de neașteptată, avu darul 
să-l ațâțe și mai mult. EI, care în orice altă împrejurare ar fi făcut 
cine știe ce sacrificiu, ca să nu mai vorbim de străduințele 
depuse pentru înlăturarea fricii cuiva, de data asta părea 
încântat de teama pe care vocea femeii o mărturisise. Voi să-i 
spună de-a dreptul și cât mai repede ceea ce dorea de la ea, dar 
ceva străin lui până atunci îl îndemna la un răspuns în care 
insinuarea să joace rolul unei grave ameninţări. Ezită câteva 
clipe și, când privirile sale se îndreptară spre valiza Anei, ea 
izbucni într-un râs nervos, ale cărui accente sunau parcă a 
ușurare. 

— Am ghicit! Te-au inspirat etichetele de pe geamantanul 
meu! 

Doctorul tresări, o privi lung și-apoi, fericit că ea îl salvase 
deocamdată, răspunzându-și la propria-i întrebare așa cum el n- 
ar fi izbutit, se prefăcu descoperit și înclină capul în semn de 
capitulare. Conștiinţa lui părea să fi înfrânt pentru câteva clipe 
ciudata stare de mai înainte, și un val de sânge îi inundă palizii 


obraji. Îi era rușine de felul în care se purtase faţă de logodnica 
omului care-l prețuia și-l iubea. Era tocmai pe punctul să 
renunțe La odioasa lui manevră și gândul acesta părea să-l fi 
despovărat într-atât, încât râse laolaltă cu Ana, bucurându-se 
din toată inima că lucrurile aveau să se oprească aici, pe 
muchea prăpastiei în care ar fi trebuit să-l rostogolească 
monstruosul șantaj dorit de Tenopol. Dar limpezimea noilor sale 
gânduri fu umbrită de imaginea sumbră a lui Mișu, profilată 
aidoma unui erete pe seninul unui cer de vară; și tulburarea luă 
iar locul echilibrului de câteva clipe Teama că avocatul ar putea 
da în vileag taina de care el era atât de chinuit și pe care căuta 
s-o înfrunte cu prețul unor suferinţe de nedescris, îl învinse din 
nou. Se strădui să-și pună gândurile în ordine, hotărât să atace 
și să termine cât mai repede acea luptă inegală, în care toate 
forţele erau de partea lui. 

— Vedeți, reîncepu Matei pe un ton în care se amestecau 
deopotrivă neîndemânarea și lipsa de convingere, nu-mi rămâne 
decât să vă invidiez. 

Pacienta zâmbi ștrengărește: 

— O! Trebuie să vedeţi neapărat acele locuri minunate. 

Doctorul se încruntă și, fără a mai continua să-i susțină 
privirea, ripostă: 

— Asta... numai dacă tovarășul locotenent Gurău o să mă 
ajute. 

— Cum așa? Cum să vă ajute? 

— De, știu și eu? Să zicem că... într-o noapte ploioasă așa 
cum se anunță nopţile acestei toamne, logodnicul 
dumneavoastră m-ar ajuta să trec dincolo de graniţă și să văd 
minunăţiile despre care mi-aţi vorbit. 

— Tovarășe doctor, bâigui Ana. Dar nimic mai simplu decât să 
faceţi o cerere. Așa am făcut și eu. 

Matei surise trist. _ 

— Știţi, nu toată lumea poate recurge la această cale. In ceea 
ce mă privește, da... însă altcineva... 

— Persoana despre care vorbiţi, desigur, se teme... 

— Întocmai. 

— O fi făcut ceva rău. 

— Toţi, toţi facem câte ceva rău: cu, sau fără voia noastră. 
Deși, continuă el cu o ostentativă insinuare în glas, același lucru 
poate trece drept bun pentru cineva, și rău... pentru altcineva. 


— Doctore! Ce vor să însemne spusele dumneavoastră? 

— Nimic deosebit, șopti medicul și dădu la iveală fotografia 
primită de la Mișu Tenopol. 

Tânăra se recunoscu în fotografie, alături de un bărbat mult 
mai vârstnic decât ea, care o ţinea de talie; amândoi priveau 
cum soarele scăpata deasupra unor gondole trase la chei. 

— Cineva a vrut să i-o dea lui Cezar, dar altcineva a 
împiedicat o asemenea indiscreţie, preciză medicul. 

— A fost o întâmplare... un... un accident. Eram... mă 
simțeam foarte singură, murmură Ana. Nici nu știu, cred că nici 
nu mai știu cum îl cheamă pe acel bărbat. 

Matei redevenise pe de-a-ntregul victima spaimei cu care 
Tenopol îl împinsese la șantaj și, orbit de groază, căuta o 
despovărare cu orice preţ. 

— Nu, n-aţi uitat nimic; știți la fel de bine ca și mine că 
bărbatul care vă susţine talia cu-atâta gingășie se numește 
Mercuţio D'Allberti și este unul dintre marii anticari din Veneţia. 
E-adevărat... un amorez mai bătrâior dar... plin de bani. 

— N-am știut, jur, n-am știut, se arătă fata înspăimântată. Și- 
apoi, adăugă ea, n-a fost decât un accident. Da, da, un accident, 
pe cât de banal, pe-atât de nevinovat și... și mai ales stupid. 

— Desigur, întâmplarea despre care vorbim poate fi numită și 
astfel, iar consecințele... pe veci înlăturate, dacă... 

— Dacă? se agăță Ana de această ultimă șansă pe care 
interlocutorul său o insinuase cu-atâta perfidie. 

— Ei, dacă împrejurarea ar rămâne fără urmări. 

— Doctore, șopti grav pacienta, spuneaţi, mai înainte, că 
cineva a împiedicat ajungerea acestei fotografii la Cezar. 

Bărbatul își înclină ușor capul, în semn de confirmare. 

— Dumneavoastră aţi fost binefăcătorul meu? 

— Nu. 

— Oricum, sper, cred că aţi influenţat asta. 

— Nu. 

— Acuma... după ce mi-aţi dat o dovadă de bunăvoință prin 
aceea că nu i-aţi spus lui Cezar... poate că veţi distruge 
fotografia. 

Matei apucă fotografia și o rupse în bucăţi. 

— Mulţumesc, murmură fata și își ascunse faţa în palme. 

Doctorul se apropie de fereastră și rămase acolo vreme 
îndelungată, privind pâlcurile de nori care veneau dinspre mare. 


Când își întoarse faţa spre Ana. O surprinse adunând bucăţelele 
compromiţătoarei fotografii. 

— Pot să le ard? întrebă ea. 

— Desigur, le puteţi arde, dar nu asta e cel mai important 
lucru. 

— Cum așa? Ce altceva mai poate avea importanţă? 

— Clișeul! șopti grav Matei și se grăbi să precizeze: Clișeul nu 
se află la mine, iar cel care-l are ţine la preţ. 

— Preţ? Ce fel de preţ? Cât cere? se tulbură din nou Ana. 

— Nu-i cine știe ce... Câteva mici relaţii, asupra unor locuri de 
pe-aici, din zona de frontieră. _ 

Pacienta se arătă atât de înspăimântată. Incât doctorul socoti 
de datoria lui să-ncerce a minimaliza, cât de cât, gravitatea 
situației. 

— O! făcu el pe un ton ce se voia cât mai firesc, nu va fi greu. 
Vă voi da câteva repere iar dumneavoastră, ca topometru... 
topograf... mă rog, le veţi verifica. 

— Cum? 

— Simplu: plimbându-vă cu Cezar, noaptea, în barcă... E o 
încântare să te plimbi noaptea, pe Balta lupilor! Puţină atenţie la 
posturile de pază, patrule, ore și locuri în care le întâlniți... Nu, 
fiţi sigură, nu va fi greu... Și-apoi, această corvoadă ar putea 
deveni chiar plăcută dacă puţinul pe care-l aveţi de făcut l-aţi 
considera drept studiu. 

Tonul șters și lipsa de participare în ceea ce trebuia de fapt să 
impună, nu scăpase interlocutoarei sale iar ochiul lui, altădată 
atent și scrutător, ar fi putut observa pe chipul ei un zâmbet, pe 
cât de discret, pe-atât de batjocoritor. Dar Matei părea cufundat 
doar în mizeria noii sale posturi de șantaj ist, dublată de teama 
permanentă în care Tenopol îl învăluise ca într-un sac. Și el știa 
că sacul putea fi oricând legat la gură, iar gândul acesta îl făcea 
încă de pe acum să dea semne de sufocare. Părăsi încăperea 
schițând un gest de salut. 

Afară, vântul rece dinspre mare se înteţise, aducând în goană 
nori negri și grei. 

Porni spre dispensar, cu pași rari, inspirând cu lăcomie aerul 
proaspăt și sărat, cu miros de alge, în timp ce Ana Doljan lipea 
cu mare grijă bucăţile fotografiei cu ajutorul căreia Matei o 
șantajase. 


Capitolul III 
Vlad Brănescu, om de afaceri 


Seara, locotenentul sosi acasă mai devreme. Spre 
surprinderea lui, Ana îl aștepta îmbrăcată, gata de plecare. 

— De ce-ai părăsit patul? se arătă el îngrijorat. 

— Doctorul mi-a prescris puţină mișcare. 

Cezar râse: 

— Ai văzut ce grozav e doctorul nostru?! Ei! Ce mai 
așteptăm? Să ieșim din casă... Unde vrei să mergem? 

Tânăra îl privi atent, câteva clipe, apoi ridică din umeri, în 
semn de nehotărâre: 

— Undeva... unde să fim cu-adevărat numai noi doi. 

— Știi tu un loc anume? întrebă Cezar. 

— Nu, dar te-am auzit pe tine... și pe Doruleţ... și pe mama 
Tilda... Balta lupilor! 

— O! Acolo e frumos numai când cerul e senin. Tot farmecul îl 
dau stelele oglindindu-se în apă. Se spune că ele sunt ochii 
lupilor care trăiau odinioară pe-aici; din pricina asta oamenii au 
numit-o Balta lupilor. 

— Frumoasă legendă. 

— Dar tristă, pentru că lupii ai căror ochi... 

— Taci! strigă Ana. Nu vreau... nu pot s-ascult nimic trist. 
Lasă-mi seara asta liniștită, iubirea mea. Lasă-mi-o frumoasă ca 
tine, bună ca tine! 

Porniră cu pași rari, ţinându-se de mână, neuitându-se pe 
unde calcă. Din când în când făceau mici popasuri pentru a privi 
cerul înnorat ori pentru a asculta vântul sau strigătul vreunui 
pescăruș rătăcit de-ai lui. Apoi, înfioraţi, își reluau drumul. 

Într-un târziu întâlniră o movilă. 

— Am ajuns, șopti Cezar, aidoma unui copil care se fălește în 
faţa tovarăşului său de drum, că a găsit „Palatul fermecat”. 

Tânăra îl privi îndelung,  neîndrăznind parcă să-și 
mărturisească nedumerirea, pentru că nu se zărea nici urmă de 
apă. 

Bărbatul zâmbi și o mângâie protector. 

— Balta se află dincolo de movilă, o asigură el. Când sunt 
singur, mă caţăr și-n câteva clipe ajung la partea cealaltă; acum 
însă... va trebui să ocolim. 

— E mult de mers? se arătă ea îngrijorată. 


— Nu, dar va trebui să renunțăm la singurătate, câteva clipe. 

— De ce? 

— Ne vom întâlni cu ostașii care păzesc frontiera. 

— Altfel nu se poate? 

— Doar dacă escaladăm movila; ţi-am spus. 

— Înseamnă că vom fi prinși, glumi ea. 

— De bună seamă, se prefăcu trist ofițerul. Am organizat atât 
de bine treburile, încât mă găsesc în situaţia „Ucenicului 
vrăjitor”; nu mai știu cum să scap din propriile mele capcane. 

Râseră din toată inimă și porniră să înconjoare colina. Pe 
drum întâlniră o patrulă, iar la capătul potecii un post de pază. 
Coborâră un mic povârniș și se găsiră lângă baltă. La mal se 
aflau câteva bărci. Cezar o luă pe Ana în brațe și o urcă într-una 
dintre ele. 

— Asta e barca mea, se făli el. 

— Dar celelalte? 

— Sunt ale oamenilor care au permise speciale de pescuit, 
aici. 

— Cezar! 

— Da... 

— Pune ramele și vâslește. Vreau să fugim cât mai departe de 
mal. Simt pretutindeni ochi care ne văd, priviri care ne despoaie 
sufletele și vor să vadă ce-ascundem în ele. 

— Dar eu n-ascund nimic rău. Eu pot să și strig ce am în 
suflet. Și chiar vreau să strig, pentru ca toată lumea să știe cât 
de fericit sunt. 

Ea își cuprinse faţa în palme, părând că vrea să-și ascundă 
fericirea. Copilul cel mare care o întovărășea apucă ramele și 
începu să vâslească. 

Balta era liniștită, tristă și întunecată, iar cerul acoperit. Din 
depărtare se auzeau valurile mării și, din când în când, sirena 
vreunui vapor, strigându-și osteneala și graba spre odihnă. 

— Crezi că nu ne mai poate vedea cineva? 

Ofițerul privi spre malul vestic al bălții și apoi își consultă 
ceasul. 

— Optsprezece minute. Din clipa asta, nimeni, minţi tânărul, 
vrând să-i alunge orice teamă. 

Ana se așeză lângă el, pe banchetă. Se îmbrăţișară. Pe urmă 
se uită la ceas. 

— Mai avem șaisprezece minute. Off! 


— Ei... nu trebuie să le folosești în ritmul de mai înainte, o 
ironiză el. 

— Spune-mi, te rog, când vor trece clipele de siguranță, câte 
altele vom fi, din nou, în pericol? 

— Unsprezece; apoi o jumătate de oră... liniște, minţi din nou 
Cezar. Pe urmă, aproape necontrolat, izbucni: Ascultă, Aniţă, tu 
vrei să-ți faci o documentare serioasă asupra pazei acestei zone 
de graniță? 

— Da, confirmă ea, pe tonul cel mai firesc cu putinţă. 

— Hm! făcu locotenentul derutat. Și, mă rog, la ce ţi-ar folosi? 

— Păi... nu pentru mine am nevoie de toate aceste date. 

— Ce tot spui? întrebă el pe jumătate. In glumă, pe jumătate 
serios. Doar nu oi fi intrat în legătură cu cine știe ce răufăcători 
și vrei să le vinzi cele aflate de la mine!? 

— Ba... cam despre așa ceva e vorba, îi întări ea 
presupunerile. Numai că... în legătură cu preţul n-am discutat. 

— Foarte prost! râse el. În asemenea afaceri prețul trebuie să 
ocupe primul loc. Hai, dă-mi voie să pornesc. 

Fata se întoarse la locul ei. Cezar apucă ramele și barca 
începu s-alunece din nou pe oglinda mohorâtă a Bălții lupilor. Pe 
urmă, el încetă brusc să mai vâslească. 

— Aniţă, ce dar să-i facem noi doctorului, că în numai câteva 
zile te-a pus pe picioare? O! Dar ce prostii spun! Dacă i-aș oferi, 
fie și un capăt de aţă, Matei mi-ar întoarce spatele pentru 
totdeauna. 

— Cezar, n-aş vrea să-ţi produc o mare deceptie, dar 
„doctorul vostru” nu este un om de treabă. Chiar astăzi 
dimineață mi-a făcut... 

— Ţi-a făcut curte! izbucni ofițerul, și de data asta râse din 
toata inima. Nu-l cunoști... Asta-i! Nu-l cunoști! Așa-i el: un tip 
curtenitor. Știi, pentru el, o asemenea purtare se cheamă bună 
creștere. Ehei! Am mai cunoscut eu tipi ca el și până la urmă mi- 
am dat seama că erau niște oameni de suflet și... de bună 
credinţă. 

Fata veni iarăși pe bancheta pe care stătea el și i se cuibări, 
înfricoșată, la piept. Rămase astfel vreme îndelungată și numai 
după aceea murmură: 

— Nu... nu mi-a făcut curte... Dar nici impresie prea bună nu 
mi-a făcut. 

— Ana! Aniţă! Omul acesta e pentru mine mai mult decât un 


frate. Slăbănogul ăsta a trudit cu sapa și cu târnăcopul în 
mâinile lui firave pentru ca oamenii să aibă un dispensar... așa 
cum îl vezi tu, astăzi. Eu nu știu nimic din trecutul lui, dar știu 
tot despre sufletul lui. Și nu poate avea suflet de ticălos un om 
care își expune propria viaţă pentru a curma o cumplită 
epidemie! auzi, Aniţă! Matei mi-a salvat doi oameni. Doi soldați 
din pichetul meu trăiesc datorită lui. Pentru mine, pentru noi, cei 
de-aici, Matei lanculescu, nu-i un oarecare „doctor de ţară”, ci 
doctorul nostru, așa cum l-am numit toți și cum ne place să-i 
spunem, și cum credem că trebuie să-i spunem și... și cum altfel 
nici nu l-am putea numi. 

— lartă-mă, n-am știut că te va durea într-atât. Și-apoi, poate 
că eu m-am înșelat, murmură ea, părând a nu mai putea să 
mărturisească pricina nefavorabilei impresii pe care i-o făcuse 
Matei. Desigur, tu îl cunoşti bine; aţi discutat, v-aţi făcut 
confidente... 

— Da’ de unde? o întrerupse Cezar. Te asigur că doctorul 
niciodată, dar absolut niciodată nu mi-a dat prilejul să stăm de 
vorbă așa, mai mult, încât să ne deschidem sufletele și să ne 
alinăm, unul altuia, nădufurile. 

Știi, eu i-am căutat prietenia, și asta de mai multe ori, dar 
după o vreme am început să mă tem că devin ridicol; mi-am 
spus că așa-i el, un însingurat, și am renunţat. 

O! Dacă Cezar ar fi aflat de la Ana cele ce i-a cerut Matei să 
facă, chiar atunci, în puterea nopţii... s-ar fi năpustit asupra lui 
și... și i-ar fi strigat în faţă: „Ce se întâmplă cu tine? Ce criminal 
te-a mânat alături de drumul pe care-ai mers până acum?” Și 
poate că doctorul i-ar fi spus numai și numai adevărul. 

Undeva, spre mare, cerul fu despicat de câteva fulgere. 
Urmară tunete și strigătele speriate ale pescărușilor. Cezar 
apucă ramele și începu să vâslească spre mica plajă de unde 
porniseră în larg. Ana stătea ghemuită lângă el, privindu-l cu 
ochi ca de veveriță speriată. 

Incepuse să plouă. 

x 

De câteva zile, de când aflase despre afacerea pe care Mișu 
Tenopol i-o propusese doctorului, Vlad Brănescu trăia într-o 
continuă neliniște. Tulburarea pradă căreia căzuse nu scăpă nici 
lui Matei și nici sorei Ana care, îngrijoraţi, îl cercetară în fel și 
chip, vrând să afle pricina văditei sale tulburări. Greșea 


înregistrarea bolnavilor, părea distrat și uneori chiar absent la 
tot ce-l înconjoară, neglija să comunice medicului cine-i căuta și 
pentru ce anume, completa greșit unele fișe de evidenţă, și câte 
altele. 

Când Matei l-a dojenit pentru prima oară, datorită unei 
neglijențe, Vlad l-a pironit cu o privire atât de tristă, încât 
doctorul și-a schimbat brusc atitudinea, arătându-se foarte 
neliniștit: 

— Dar ce se petrece cu dumneata? Ce te nemulțumește? 

Ajutorul oftă și vru să plece din cabinet dar doctorul insistă: 

— Ascultă! Între noi nu trebuie să intervină asemenea relaţii. 
Cu siguranță că eu am fost nedrept, făcându-ți observaţia de 
mai înainte, dar nici dumneata nu faci bine dacă-mi ascunzi 
vreun necaz. Da, da; nu faci bine. 

Vlad se-ntoarse spre el și își plecă privirea, rușinat parcă. De 
fapt era îndurerat pentru suferința binefăcătorului său și dacă n- 
ar fi fost vorba despre mama acestuia, ci despre alt mobil al 
șantajului exercitat de bătrânul avocat, o! cum i-ar fi răsplătit el, 
lui Matei, bunătatea, plinea și adăpostul pe care i le-a oferit cu 
atâta generozitate! l|și aduse aminte cine era Tenopol: îl 
cunoscuse la închisoare, cu ani în urmă, într-una dintre 
peregrinările sale prin astfel de locuri. Știa bine și cu ce se 
„ocupa” acest Mișu Tenopol: era escroc ca și el, dar de mare 
anvergură; avocat însă, niciodată. Poate că acest titlu era unul 
dintre multe altele: comandor, farmacist, consul, doctor etc., 
despre care aflase de pe la infractorii care-l cunoșteau mai de 
mult și știau că le folosise cu mare succes în paguba naivilor 
care-i căzuseră pradă; Vlad însă abia atunci îl auzise 
prezentându-se „avocat”. l-ar fi aruncat toate astea în obraz, 
dar acel ticălos bătrân își făcuse scut din primejdia în care se 
afla mama lui Matei. 

— Ce-mi tăinuiești? îl întrebă din nou doctorul, smulgându-l 
din gândurile sale. 

Ajutorul tresări și își ridică privirea asupra lui. 

— Să spun drept? 

— Drept, pentru că altminteri nu te pot vindeca, încercă 
medicul să glumească. 

— Fie! se prefăcu Vlad că se învoiește. Mă tem că îmi pierd 
memoria. 

— Vorbești serios? 


— Da, foarte serios. De câtva timp, uit... uit... 

Matei zâmbi: 

— Numai asta? 

Celălalt confirmă printr-o înclinare a capului. 

— Atunci, să și începem tratamentul. 

Apucă un formular și se puse pe scris. Când termină, dădu 
rețeta pacientului iar acesta, după ce o citi și reciti de câteva 
ori, murmură conţinutul prescripţiei: 

„Plimbare... plimbare... plimbare, la orice oră dorești”. 

Se sili să râdă dar nu izbuti decât să schițeze un zâmbet. Apoi 
se înclină, multumind, și părăsi cabinetul. 

Era cât se poate de adevărat că Vlad avea nevoie de 
tratamentul prescris de doctorul lanculescu, chiar dacă suferința 
lui era cu totul alta decât aceea pe care el a mărturisit-o. Și 
„pacientul” începu să dea ascultare indicaţiei medicului, făcând 
lungi plimbări, fie prin comună, fie pe baltă, cu barca, împreună 
cu Matei. 

Drumurile pe care binefăcătorul său le făcea la locuinţa 
comandantului de pichet alcătuiau pentru fostul infractor cea 
mai serioasă îngrijorare; se temea ca nu care cumva, în 
disperarea lui, medicul să facă vreo prostie, încercând să afle 
chiar de la ofițer datele pe care i le ceruse Tenopol, el neștiind 
că în planul bătrânului fusese inclusă și Ana Doljan, logodnica lui 
Cezar. Intr-o zi, măcinat de astfel de gânduri, se hotărî să facă 
tot ce-i va sta în puteri spre a-l elibera pe doctor de spaima în 
care acel odios șantajist îl cufundase. Dorea din toată fiinţa lui 
să-l cruțe pe binefăcătorul său de consecințele grave ce le-ar fi 
suportat, datorită drumului pe care apucase, silit ce-i drept, dar 
asta - știa el bine - nu l-ar fi putut apăra în fața legii. Își spuse 
că era de datoria lui să încerce a depista o cale cât de cât sigură 
pe unde omul lui Tenopol să treacă fraudulos frontiera, și când 
va dispune de această realizare, să o ofere șantajistului în 
schimbul renunțării acestuia la serviciile lui Matei. Era 
încredințat că discuţia lui cu Tenopol va da rezultatul pe care-l 
sconta, pentru că el nu avea nimic de pierdut și își va putea 
permite să discute cât se poate de dur, nu așa cum făcuse bietul 
doctor. Avea de gând să-i spună de la bun început că știe totul, 
că îi dă ceea ce dorește, dar să nu-l mai audă pomenind numele 
binefăcătorului său. Va discuta cu pretinsul avocat pe șleau, în 
argou, ca între borfași; mai mult, îi va spune că îl cunoaște, și îi 


va preciza împrejurările care i-au prilejuit o asemenea „onoare”. 
Se și vedea râzând după pofta inimii, în fața bătrânului șantajist 
care nu mai avea de ales, iar după ce târgul va fi încheiat, îl va 
trimite la naiba. Da, va face toate astea numai spre a-l știi pe 
Matei ferit de drumul fărădelegii, pe care el a călcat de atâtea 
ori, pentru omul care i-a întins mână de adevărat prieten și care 
i-a însoţit pâinea oferită cu vorbe bune, își aminti de o veche și 
cinică zicală „Recunoștinţa este povara cea mai grea”. Râse și 
apoi se mustră pentru că în cugetul său își făcuseră loc, fie chiar 
pentru o clipă, astfel de gânduri. Se ridică de pe ultima treaptă a 
clădirii dispensarului și porni într-aiurea. După o vreme apucă pe 
poteca ce ducea spre mare. Trecuse o jumătate de oră, când 
hotărârea lui se schimbă. Își spuse că mai înainte de orice, 
trebuia să revadă Balta lupilor, movila care o străjuia, potecile 
care duceau într-acolo, împrejurimile bălții, și numai după aceea 
se va duce la marea pe care îi plăcea atât de mult s-o revadă. 

Cândva, dorise să se facă marinar. Se născuse pe malul mării. 
Toţi bărbaţii din familia sa fuseseră marinari; unii chiar mai 
activau încă. Setea lui de cunoaștere, de călătorii, dragostea 
pentru mare, făcuseră din el o adevărată enciclopedie 
geografică. În primele clase de liceu devenise o mică somitate 
printre colegii mult mai mari decât el, pentru că nivelul pregătirii 
sale la fizică, matematici și mai ales în domeniul geografiei 
depășea cu mult ceea ce se cerea chiar la un examen de 
admitere la facultate. Toată lumea știa că Vlad se va duce la 
școala de marină dar, chiar în ziua examenului de admitere, 
ceilalți doi fraţi, împreună cu tatăl, se înecară în „marea cea 
mare”, pe ale cărei nesfârșite întinderi, sperase, în tot timpul 
copilăriei sale, să cutreiere lumea. 

Tocmai ieșea din sala în care dăduse proba scrisă, convins că 
făcuse o lucrare foarte bună, când la capătul culoarului zări 
silueta firavă a mamei sale, sprijinită de braţul unui pescar 
bătrân, Toma, vecin cu ei. Alergă spre maică-sa strigând cât îl 
ținea gura, pe jumătate în glumă, pe jumătate în serios: „Află, 
bătrânico: sunt un savant! Nici nu trebuia să mă prezint la acest 
examen.” Dar fraza i se curmă, văzând chipul maicăssii, 
împietrit de durere. Își dădu seama că nu îngrijorarea pentru 
reușita lui la admitere o adusese acolo pe „bătrânică”, ci 
altceva, cu totul și cu totul grav. Incremeni dinaintea ei, 
neîndrăznind să-ntrebe ce anume se petrecuse, și nici măcar să- 


și desprindă privirile de pe chipul acela slab, palid, în care toate 
jungherele lumii încrustaseră o nemărginită durere. 

— Am venit să mi te iau, murmură ea, într-un târziu. El o privi 
înspăimântat și nelămurit. 

— Tata a murit, continuă femeia. 

— Tata! strigă Vlad, gâtuit de durere. 

— Și tata... și Victor... și Mihai, completă Toma. 

Vlad scăpă servieta din mână. 

Câţiva băieți care, fără voia lor, asistaseră la acea sfâșietoare 
scenă, se repeziră să-l susţină. 

— l-a luat marea, murmură nefericita mamă. Pe ei mi i-a luat, 
dar pe tine... pe tine nu o să mite ia. Am și eu dreptul la unul! 
Nu? 

— Da... da, mamă. 

— Hai acasă! 

Porni alături de ea și de bătrânul Toma, punând capăt pentru 
totdeauna viselor sale de cutreierător al lumii, dar neîncetând 
nicio clipă să iubească marea, ca pe o adevărată făptură, în 
ciuda acelor mari suferinţe care n-aveau să se șteargă nicicând 
dintre amintirile sale. 

Acum, cu gândurile absorbite de afacerea pe care Tenopol o 
propusese doctorului, Vlad Brănescu părea să fi uitat cât de 
aproape se afla de marea lui dragoste, acea fascinantă, 
capricioasă și crudă iubită a copilăriei și adolescenţei sale. 

Pașii îl purtau grăbiţi spre Balta lupilor. Când ajunse lângă 
movilă, zăbovi câteva clipe, chibzuind la avantajul oferit de acea 
banală ridicătură de pământ, celor care ar fi dorit să fugă 
dincolo de frontierele ţării, după ce ar fi săvârșit cine știe ce 
fărădelegi. Işi propuse să înconjoare movila, dar după ce făcu 
primii pași, observă câţiva bulgări de pământ a căror culoare de 
un vânăt roșcat îl făcu să se aplece. Ridică un bulgăre și-l 
examină atent. Pe urmă îl sfărâmă ușor în palmă; era pământul 
copilăriei sale. Târziu, întinse palmele în bătaia ploii și, după ce 
își spălă astfel mâinile, își continuă drumul propus. 

Când ajunse în dreptul bălții, întâlni o patrulă. Soldaţii îl 
somară. El se opri și se legitimă. Pe urmă rămase singur. Porni 
spre micul debarcader și se urcă în barca lui Matei. Apucă 
ramele și văsli puternic, vrând să se încălzească. In larg, vântul 
avea o și mai mare intensitate, iar ploaia îi biciuia obrajii cu mai 
multă forță. Curând ajunse lângă celălalt mal, de unde doar 


câţiva zeci de metri îl mai despărţeau de „marea cea mare”. 
Cobori din barcă și porni într-acolo. Catargele câtorva vase 
pescărești se zăreau în depărtare. Incercă să stabilească dacă 
mergeau ori stăteau la ancoră. Se scurseră astfel multe minute. 
Înaintă spre apa nesfârșită până când simţi sub apăsarea 
încălțămintei nisipul umed. Un val mai puternic împinse apa 
până peste gleznele sale și picioarele i se udară. Se aplecă 
repede, ca valul să n-apuce să se retragă, și prinse apa în căușul 
palmelor. Apoi, grăbit, își cufundă obrajii în palme, ţinându-și 
buzele întredeschise, ca pentru un sărut. Gustul de sare și alge 
îi pătrunse în gură. Își ridică ochii spre cer, fericit. După aceea 
mângâie cu privirea întinsul mării până la orizont. Dar bucuria îi 
fu umbrită de amintirea mamei sale, ai cărei ochi îl priveau 
mustrător, neînţelegând ce simțea el în acele clipe. Își reluă 
drumul spre baltă. Văzuse ce era important; memorase toate 
amănuntele de relief, toate potecile cu detaliile lor. 

Se urcă în barcă și porni spre malul unde se afla movila. 
Începea să se întunece. 

x 

În după-amiaza zilei care urmă, doctorul veni s-o viziteze pe 
Ana. Cezar îl întâmpină. Când dădu cu ochii de ofițer, Matei, 
care nu se aștepta de fel Să-l găsească acasă la acea oră, își 
spuse că tânăra pacientă sfârșise prin a destăinui logodnicului ei 
neplăcuta „împrejurare”, cum prefera ea să numească situaţia 
în care o prezenta fotografia de la Veneţia, decât să se 
aventureze într-o afacere atât de periculoasă ca aceea în care 
șantajul plănuit de Tenopol urma s-o angajeze. O clipă, rămase 
înmărmurit. 

Cezar zâmbi prietenos și-i întinse mâna. 

Medicul ezită câteva secunde și-apoi, ca și când n-ar fi 
observat imediat gestul ofițerului, dădu mâna cu el. 

— Ascultă, doctore! Am impresia că prezenţa mea e nedorită, 
se prefăcu supărat locotenentul întâmpinându-l. 

Pentru moment, Matei nu știu cum să interpreteze vorbele 
grănicerului. 

— De ce spui asta, „căpitane”? izbuti el să murmure. Ana 
apăru între ei doi. 

— Cum merge? o întrebă medicul aproape în șoaptă. 

— Destul de bine, se arătă ea veselă. 

— Ne-am și plimbat, interveni Cezar. 


Matei se încruntă, privind când la unul, când la celălalt. 

— Da, da, continuă comandantul pichetului; și pe jos... și cu 
barca... Doar dumneata i-ai recomandat bolnavei să facă 
mișcare. Nu? 

Câteva secunde, doctorul rămase încremenit. În ciuda aerului 
rece din casă, un val de transpiraţie îi năpădi fruntea. Nu știa ce 
să creadă. Spusele lui Cezar aveau, pentru el, o rezonanță 
stranie, ele putând însemna „Tu ai îndemnat-o să facă plimbări 
de „studiu” pentru a-ţi procura date în legătură cu paza 
frontierei” sau și mai direct „Nu te mai preface, fățarnicule; Ana 
mi-a mărturisit totul”. Încercă să spună ceva, dar glasul nu-i mai 
dădea ascultare. Urmă o lungă pauză căreia fata, într-un elan de 
bună dispoziţie, îi puse capăt: 

— Doctore! Dacă n-ai să confirmi că dumneata m-ai îndemnat 
să mă plimb, Cezar mă va socoti mincinoasă. 

Matei dorea să răspundă îndemnului Anei sau să spună orice 
altceva, dar îi era cu neputinţă. Teama și remușcarea puseseră 
deopotrivă stăpânire pe el. Continuă să tacă. 

— Oi fi avut o zi grea, doctore. Ştii... de la o vreme și eu am 
început să resimt oboseala, spuse Cezar. 

— Asta-i aluzie la complicațiile pe care i le-am pricinuit eu. 
Interveni Ana. 

Locotenentul aprobă vesel, iar Matei izbuti să zâmbească, 
gândind că după felul în care Cezar se purta, Ana nu-i divulgase 
târgul lor; cel puțin deocamdată. 

Apoi, când lucrurile părură a fi reintrat pe făgașul obișnuit, 
ofițerul îi părăsi; trebuia să se ducă la pichet. 

Rămași singuri, atât Ana cât și medicul se simţiră stingheriți, 
fiecare gândindu-se la discuţia care avea să urineze. 

Speriat parcă de tăcerea care ameninţa să se prelungească 
cine știe cât, Matei fu cel dintâi care încercă s-o curme. 

— V-am adus o carte. Știţi, m-am gândit la vremea asta 
ploioasă, mohorâtă și... și mai ales la faptul că, practic, nu vă 
puteţi omori timpul în niciun fel... 

Ana râse silit: 

— Ei, doctore, n-ai aflat că timpul este acela care ne omoară, 
și nu noi pe el? 

Cum interlocutorul nu răspunse nimic, părând că nici nu 
auzise remarca ei, tânăra îi luă cartea din mână și se apucă s-o 
răsfoiască. După o vreme, murmură: 


— „Vin ploile”! 

Matei tresări. 

— Nici că se putea o lectură mai potrivită cu vremea asta, 
continuă ea. 

Abia atunci realiză medicul despre ce vorbea frumoasa lui 
pacientă și, jenat din pricina alegerii făcute, încercă să se scuze: 

— Desigur, aţi citit-o, dar... m-am gândit că o să vă facă 
placere... fie s-o recitiţi, fie să admiraţi această nouă ediţie. Pe 
mine m-a impresionat teribil. Și-apoi cred că oricărui om îi place 
să aibă în biblioteca lui o carte atât de frumos editată. 

— Trebuie să înțeleg că mi-ai adus-o în dar? 

— Desigur. 

— O! Atunci e cu totul altceva; mulțumesc. Uite, am să notez 
data de astăzi chiar pe prima filă și, dacă-mi dai voie, chiar și 
numele dumitale. Merse grăbită spre o măsuţă și după ce își 
făcu însemnările dorite, se simţi datoare, parcă, să-și explice 
purtarea: Știi, așa procedez cu toate cărțile pe care le primesc 
de la prieteni. 

Matei nu mai fu în stare să-i susțină privirea. Femeia îl numise 
prieten, îl considera ca atare și nu-i declarase asta în vreun fel 
anume ci pur și simplu pentru că așa simțea în clipa aceea. O 
durere cumplită îl săgeta în creștet; așa i se întâmpla ori de câte 
ori încerca mari nemulțumiri ori emoții. Ar fi vrut să răsplătească 
purtarea ei atât de frumoasă, bunătatea și generozitatea unui 
om deosebit, pe care el, din clipă în clipă, avea să-l chinuie din 
nou, iscodindu-l cu fel de fel de întrebări necinstite, 
îndemnându-l ca la rândul lui să devină odios faţă de altcineva. 
Poate că dacă durerile de cap nu i s-ar fi stârnit cu atâta 
violenţă, el ar fi uitat de amenințările lui Tenopol care n-ar fi 
renunţat a-i denunța mama, în caz de nesupunere. Astfel, odată 
cu durerea, renăscu teama; în clipele ce urmară, locul 
remușcărilor și al ezitării, îl luă hotărârea, ce-i drept, nedorită, 
de a ajunge la limanul presupusei sale linişti. Cu o sforţare 
supraomenească izbuti să îngaime: 

— Domnișoară... aţi încercat? V-aţi interesat? Aţi aflat ceva? 

Ana tresări, arătându-se de-a dreptul speriată. Buzele i se 
întredeschiseră părând a voi să articuleze un cuvânt, dar glasul 
nu putea răzbate dincolo de gând. 

Impresionat de tulburarea ei, doctorul își uită propriile-i 
suferinţe și, dorind să-i vină în ajutor, murmură timid: 


— Nu vă temeţi de mine... Știţi, în ceea ce mă privește îmi 
dau seama că e tare neplăcut să faci așa ceva... 

Voia s-o ajute dar, la rândul său, era atât de tulburat încât i se 
părea improprie, dacă nu chiar ridicolă orice vorbă menită s-o 
liniștească. 

— Desigur, poate că prea mare lucru n-aţi izbutit, dar... 
oricum, oricât de puţin, atât doar cât să se vadă că purtați niţel 
interes chestiunii... pentru că, și eu, pe de altă parte, trebuie să 
informez persoana care dorește să afle... 

— Și care are clișeul acelei fotografii! interveni Ana cu o 
neașteptată duritate în glas. 

Riposta ei, menită parcă să-l dezmeticească, îl descumpăni și 
mai mult. O clipă se simți tentat să creadă că Ana era aceea 
care dorea rezolvarea afacerii cât mai grabnic și că 
menajamentele lui nu făcuseră decât s-o enerveze, datorită 
ezitărilor și întârzierii pe care le implicau. Pe urmă însă, se 
dojeni aspru pentru ușurința cu care acceptase o asemenea 
presupunere și gândurile îl purtară din nou spre suferinţa în care 
șantajul o aruncase pe nefericita lui pacientă. „Fără doar și 
poate, avea să-și spună Matei în clipele următoare, izbucnirea ei 
de mai-nainte n-a fost decât rodul disperării în care subtilele 
mele manevre au purtat-o”. Se gândi că cel mai bun lucru pe 
care-l avea de făcut era să meargă pe drumul ales de ea, poate 
fără voia ei, fiindcă ducea direct la scop și asta însemna 
scurtarea chinurilor pentru amândoi. 

— Da, într-adevăr, vorbeam despre datele pe care dorește să 
le afle persoana care deţine clișeul fotografiei în care 
dumneavoastră vă aflaţi împreună cu bogatul anticar Mercuţio 
D'Allberti, de la Veneţia. 

Rostise întreaga frază pe nerăsuflate și acest fapt, se vede, 
dăduse o nuanţă atât de hilară tragicei situaţii, încât Ana izbucni 
în râs. 

Surprins, doctorul se temu că ar fi spus cine știe ce nerozie și 
prinse să-și recapituleze fiecare cuvânt. Abia într-un târziu își 
dădu seama că frazarea aceea precipitată îl zvârlise până la 
limitele grotescului și, mulțumit că nu altceva fusese pricina 
ironiei tinerei sale interlocutoare, începu și el să râdă, sfârșind 
prin a-i mărturisi: 

— Tipul n-a făcut o alegere prea strălucită, fixându-se la unul 
ca mine, pentru o astfel de... de treabă. 


Ana se mulțumi să zâmbească reţinut. Pe urmă spuse trist: 

— Așa-i! Dar cu mine... nu s-a înșelat. Pe mine mă are la 
mână, și încă atât de bine! râse cu voită amărăciune și adăugă: 
Poate că și pe dumneata te are la mână... dar, asta-i treaba 
fiecăruia; ce să facem? Jucăm! Uite, eu una am și început 
țopăiala, mai spuse ea și deschizându-și poșeta dădu la iveală 
două jumătăţi de coală: pe una se aflau niște însemnări în cifre, 
pe cealaltă, o schiţă. 

Doctorul le apucă grăbit, cu mâinile cuprinse de un ușor 
tremur. O vreme nici nu îndrăzni să-și aplece privirea asupra 
acelor hârtii, ca și când dacă n-ar fi privit conţinutul lor, păcatul 
n-ar fi fost deja făptuit. 

— Mi-am dat toată osteneala, explică Ana pe un ton sec. Două 
plimbări pe Balta lupilor și prin împrejurimi; am notat câteva 
dintre orele nopţii când patrulele pot fi întâlnite în zona movilei 
și am făcut o schiţă în care am inclus balta, movila și potecile 
cele mai frecvent ori mai puţin folosite spre apă. Sper că 
„patronul nostru” va fi mulțumit. 

Matei privi roadele șantajului său și după o vreme, pe un ton 
care trăda o vădită emoție, mărturisi oarecum bucuros: 

— Vă mulţumesc! Se pare că persoana interesată va putea 
trece prin locul marcat de dumneavoastră. 

— E singura cale, insistă Ana. 

— Așa cred și eu, făcu doctorul recitind materialul obţinut. Pe 
urmă tăcu o vreme îndelungată. 

Pacienta intui că în judecata lui intervenise ceva ce avusese 
darul să-i umbrească bucuria de până atunci și, dornică să afle 
ce anume se petrecuse, îl întrebă: 

— Vă nemulţumește ceva? 

Medicul tresări. 

— Cunosc destul de bine locurile acestea și... din câte știu, 
împrejurimile Bălții lupilor sunt păzite cu strășnicie. 

Tânăra se sili să râdă, căutând astfel să-i spulbere îndoiala, 
dar noua lui teamă părea să se fi înrădăcinat destul de bine în 
cugetul său pentru că, departe de a ceda acelei banale 
încurajări, el ripostă sever: 

— Domnișoară Doljan toate potecile care duc spre baltă sunt 
minuţios supravegheate. 

— Am aflat. Tocmai din pricina asta v-am adus nota cu 
intervalele de timp în care patrulele nu apar deloc. 


— Pe care, sunt sigur, le-aţi dedus din ceea ce aţi observat în 
timpul celor două plimbări. 

De data aceasta Ana se arătă supărată, manifestând chiar o 
ușoară enervare. 

— Ascultă, doctore! Eu nu știu ce te îndeamnă pe dumneata 
să te pretezi la o astfel de faptă și nici nu mă interesează, dar 
eu, eu știu bine în ce cleşte mă aflu. Cum îţi trece prin minte că 
mi-aş îngădui fie și cea mai mică superficialitate? 

Tonul și argumentul răspunsului ei avură un efect liniștitor 
asupra lui Matei. 

— Fie! se învoi el. Vom verifica posibilitatea trecerii prin locul 
indicat de dumneavoastră. Sper să izbutim; altminteri, 
persoana... ne va da pe amândoi în vileag. 

Împături cu grijă foile de hârtie pe care se aflau preţioasele 
informaţii, murmură câteva cuvinte de bun-rămas și părăsi în 
grabă locuinţa comandantului de pichet. 

Se întunecase. 

Prin ferestrele caselor se vedeau luminile aprinse. Ploaia 
părea să nu mai contenească. 

x 

Pe lângă gardurile caselor se strecurau două umbre; Vlad 
Brănescu pornise pe urmele lui Matei. 

În ciuda grabei cu care îşi părăsise pacienta, doctorul mergea 
cu pas rar. Părea că ploaia îi face bine, pentru că după o vreme 
își scoase pălăria și chiar se opri lângă zidul școlii. Zăbovi acolo 
câteva minute. Apoi, tot cu capul descoperit și cu haina de 
ploaie descheiată la toţi nasturii, își reluă mersul spre dispensar. 
La poalele dealului se opri din nou. Privi spre înaltul cerului, de 
parcă ar fi implorat ajutorul cuiva pierdut în haosul întunecat și 
nesfârșit al înălțimilor. Pe urmă, abandonându-și gândurile, 
începu să urce poteca spre casa cea albă care se ridicase, în cea 
mai mare parte, datorită lui. 

Vlad își încetini mersul, lăsând să crească distanţa dintre el și 
urmărit. Pentru îngrijitor devenise limpede că doctorul se afla 
într-o cumplită stare de tulburare. Era aproape sigur că 
protectorul său trecuse și poate mai trecea încă prin mari 
emoţii, dar asta numai și numai datorită celor petrecute acolo, 
în locuința ofițerului. Știa că Matei avea să facă o vizită Anei 
Doljan dar faptul că el rămăsese în casa comandantului de 
pichet atât de multă vreme după plecarea aceluia, îl îngrijora 


nespus pe Vlad. „Nu cumva nefericitul acesta, în disperarea lui, 
s-a apucat să facă pe istețul și să atace problema direct? gândi 
Brănescu. Nu, cu neputinţă, își spuse el într-un târziu, doar dacă 
și-a pierdut minţile, i-ar fi putut cere locotenentului serviciul pe 
care Tenopol i l-a impus lui, prin șantaj. Atunci? Bine-nţeles, 
medicul a făcut o tentativă asupra logodnicei lui Cezar. Da, da! 
lată pricina zăbovirii lui atâta vreme, după ce a rămas singur cu 
ea. Asta e! Dar rezultatul? se întrebă urmăritorul doctorului, și 
își răspunse, năpădit de o cumplită tristeţe: lată-l! Halul de 
deprimare în care se află! Pot să jur că a încasat o săpuneală 
zdravănă odată cu un refuz categoric din partea ei. Se vede cât 
de colo că nu-i în stare să se gândească la altceva decât la 
urmările încercării sale de a obţine prin Ana datele trebuincioase 
lui nenea Mișu. S-o fi și văzând deja în „lanţuri”, își mărturisi 
Vlad și ochii i se umeziră. Nu mai încercase de multă vreme un 
sentiment atât de frumos ca acela nutrit faţă de Matei; nu putea 
să spună că îl iubea, dar generozitatea și înţelegerea doctorului 
îi impuneau un nemărginit devotament, așa cum înţelegea el. 
Acum, o cumplită teamă și o amară dezamăgire puseră 
stăpânire pe el; se gândea că greșeala făcută de lanculescu 
avea să zădărnicească planul conceput de el cu atâta migală 
spre a-l apăra, eliberându-l din hăţișul în care Tenopol îl silise să 
între. Ce-ar mai putea face, dacă Cezar va interveni? Nimic! 
Absolut nimic! 

Doctorul porni spre dispensai* și Vlad îl urmă, având grijă să 
nu se lase observat. Când Matei intră în „Perla”, ajutorul se 
apropie. Două ferestre erau luminate. Știa că prima încăpere în 
care ardea lumina era sala de așteptare; cea de-a doua unul 
dintre saloanele micului staționar. 

Deși medicul intrase de mult, cabinetul său continua să 
rămână în întuneric. După o vreme, lumina din sala de așteptare 
se stinse. Vlad se apropie și mai mult de fereastra salonului, de- 
ndată ce văzu apărând silueta lui Matei. Spre surprinderea lui, 
descoperi prezenţa unui bărbat, așezat pe un pat mic, părând că 
așteaptă sosirea medicului. 

Perdeaua era destul de subţire, astfel că urmăritorul putu 
descoperi în omul de pe pat pe Mișu Tenopol. Zăbovi câteva 
clipe supraveghindu-i pe cei doi și, văzând că niciunul nici 
celălalt nu vorbea, deveni mai atent asupra direcţiei în care 
„nenea Mișu” privea încordat. Descoperi că ochii bătrânului erau 


aţintiţi asupra unor hârtii pe care Matei abia le scosese din 
buzunar. Nu-și putu da seama ce anume reprezentau acele 
înscrisuri, dar nici nu-i fu prea greu, să-și închipuie că era vorba 
despre niște date dintre acelea pe care Tenopol le dorea. 
„Așadar, nefericitul doctor a obţinut ceea ce bătrânul îi 
poruncise”, își spuse Brănescu, și o mare nedumerire puse 
stăpânire pe el. Se tot întreba cine anume îi furnizase lui Matei 
acele însemnări: Ana sau Cezar? „Nu, pentru nimic în lume, 
ofițerul acela cu înfățișare dârză și priviri senine n-ar fi făcut 
asta!” Atâta lucru mai știa și el despre oameni... Atunci? 
Logodnica comandantului de pichet? Poate! Oricum, unul dintre 
cei doi îi furnizaseră informaţiile de care Tenopol avea nevoie. 
Și-apoi, deocamdată Matei putea fi liniștit, judecă fostul escroc. 
Dar, nu după multă vreme, un gând îl fulgeră dureros: „Dacă 
însuși Cezar i-a dat acele date, cu siguranţă că i-a întins o cursă. 
Cum de nu s-a gândit doctorul la acest risc? Doar el i-a spus lui 
Tenopol că locotenentul nu l-ar ierta nici măcar pe propriul său 
frate, dacă ar încălca legea sub ochii săi. Și dacă Ana este aceea 
căreia Matei i-a cerut acel „serviciu”, cu siguranţă că lucrurile se 
vor petrece la fel de prost. Hotărât lucru, n-o să-și pună ea 
logodnicul în primejdie, de dragul unui necunoscut!” se sperie și 
mai tare Vlad de sumbrele perspective în care protectorul său 
părea cufundat pentru totdeauna. Într-un târziu își reaminti de 
planul său în legă tură cu salvarea binefăcătorului, dar imediat 
își spuse că trebuie să-l pună bine la punct și până atunci să mai 
afle câte ceva despre Tenopol pentru ca în momentul „atacului” 
să fie bine documentat. 
x 

Orăşelul spre care se îndrepta Vlad avea două hoteluri pe 
care el le cunoștea foarte bine pentru că - ce-i drept, cu multă 
vreme mai înainte - locuise la fiecare dintre ele. Cu cât se 
apropia de ţinta scurtei sale călătorii, cu atât îl chinuia mai mult 
gândul; „Voi găsi oare pe vreunul dintre recepţionerii pe care i- 
am cunoscut?” Dorea să afle la care dintre hoteluri locuia 
Tenopol și eventual dacă-l mai însoțea cineva. 

După o jumătate de oră intră în oraș. 

Era încă destul de devreme, judecând după forfota străzilor. 
Micșoră pasul, vrând să privească mai pe-ndelete vitrinele și 
reclamele celor trei cinematografe înșirate de-a lungul străzii 
principale. La un moment dat, avu impresia că zărește silueta 


unui fost coleg de școală despre care știa că lucrează la 
întreprinderea de gospodărie comunală și își spuse că s-ar putea 
folosi de el pentru ceea ce avea de gând să afle. |și iuți mersul și 
după câteva clipe ajunse lângă el. 

— Gică! 

Cel chemat întoarse capul și, bucuros de revederea 
prietenului de odinioară, exclamă: 

— Vlad! Piii! Și bătrânii mei spun că telepatia nu există; uite, 
pot să jur că în clipa asta mă gândeam la tine. Și știi de ce? 
Pentru că mai înainte, cu câţiva zeci de metri trecusem prin fața 
unei plăcintării; da da, de câte ori văd o plăcintărie mă gândesc 
la tine. 

Amândoi izbucniră în râs, amintindu-și că pe vremea când 
erau elevi, mâncaseră o tavă întreagă cu plăcinte, spre 
nemulţumirea și protestele celorlalţi consumatori care așteptau 
în urma lor; era ultima tavă, iar ceasul arăta ora închiderii. 

— Hai la mine acasă. Ai mei se vor bucura foarte mult. Știi cât 
te iubeau, când eram colegi. 

Nu se văzuseră de mulți ani. 

— Gică... să nu te superi... Uite, îţi promit o vizită, dar 
săptămâna viitoare, să zicem, joi. 

— Mâncăule! Nu vrei să vii pe nepusă masă; vrei să fim 
pregătiţi, ripostă  localnicul, dându-și seama că treburi 
importante îl împiedică pe fostul lui coleg să dea curs invitaţiei. 
Fie și joi, dar acum... așa... de revedere... nimic? 

— Chiar nimic; am ceva urgent de rezolvat. Dacă vrei să mai 
vorbim, hai cu mine. Poate că îmi vei da o mână de ajutor. 

— În ordine, se-nvoi celălalt. 

Porniră împreună. 

— Spune-mi, unde mai lucrezi? întrebă Brănescu, după o 
vreme. 

— Tot la gospodăria locală, numai că de o lună sunt inginer 
șef. 

— Ca mâine te văd primar! 

— Vlade, tu poate că o spui în glumă, dar prin oraș se vântură 
mai de mult ideea asta. 

— Ti-ar conveni? Inginerul Gheorghe Dordea, primar! 

Gică tăcu câteva clipe. Apoi îl apucă de un braţ și-l sili să se 
oprească; îi răspunse grav și convins: 

— Ceea ce aș regreta, ar fi faptul că nu mi-aş mai putea face 


meseria, pe care știi bine cât o îndrăgesc. În schimb... aș face 
din orășelul acesta minunea pământului! se înflăcără el. Am 
niște planuri formidabile; când ai să vii la mine, am să ţi le arăt. 
Te fac praf, mă Vlade! 

— Dacă-i așa, poate că vin chiar luni și nu joi. 

Își reluară drumul, tăcuţi. Se opriră în faţa vitrinei unui 
magazin cu îmbrăcăminte pentru nou-născuți. 

— Ştii, ar cam fi nevoie să-ncep aprovizionarea, murmură 
inginerul. 

Celălalt tresări. 

— Ce te uiţi așa? Peste o lună... o lună și ceva, voi fi tată... 
Dar parcă aveai niște treburi urgente, iar eu trebuia, poate, să 
te ajut. Nu? 

Brănescu se uită la ceas. 

— Tu mai cunoști pe cineva... la hoteluri? 

— Sper că n-ai de gând să înnoptezi în altă parte decât la 
mine, se arătă supărat inginerul. 

— Fii pe pace, zâmbi Vlad, trebuie să plec imediat. Caut pe 
cineva care ar putea să mă recomande la marină. Aș vrea să mă 
îmbarc. 

— Vechea ta pasiune! exclamă celălalt timid, speriindu-se la 
gândul că vorbele sale ar putea redeștepta amintiri triste 
prietenului din copilărie. 

— Chiar așa! confirmă Vlad. Uite, aș vrea să aflu dacă 
recepţionerii de-acum câţiva ani mai lucrează la cele două 
hoteluri, ori s-au schimbat. Ei m-ar putea ajuta... 

— Nu, nu s-au schimbat, îl asigură Gică. _ 

— Atunci, la ce bun să-ţi mai pierzi vremea cu mine? li întinse 
mâna și despărțindu-se, îl asigură că peste câteva zile îi va face 
vizita pe care i-a promis-o. Pe urmă porni grăbit spre primul 
hotel, unde ajunse după numai câteva minute. 

În spatele biroului de recepţie trona moș Gavrilă, cu ochelarii 
gata să-i cadă de pe nas, așa cum îl cunoscuse Vlad. 

De-ndată ce-l zări pe Gică, bătrânul veni în întâmpinarea lui, 
întrebându-l: 

— Doriţi o cameră? apoi rămase cu privirea aţintită spre client 
observându-l atent câteva clipe. Într-un târziu zâmbi, își așeză 
mai bine ochelarii și bâigui. Dom' Brănescu!? 

Își amintise, în sfârșit, de prea darnicul client de odinioară; 
Vlad era recunoscut chiar și după ani de zile, datorită risipei de 


bani pe care o făcea în orice împrejurare, atunci când îi avea. 

— Eu! Chiar eu, moș Gavrilă, răspunse Brănescu dornic să 
înlăture acea mică umbră de îndoială pe care glasul 
recepţionerului o trăda. 

— Imediat, imediat, se precipită bătrânul și înapoindu-se la 
masa lui de lucru, puse mâna pe registrul de pasageri. 

Era atât de emoţionat și grăbit să-l servească pe vechiul său 
client, încât citea și recitea fiecare filă de câte două-trei ori, 
ceea ce îl favoriza pe Vlad să poată urmări în voie numele celor 
înscriși. 

În acest timp, o tânără de vreo douăzeci de ani, îmbrăcată 
excentric, se apropie de ghișeu și depuse cheia de care atârna o 
plăcuţă cu numărul cinci. 

— Domnișoara Olguţa, unchiul dumneavoastră a telefonat că 
în seara asta se va înapoia foarte târziu, o preveni moș Gavrilă. 

— A plecat de mult? întrebă fata. 

— Da... pe la cinci, cinci și jumătate; n-o fi vrut să vă strice 
somnul de după amiază și din pricina asta... mi-a comunicat 
mie, căută bătrânul să-și scuze clientul. Apoi adăugă: Domnul 
avocat vă roagă să luați masa devreme și, dacă doriţi, puteți 
merge la cinematograf. 

Vlad tresări: Unchi - deci o persoană mai în vârstă; avocat - 
așadar, profesia omului de care se interesa el. 

Fata părăsi holul iar recepţionerul își reluă lucrul. 

— Drăguţă făptură! exclamă Vlad. 

Bătrânul își ridică ochii spre el și murmură: 

— Poate, dar... 

— Dar? insistă Vlad. 

— Ei! spuse Gavrilă și după un oarecare efort, mărturisi: Ce 
poți crede despre o copilă ca ea, în tovărășia unui bătrân ca 
domnul avocat Tenopol? Zice că-i este nepoată. Ha! făcu el, 
„nepoată”! Mă rog: au luat camere separate, se poartă 
cuviincios... pentru mine sunt clienţi. Numai că... ori de câte ori 
văd asemenea situaţii, îi condamn pe bătrâni și-i plâng pe cei 
tineri. 

Lui Vlad îi devenise cât se poate de limpede că își aflase omul 
căutat, dar situaţia se complicase datorită prezenţei acelei 
tinere alături de „nenea Mișu”. Oare pentru ea se zbătea 
Tenopol să găsească o breșă prin zona frontierei? Greu de 
închipuit; ce fapte atât de grave ar fi putut comite fata aceea, ca 


să fie nevoită să recurgă la o trecere a granitei în mod 
fraudulos? Și-apoi, ce interes ar fi putut avea Tenopol să riște el 
însuși atât de mult? Dar dacă tânăra însoţitoare a avocatului n- 
avea nimic comun cu ceea ce doctorul lanculescu se străduia să 
facă? Vlad căută să pună capăt acestor chinuitoare gânduri și își 
spuse că logica judecății sale de până atunci nu trebuia 
tulburată de faptul că, în problemă, mai intervenise un nou 
element: domnișoara Olguţa! Va trebui să clarifice rostul acestei 
surprinzătoare prezenţe în afacere, dar pentru asta, mai înainte 
de orice, urma să stabilească cine era fata și de unde venea. 
Numai așa își va putea face o părere asupra rolului pe care Olga 
îl avea în calculele lui Tenopol și mai ales dacă era inclusă în 
acele calcule, ori avocatul o luase cu el ca paravan sau, pur și 
simplu, drept companie agreabilă. 

— Poate că este chiar nepoata lui, făcu Vlad pe naivul. 

Moș Gavrilă își ridică ochii de pe registre și zâmbi cu oarecare 
ironie. 

— Ea-i din Suceava și se cheamă, după familie, Atudoresei; el 
- din București - Tenopol! Nepoată? 

— Poate, după mamă, insistă Vlad. 

Bătrânul dădu câteva pagini înapoi și citi: „Olga Atudoresei... 
tatăl - Vasile, mama - Catinca”. 

— Ha ha! Am auzit milioane de nume în viața mea, dar alături 
de Catinca, n-am pomenit un nume ca Tenopol. 

— Cred că ai dreptate, moș Gavrilă, cedă Vlad, în timp ce 
ochii săi iscodeau pagina pe care cei doi se aflau înregistraţi, 
memorându-și cu minuţie datele lor personale. Dacă Brănescu 
ar fi știut cine era Olga cu adevărat, desigur, alta ar fi fost optica 
lui despre calculele lui Tenopol. Dar el n-avea cum să afle că 
tânăra, care abia împlinise șaptesprezece ani, făcea parte dintr- 
o familie de oameni cinstiţi, care, pe lângă ea, mai aveau alţi 
cinci copii și că, încă de la doisprezece ani, Olga se dovedise un 
caracter dificil. Fugea de acasă ori de câte ori scăpa de 
supravegherea părinţilor, nu suporta nici cea mai neînsemnată 
observație, refuza sfatul oricui, iar în ultimul an fusese internată 
la o școală de reeducare, spre rușinea părinţilor ei. La numai 
două luni după aceea, când se afla împreună cu colegele sale în 
vizită la un muzeu, sărise printr-o fereastră deschisă și de-atunci 
nimeni nu-i mai aflase urma. 

După o vreme, recepționerul sfârși prin a-și cere scuze pentru 


că nu avea liberă nicio cameră cu un singur pat, iar cele cu câte 
două paturi erau pe jumătate ocupate. 

— O să dorm la un prieten; nu-i nimic, îl liniști Vlad. Bătrânul 
răsuflă ușurat și-l conduse până în stradă. Vlad își privi ceasul; 
se făcuse târziu. Porni grăbit spre casă, mulţumit oarecum de 
cele aflate. 

x 

Locotenentul notă ceva în carnețelul său, apoi își ridică 
privirea spre ostașii care așteptau în tăcere. 

— Cred că dezbaterea noastră și-a atins scopul, spuse el. Sunt 
mulțumit de felul în care v-aţi pregătit pentru învăţământul 
politic. Aţi ridicat probleme interesante, mi-a plăcut faptul că 
discuţiile s-au referit și la sarcinile noastre de fiecare zi. 
Bibliografia pentru ședința viitoare o să v-o anunţ din timp. ȘI 
acum, sunteți liberi. Continuăm programul așa cum am stabilit. 

Le dădu o pauză de două ore. Urmau să se pregătească 
pentru aplicaţia din seara aceea, la care participau și câteva 
grupe de sprijin alcătuite din oamenii staţiunii de mecanizare. 
Seara, la plecarea în misiune, ploaia se înteţi. 

Grijuliu, ca întotdeauna, Cezar controlă ţinuta oamenilor care 
porneau în zonă: toţi trebuiau să poarte pelerine de ploaie și 
cizme de cauciuc, ţinând seama de terenul milos pe care aveau 
să-l străbată. Verifică dacă fiecare soldat își cunoaște îndatoririle 
și misiunea ce-o avea de îndeplinit, și numai după aceea ordonă 
ieșirea pe teren. Apoi, rămânând singur, deschise casa de fier, 
scoase o hartă a zonei în care efectivele sale și grupele de 
sprijin aveau să participe la aplicaţia minuţios concepută, o 
examină atent și, după o vreme, exclamă: „Mașina e frumoasă! 
Rămâne să vedem dacă funcţionează!?” Zâmbi, dându-și seama 
că, fără să vrea, repetase zicala unuia dintre profesorii săi din 
școala de ofiţeri. Strânse harta și o puse în dulapul pe care îl 
încuie, răsucind cheia de două ori în broască. Apoi mâncă ceva 
în grabă, îi telefonă Anei, urându-i noapte bună, și către orele 
opt părăsi biroul. In curte, mașina îl aștepta. Când dădu cu ochii 
de șofer, Cezar îl întrebă: 

— Eşti odihnit? 

— Da, tovarășe locotenent, răspunse soldatul. 

— Bun. Hai să mergem! 

Soldatul porni motorul. Ofiţerul se urcă lângă el și pentru că 
șoferul aștepta privindu-l întrebător, spuse: 


— Deocamdată, ia-o spre Balta lupilor. 

Mașina porni trudnic pe drumul accidentat, plin de băltoace. 
Şoferul tăcea, manevrând concentrat volanul, ocolea cu 
măiestrie hârtoapele mai mari, micșora viteza când șoseaua 
devenea o întindere de apă, relua drumul aplecându-se înainte, 
parcă voia să ajute mașina în efortul ei. Curând ajunseră în 
preajma bălții și locotenentul îi făcu semn să oprească în dreptul 
unui pâlc de copaci. 

— Deschide staţia radio! ordonă Cezar. 

Soldatul execută. 

— O să facem apelul posturilor. 

Acel „o să facem” umplu de bucurie inima șoferului; faptul că 
comandantul îl angaja într-o treabă importantă, socotindu-l ca 
pe un colaborator apropiat și de nădejde, îi dădu un plus de 
încredere în propriii săi ochi. Apucă receptorul staţiei de radio- 
emisie-recepţie și i-l oferi locotenentului, iar acesta începu: 

— Aici Șoimul! Caut Muntele! 

Urmă o scurtă pauză curmată de un hârâit al aparatului. Apoi 
se auzi răspunsul: 

— Sunt Muntele. Am trecut pe recepţie! 

— În ce loc vă aflaţi? 

— Ne aflăm lângă movilă, cincizeci de metri nord-est. 

— Ti-au sosit toţi oamenii din grupele de sprijin? 

— Mai puţin unul. 

— Raportaţi orice incident. Nu intraţi în acţiune decât la 
ordinul meu. 

— Înțeles! 

— Terminat! spuse Cezar. Făcu o pauză de câteva clipe și 
apoi continuă apelul: Sunt Șoimul! Caut Cerna!... Cerna! De ce 
nu răspunzi? 

— Aici Cerna! se auzi un glas tânăr. 

— Câţi oameni ţi-au sosit? 

— Șeful grupei de sprijin și încă cinci. 

— V-aţi plasat bine? 

— Aripa de vest. 

— Reper!? 

— Aproximativ treizeci de metri față de movilă. 

— Deplasaţi-vă cât mai aproape de fâșia arată și.' Ordinul 
locotenentului fu întrerupt de o voce care se suprapuse, 
strigând: 


— Aici Oltul! Alarmă. Oltul! Alarmă! 

Cezar tresări și ordonă imediat: 

— Toată lumea pe recepție! Oltul raportează alarmă! Aici 
Șoimul! Oltule, te-ascult. 

— Un bărbat se apropie de mal. 

— Lăsaţi-l să treacă! 

— Duce, târând, o barcă! strigă îngrijorat „Oltul”. 

— Lăsaţi-l să-și pună barca pe apă, iar barca noastră cu motor 
să fie pregătită. 

Un fulger făcu să hârâie puternic aparatul de radio emisie- 
recepţie. Apoi se auzi din nou glasul alarmat al „Oltului”: 

— Bărbatul a lăsat barca la apă! 

— Lebăda! Lebăda! strigă Cezar. 

— Aici Lebăda, sosi prompt răspunsul. 

— Sunt Șoimul! la-ți puiul și pleacă spre mare. Barezi mijlocul 
bălții și oprești vânatul în larg! 

— Am înţeles: Opresc vânatul în larg! confirmă „Lebăda” 
ordinul primit. 

In secunda următoare, glasul „Oltului” răsună iarăşi: 

— Bărbatul și-a așezat vâslele. E gata de drum. 

— Fotografiază-l! ordonă Cezar. 

— Canarul are o poziţie mai bună. 

— Atunci să-l fotografieze el. 

— Aici Canarul! L-am și fotografiat! 

— Atenţie! se auzi de-ndată, în aparat. 

— Cine ești? 

— Sunt Lebăda. Vânatul se scufundă, la numai câţiva metri de 
mal. 

Cezar păru năucit de vestea, pe cât de neașteptată, pe atât 
de gravă. După câteva clipe ordonă: 

— Salvaţi-l! Capturaţi și barca! 

În aparat răsunară câteva glasuri: „Om la apă! Om la apă!” 


Capitolul IV 
Ana Doljan vrea să se sacrifice 


De-ndată ce ajunseră la pichet, Cezar constată că barca avea 
pe fund câteva găuri, astupate cu niște dopuri din câlţi. Socoti 
că operaţia fusese făcută cu voită superficialitate, astfel ca 
presiunea apei să azvârle dopurile la numai câteva minute de 


vâslit. De ce? se întrebă ofiţerul. Voise oare omul acela ca 
lucrurile să se petreacă astfel? Cea mai elementară logică pleda 
împotriva acelei stranii aparenţe. Dar, dacă n-ar fi fost de acord 
cu fuga celuilalt, stăpânul bărcii putea anunţa pichetul de 
grăniceri ori, pur și simplu, să-i refuze ajutorul. Răspunsul la 
toate aceste nedumeriri avea să-l capete după numai câteva 
minute, văzându-l pe naufragiat, care era bătrânul pescar 
Gore.” Chipul omului avea o paloare stranie iar privirea, ștearsă, 
nu exprima nimic. Se uita când la Cezar, când la soldaţi; după o, 
vreme se așeză pe un scaun dinaintea biroului și începu să se 
joace cu tamponul de sugativă. Într-un târziu, se adresă lui 
Cezar, eu glasul stins: 

— Mi-e foame. 

— Păi... să-ţi dăm ceva de mâncare, interveni sergentul de 
serviciu. 

— Nu 'mneata, protestă Gore și arătând spre comandantul 
pichetului, insistă: „Căpitanu'” să-mi dea, că el îmi dă mereu. 

Sergentul zâmbi, privindu-l nedumerit pe Cezar care se grăbi 
să-i explice, oarecum jenat: 

— Așa-mi spune doctorul nostru. 

La auzul ultimelor cuvinte bătrânul se ridică de pe scaun, și 
preciză: 

— Dom'doctor e-al nostru. Să nu plece. Și el îmi dă mâncare. 
Numai noră-mea nu-mi dă deloc. Vrea să mor de foame. 

— Sergent! șopti locotenentul. 

— Ordonaţți! 

— Dă-i ceva de mâncare. 

— Am înţeles. 

— Dar pe săturate, preciză Cezar și-apoi îl apucă de braţ pe 
Gore, îndemnându-l: Du-te și mănâncă. Pe urmă vii înapoi. 

Nefericitul părăsi încăperea, împreună cu sergentul, urmărit 
de privirea plină de compătimire a locotenentului. 

Cezar cunoștea bine situația bătrânului. Aflase de la localnici 
că Gore fusese unul dintre cei mai buni pescari de prin partea 
locului și un gospodar de vază al comunei. Cu patru-cinci ani 
mai înainte, singurul său fiu, Alexandru, se înecase, prins de o 
furtună, în largul mării. De atunci, Gore devenise alt om: 
hoinărea zi și noapte, iar dacă cineva îl oprea, întrebându-l unde 
se duce, răspundea fără să-și privească interlocutorul: „La 
Alexandru. Mă așteaptă”. Când ajungea acasă, nora lui îl ocăra. 


Cât despre îngrijire, o vorbă bună sau măcar un blid de 
mâncare, nici pomeneală. Odată, bătrânul apăru prin comună 
văitându-se că noră-sa l-ar fi lovit foarte rău la cap. Vecinii săi 
au intervenit, dar fosta soţie a fiului său căută să-i convingă pe 
oameni că Gore vorbea aiurea, din pricina durerii pricinuite de 
moartea fiului său. Ofiţerul își amintea toate astea, ori de câte 
ori moș Gore îi apărea în cale sau trecea pe la pichet. Acum, 
Cezar fu trezit din gândurile sale, ușa deschizându-se violent. 

Gore intră, radiind de mulţumire: 

— Am mâncat! Am mâncat! Și ciorbiţă... și pâinică... și cărniță 
afumată... și cartofiori, se făli el. 

— Te-ai săturat? întrebă locotenentul. 

Bătrânul dădu să-i sărute mâneca hainei. 

— Moș Gore! Ti-am spus de-atâtea ori să nu mai faci una ca 
asta. Ce, ești câine? 

— Așa-mi spune noră-mea: „Câine bătrân! Nu mai mori 
odată?” Sunt un câine... 

— Nu-i adevărat! Ești un om. 

— Dă-mi dai pomană. 

— Ascultă, moșule! Dar când iei masa la doctor, nu-i tot 
pomană? 

Cel întrebat se-ntoarse brusc spre Cezar și-l privi încruntat. 

— Cum pomană? Dom'doctor mănâncă cu mine la masă. 

— A cui e barca pe care ai folosit-o astă-noapte? 

Bătrânul îl privi lung; în ochi îi jucau lacrimi. Buzele sale 
prinseră a murmura: 

— A fost a lui Alexandru, dar nu se mai slujea de ea... de 
multă vreme. 

— Moșule, n-ai știut că fundul bărcii era găurit? 

Bătrânul își întoarse privirea spre un colţ al încăperii, având 
aerul că se rușinează de ceea ce avea să mărturisească. 

— Ştiam, eu am făcut găurile acelea... 

— Și de ce le-ai astupat cu câlţi? 

— Voiam să ajung cât mai departe de mal... cât mai aproape 
de băiat... Oftă prelung și reveni cu fața spre ofițer. Să nu-i spui 
doctorului; te rog să nu-i spui. O să se supere tare rău și-o să-l 
doară capul. Da da, și pe el îl doare capul. Știu bine asta chiar 
de la el. Când mă duc la tratament și... mai gem câteodată îmi 
spune: „Rabdă, tăticule, că și eu rabd. Și pe mine mă chinuie 
boala dumitale”. Pe urmă șopti rugător: Vreau acasă. 


— Mergi sănătos! îi spuse ofițerul și-i arătă ușa. 

Bătrânul murmură ceva neclar și apoi părăsi pichetul. După 
numai câteva minute, trei ciocănituri răsunară în tăblia ușii. 

— Intră! strigă locotenentul. 

Sergentul apăru în prag și raportă: 

— Caporalul Horia Robescu a suferit un accident. 

— Unde se afla? tresări ofiţerul. 

— În dormitor. L-au adus câţiva copii. Au luat căruţa unui om 
de pe stradă. 

In spatele sergentului apărură cinci băieți, niciunul mai mare 
de doisprezece ani. 

— Mulţumesc! le spuse comandantul de pichet copiilor. Veni 
spre ei și dădu mâna cu fiecare. 

— Du-te să-l vezi! șopti Doru Boroș care era printre ei. În clipa 
următoare, ofițerul porni spre dormitor. 

Caporalul era un flăcău la fel de înalt și vânjos ca Cezar. 
Stătea pe marginea patului, aplecat pe partea dreaptă. Mâna 
stângă îi era sprijinită de centura petrecută pe după gât. La 
vederea comandantului vru să se ridice, dar o durere cumplită 
în umăr îl împiedică. 

Cezar îi făcu semn să stea liniștit. 

— Abruptura! Da? întrebă locotenentul. 

Horia Robescu confirmă printr-o înclinare a capului. 

— De ce nu l-aţi dus la dispensar? se adresă Cezar copiilor, 
care-l urmară până la ușa dormitorului. 

— Pentru că aici este casa lui și aici trebuie să stea, răspunse 
Doruleţ. Aici, cu ai lui, și nu singur, acolo. 

— Bine, acceptă ofițerul argumentele și întorcându-se spre 
sergentul de serviciu, șopti: Să-l rugăm pe doctor să vină aici. 
Trimite mașina... 

Un iureș de pași se stârni de-ndată; copiii prinseră a alerga 
cât îi ţineau picioarele. 

— Nu cred că mai este nevoie, răspunse subordonatul. Până 
ajunge mașina la dispensar, medicul va fi aici. 

— Crezi? întrebă Cezar într-o doară. 

— Incă nu-i cunoaşteţi? se arătă surprins caporalul Horia 
Robescu. 

Cei doi militari priviră spre bolnavul care, în ciuda grelei 
suferinţe, zâmbea. 

— Să-l ducem, totuși, la dispensar, hotărî comandantul 


pichetului. 
x 

În mai puțin de o jumătate de oră, soldatul accidentat se afla 
în cabinetul lui Matei. 

Cezar stătea în picioare, rezemat de ușă, privind pe Vlad 
Brănescu care se și apucase să croiască niște atele, socotind că 
pacientul avea o fractură. 

— Întinde braţul atâta cât poţi, îl îndemnă doctorul pe bolnav. 

Horia făcu o mișcare necontrolată și gemu. 

— Mai încet, îi spuse Matei. Trebuie să-mi dau seama cât mai 
exact de proporţia și natura accidentului. Poate că nu e fractură, 
deși asta s-ar putea stabili doar la un examen radiologie. 

Caporalul făcu o nouă încercare, dar de data asta cu multă 
prudenţă. 

— Cred că-i o simplă entorsă, murmură doctorul. 

— Atunci e-n ordine, se arătă mulțumit bolnavul. 

— A! Nu-i chiar o glumă, protestă Matei și ridicându-se de pe 
scaun porni spre masa pe care se aflau instrumentele. Cum de- 
ai reușit o asemenea performanţă, aici, pe un teren atât de 
neaccidentat? 

— Abruptura! exclamă Horia. 

Doctorul desfăcu niște bandaje foarte late și atât de lungi, 
încât păreau fără de sfârșit. 

— Ce-i cu abruptura? 

— Păi... tocmai de-acolo am căzut; mă căţărasem... Matei se- 
ntoarse brusc spre pacient și-l privi mirat: 

— De ce n-ai luat-o pe potecă, omule? 

— Dom'doctor, eu am făcut alpinism; pentru mine cățăratul e 
mai simplu ca mersul pe jos. Anul trecut, înainte să mă- 
ncorporez, eram vicecampion; la tineret, ce-i drept, dar 
vicecampion. 

— Ești un caraghios! auzi? Nu vicecaraghios, ci caraghios 
adevărat. Așa să știi, îl dojeni medicul și continuându-și 
pregătirea celor trebuincioase pentru fixarea brațului bolnav, 
bombăni: De ce n-o fi luat-o băiatul ăsta pe potecă? Ce mare 
scofală a făcut, căţărându-se? Graba! Numai graba... 

— Graba? ripostă caporalul. Păi dacă mergi pe potecă te vede 
orice infractor care ar vrea să fugă dincolo de graniţă, dar 
căţărându-te pe abruptură... îi faci o surpriză de nu te uită 
niciodată; tu vezi totul, iar el nu te vede decât târziu. 


Mâinile doctorului se opriră din lucru. Chipul lui era încruntat, 
chinuit de niște gânduri ce-i năvăliseră în minte brutal, dureros. 

Lui Vlad nu-i scăpă această schimbare care se petrecea cu 
Matei. Continua să-l observe și să cântărească spusele 
caporalului care-l tulburaseră vădit pe medic. 

— Dar dacă se caţără și infractorul care vrea să fugă? întrebă 
doctorul. 

Bolnavul clătină din cap, părând încurcat de posibilitatea ca 
un răufăcător să egaleze curajul și măiestria sa. Pe urmă 
răspunse: 

— Dacă reușește s-ajungă în vârful malului abrupt șansele 
sunt de partea lui, dacă nu... atunci pătimește ca mine. 

Matei fixă braţul caporalului cu ajutorul atelelor pregătite de 
Vlad Brănescu și împreună cu sora Ana petrecu pe deasupra lor 
două rânduri de feșe. Pe urmă își preveni pacientul: 

— Uite, îţi spun de faţă cu tovarășul locotenent, la cea mai 
mică forţare riști să stai în ghips. Să nu te-mpingă naiba la vreo 
nouă tentativă de cățărare, că s-a terminat cu braţul tău. 

— O să stau multă vreme așa gătit? 

— Cât va fi nevoie! preciză Cezar. 

— Măcar o săptămână, interveni medicul. După aceea, vom 
mai vedea. Apoi, strângându-și instrumentele, îi spuse lui Cezar: 

— După-amiază voi trece pe la dumneata. Sper că în două 
zile, domnișoară Doljan se va restabili complet. 

* 


Spre seară, Ana se găsea în bucătărie cu mama Tilda, 
învățând să gătească mâncărurile specifice regiunii cu care 
Cezar se obișnuise. Din când în când, gazda făcea unele 
observații tinerei gospodine sau o lăuda pentru îndemânarea ei. 

Toader Boroș își luase odorul îndată ce isprăviseră masa de 
prânz și pornise cu el la oraș, să-i cumpere cele de trebuinţă 
pentru școală, cursurile urmând să-nceapă peste o săptămână. 

Astfel, când doctorul sosi să-și revadă pacienta, casa era mai 
liniștită decât se aștepta. O clipă, Matei fu înclinat să creadă că 
Ana uitase de vizita lui, dar cum într-una din camere se aprinse 
lumina, se liniști și sună. Îi deschise chiar bolnava. 

Intrară în camera lui Cezar. 

Fata îl privi încruntată și Matei, observând felul în care era 
întâmpinat, se grăbi să-i explice: 

— Domnișoară... știți... locul pe care dumneavoastră l-aţi 


indicat s-a dovedit nesigur; cât se poate de nesigur. 

— Nu-i adevărat! se arătă ea indignată. Locul acela era și este 
cât se poate de propice. A survenit acel incident nefericit... dar 
asta nu vă dă dreptul la o judecată puerilă. 

Tonul acelei dojene era dincolo de firescul situaţiei în care se 
afla fata. Și-apoi, cuvintele ei avură o asemenea duritate, de 
parcă numai propriul ei interes conta. Noua ei atitudine îl 
neliniști pe medic. 

— Și dacă întâmplarea cu bătrânul pescar n-a fost un simplu 
incident? insistă el. 

— Poate, murmură ea zâmbind. Dar eu cred că a fost un 
simplu incident și din pricina asta, atât dumneata cât și eu ar 
trebui să nu renunțăm la locul acela cu atâta ușurință. 

Medicul continua s-o privească la fel de surprins ca mai 
înainte, de parcă nici n-ar fi auzit spusele ei. Și Ana continuă: 

— Doctore, dumneata trebuie să înţelegi, dincolo de suferința 
fizică și sufletele oamenilor. Dacă m-am purtat cum nu trebuia 
și... dacă am rostit vorbe care te-au durut, iartă-mă! Teama, 
șopti ea pe un ton atât de scăzut, încât bărbatul abia percepu 
cuvântul. Teama, repetă fata, m-a făcut să spun prostii. Desigur, 
la asta trebuie să adaugi disperarea pricinuită de accidentul 
pescarului. Credeam că veţi izbuti să folosiţi din plin informaţiile 
mele și astfel să fi scăpat de coșmarul în care m-aţi prăvălit. 
Uite, numai deznădejdea m-a făcut să devin neprietenoasă faţă 
de dumneata. Acum, sigur... povestea acelui bătrân naufragiat 
vă dă dreptul să considerați locul ca nesigur. 

— Situaţia ivită ne obligă la asemenea neîncredere. Persoana 
a cărei fugă peste frontieră ne este necesară, în egală măsură, 
și dumneavoastră și mie, nu trebuie expusă nici unui risc. Și 
totuși ar fi bine să știm dacă Cezar consideră apariţia lui Gore, în 
acel loc de pe baltă, ca simplu accident, și nu ca o revelaţie a 
unei căi de fugă, mărturisi medicul îngrijorat. 

— De asta pot fi sigură, mai ales că barca în care l-au găsit 
avea și câteva găuri, astupate cu șomoioage de câlți. Treabă de 
sinucigaș! exclamă ea și după o lungă pauză adăugă: Doctore! 
Oricum, locul acela, pentru care m-am străduit atât de mult, nu 
mai există! Da da, ai dreptate, pentru noi, el nu mai există! 

Matei se ridică și veni spre ea. Îi luă mâinile într-ale sale, îi 
căută privirea și, pe un ton lipsit de orice expresie, îi spuse: 

— Nu-i nimic... Am găsit eu alt loc. 


Mâinile ei fură cuprinse de un ușor tremur; rușinată parcă, ea 
și le smulse dintr-ale lui, ţintuindu-l cu o privire în care furia și 
disperarea se amestecau deopotrivă. 

— Asta înseamnă că totul va trebui luat de la început. 

Medicul zâmbi încurajator: 

— Nu va fi prea greu. Sunt sigur că logodnicul dumneavoastră 
v-a plimbat prin mai toate părțile bălții. Aţi trecut și pe lângă 
malul dinspre sud? 

Ana confirmă printr-o înclinare a capului. 

— Cu siguranţă că aţi remarcat abruptura aceea care 
străjuiește o bună parte a apei. Se spune că cine izbutește să se 
caţere până-n vârful abrupturii devine stăpânul celui mai bun 
foișor de observare sau... cine știe? Poate dobândi un loc de 
trecere fără prea multe probleme. Răse silit și adăugă: Totul 
este s-ajungi acolo... neobservat. Işi reluă locul pe scaun și privi 
spre fereastră. Stătu astfel câteva clipe, părând absorbit de un 
gând foarte important pe care nu știa cum să-l mărturisească. 
Domnișoară, spuse el într-un târziu, am... avem nevoie de o 
hartă a acelor locuri; o hartă care să cuprindă toate căile de 
acces spre malul abrupt, și toate detaliile topografice. 

Ana se încruntă: 

— Și, mă rog, cum crezi dumneata că voi putea eu să 
făptuiesc o asemenea minune? 

— Cum? se arătă surprins doctorul. Dumneavoastră, ca 
inginer topometru, o puteţi face. 

— Dar asta cere timp, obiectă fata. 

Matei veni atât de aproape de ea, încât îi simţea răsuflarea. O 
privi câteva clipe, apoi, rușinat de ceea ce avea să-i spună, își 
plecă fruntea, murmurând: 

— Furaţi-o, domnişoară. Zău așa: nici timp, nici trudă. 

Spusese toate acestea cu un glas care trăda o anume spaimă, 
aidoma unui copil ce se teme de propriile sale gânduri rele, 
încât Ana izbucni în râs. Pe urmă, calm, prietenos dar hotărât, 
fata îl refuză. 

— Nu, doctore; asta, niciodată. 

— De ce? Doar ne-aţi mai furnizat date. 

— Da, însă atât cât am considerat că nu-l primejduiesc, direct, 
pe Cezar. 

Răspunsul tinerei îl descumpăni pe Matei. Impresionat de 
dragostea pe care ea o purta ofițerului, se simţi îndemnat să 


renunţe la monstruoasa afacere în care Tenopol îl constrânsese 
să între. Ar fi vrut să-i întindă mâna și s-o felicite pentru 
hotărârea ei, tot atât de mult cât ar fi dorit s-o asigure că 
greșeala pe care ea o făcuse în timpul vacanței petrecute în 
ltalia nu însemna decât o clipă de rătăcire și asta nu putea să 
umbrească în vreun fel afecțiunea pe care i-o purta lui Cezar. 
Dar toate aceste elanuri aveau să fie frânate de amintirea lui 
„nenea Mișu”, omul cu care știa că nu-i de glumit. Astfel, 
împotriva voinţei sale, continuă jocul impus de marele șantaj ist: 

— Domnișoară, dacă acesta a fost Ultimul dumitale răspuns, 
persoana interesată va lua legătura cu logodnicul dumitale. 

— Adică? 

— Pur și simplu, va trata direct cu tovarășul locotenent. 

— Cred că sunteți o bandă de nebuni! exclamă ea. Uite, vreau 
s-o văd și pe asta! Vreau să văd cum o să arate după cinci 
minute persoana care-i va propune lui Cezar o asemenea 
afacere. 

— La fel de bine ca la începutul discuţiei, ripostă Matei, 
îndârjit de atitudinea pacientei sale. 

— Înseamnă că vă bazaţi pe ceva „tare”, căută ea să-l 
iscodească. 

— Da, ne bazăm pe complicitatea dumneavoastră de până 
acum, Stimată tovarășă! 

— Doctore! spuse ea aproape înecându-se, nimeni, auzi 
dumneata, nimeni nu vă dă dreptul acesta! 

Tulburat și în același timp îndârjit, Matei apăsă clanţa ușii 
arătând că vrea să plece, dar Ana Doljan îl opri asigurându-l 
deznădăjduită: 

— Voi încerca... Voi face tot... dar lăsaţi-l pe Cezar în pace... 

— Atâta doar: promite-mi că după ce-ţi voi da harta pe care 
mi-ai cerut-o, vei ţine legătura cu mine, zilnic. 

— Promit se arătă Matei cât se poate de hotărât. 

— Pentru liniștea mea, urmă Ana, vreau să știu că totul merge 
bine și... mai ales... să aflu imediat despre reușita acţiunii, ca să 
nu mai vorbim de ieșirea mea din acest coșmar. 

Când doctorul părăsi locuinţa lui Cezar, afară se înserase. Din 
depărtare se auzea larma unui joc de copii. 

Fata rămase pe gânduri, profund răscolită de discuţia cu 
Matei. Într-un târziu, Tilda o chemă la bucătărie. 

E aproape opt și din clipă în clipă trebuie să sosească dom’ 


locotenent. Dacă nu simțeam miros de arsură, plăcinta se făcea 
scrum. 

Ana se ridică cu greu de pe pat. Când aprinse lumina, Tilda o 
văzu atât de palidă încât o sfătui să rămână în cameră, oferindu- 
se să pregătească ea masa de seară, dar tânăra sări s-o ajute. 

x 


Asistenta lucra de zor în sala de pansamente, iar Vlad 
pregătea cele de trebuință doctorului pentru începerea 
consultațiilor. 

La ora opt, Brănescu vru să invite primul pacient, dar medicul 
îi făcu semn să mai aştepte. Ridică apoi receptorul telefonului și 
formă un număr, după care, părând să nu fie sigur că la capătul 
celălalt al firului s-ar afla persoana căutată, întrebă: 

— Dumneavoastră sunteţi, domnişoară? 

Lui Brănescu îi fu de ajuns ca să deducă cine era 
interlocutorul dorit: Ana Doljan. 

— Aţi mai progresat? se interesă doctorul. După aceea, pe un 
ton care trăda deopotrivă emoția și multumirea, se precipită: 
Bine, viu s-o iau imediat! Dar, dându-și seama că Brănescu îl 
privește mirat, îi explică: O probă... o... probă de sânge. Ştii, se 
simte mai bine, dar din câte mi-a spus... cred că e nevoie de un 
examen mai complet... mai... 

Vorbele lui fără noimă îl tulburară nespus pe Brănescu dar 
când medicul se ridică, își dezbrăcă halatul și părăsi dispensarul 
fără a-și lua măcar trusa, fostul escroc pricepu că binefăcătorul 
său e pe punctul de a obţine ceva foarte important pentru 
afacerea la care fusese constrâns de Tenopol. 

Vlad observase că Matei telefonase Anei, în ultimele două-trei 
zile, cu regularitate. Înainte de începerea consultaţiilor, dar 
socoti că acest lucru făcea parte din grija purtată bolnavei; 
acum însă, comportarea medicului îl puse pe gânduri. Matei se 
apropia cu pași repezi de primejdia din care el, infractorul de 
altă dată, voia să-l salveze. leși așadar în curtea dispensarului, 
vrând să fumeze, dar când scoase mâna din buzunar văzu că 
alături de pachetul cu ţigări se află o scrisoare adresată lui 
lanculescu, de cineva aflat în occident. Scrisoarea sosise cu o zi 
mai înainte, când doctorul lipsea. Vlad semnase pentru ea, dar 
când medicul a revenit, el nu i-a dat-o; pur și simplu a uitat. 
Acum își aprinse ţigara și căută să-și adune gândurile; era foarte 
tulburat și ceva nedefinit încă prinse a-l chinui. 


După o vreme își dădu seama că amintirea discuţiei dintre 
Tenopol și protectorul său era pricina neliniștei sale. Începu să 
se întrebe de ce tocmai propunerea pe care bătrânul avocat i-a 
făcut-o lui Matei, renăștea cu atâta insistenţă în judecata sa. 
Doar știa destul de bine că acel om de nimic i-a cerut să ajute 
pe cineva la trecerea frauduloasă a frontierei, oferindu-i în 
schimb niște bani. Dar ce fel de bani? Dolari! Da, da... Dolari! Și 
cine era cel pentru care se zbătea Tenopol? Aici, gândurile lui 
Vlad păreau să se curme de greaua și nepătrunsa draperie a 
uitării. Intr-un târziu își spuse că Tenopol nu pomenise nimic 
despre identitatea ori profesia „clientului” său. Și nici măcar 
despre motivul fugii. Nu; nici despre asta n-au vorbit. Deodată, 
ca din îndepărtate aduceri aminte, auzul lui Brănescu prinse o 
firavă rezonanţă: cuvântul soră. Repetă mecanic acest cuvânt, 
de zeci de ori, până când află sensul acelei obsesii: avocatul îi 
spusese lui Matei că plata serviciului pe care i-l cere avea să fie 
făcută de sora „clientului”. Cu toate că nu-i era prea limpede 
situaţia, Vlad se îndemnă la o faptă pe care n-o făcuse 
niciodată: să deschidă scrisoarea venită din străinătate pentru 
doctor! Apucă așadar plicul, dar mâinile începură să-i tremure. 
Se decise totuși, socotind că nu face altceva decât să-l apere pe 
omul care l-a cules de pe drumuri. Deschise plicul și înăuntru 
află doar câteva rânduri înșirate cu oarecare grabă pe o hârtie 
de bună calitate. Conţinutul suna astfel: 


„Domnul Tenopol m-a asigurat de iscusința dumitale. Te rog 
să grăbești vindecarea fratelui meu. Telegrafiază-mi când crezi 
că poate face o călătorie”. 


Urma semnătura „Adina Zaplan” și două adrese la care i se 
putea trimite corespondența. 

În clipa aceea, lui Vlad i se limpezi totul. 

Din textul scrisorii reieșea limpede că era vorba de o primă 
luare de contact între sora celui ce voia să fugă și Matei 
lanculescu, de la care aștepta tot concursul. Se hotări să nu-i 
dea medicului această scrisoare, cel puţin deocamdată. 
Examină plicul și se asigură că l-a desfăcut cu mare grijă: la 
nevoie îl va putea lipi... Dar de ce să mai fie nevoie să-l 
lipească? Doar vrea să-l apere pe doctor! Dacă-i predă 
scrisoarea, îl afundă și mai rău în hăţișul lui Tenopol. Așa că 


renunţă la această idee. Și nici nu-i va spune medicului că l-a 
salvat. Nu! O să-l privească și o să se bucure văzându-l liniștit. 
In felul acesta îi va plăti o parte din pâinea și bunătatea pe care 
i le-a oferit la grea încercare. Așteptă cu nerăbdare ca doctorul 
să revină. 

Dar iată că după câteva minute, lanculescu intră grăbit. 
Chipul său exprima o vădită tulburare. Se așeză la birou și-i 
spuse lui Vlad: 

— M-a căutat cineva? 

— Nu, răspunse Vlad, examinându-l atent. 

— Să începem consultaţiile... 

Celălalt rămase nemișcat iar Matei îl întrebă: 

— Ce-i cu dumneata? 

— Drept să vă spun... nu mă simt prea bine. 

— Plimbă-te! îl îndemnă doctorul. Ti-am spus doar că poți face 
asta... 

— Cum să vă las? 

— Hai, du-te! Mă descurc eu. 

Vlad murmură câteva cuvinte de mulțumire și plecă din 
dispensar. 

x 

Orăşelul în care se află hotelul domnului Tenopol era foarte 
animat. Vremea frumoasă scosese oamenii la plimbare. 
Magazinele, cofetăriile și holurile cinematografelor erau pline de 
lume; la fel și faleza. În largul mării liniștite se vedeau catargele 
și coșurile unor vapoare de mare tonaj. Mai aproape de chei, 
două traulere! și un pescador? așteaptau la ancoră. O sirenă 
răsuna prelung anunțând plecarea unui vas. Un stol de albatroși 
zburau atât de jos și aproape de faleză, încât dădeau impresia 
că, din clipă în clipă, aripile lor vor atinge capetele trecătorilor. 
Totul părea frumos, vesel, liniștit. 

Dacă cineva ar fi fost cât de puţin atent, ar fi observat că 
buna dispoziţie lipsea de pe chipul unui singur om: al lui Vlad 
Brănescu. 

Salvatorul doctorului intră hotărât în clădirea Poștei. Caută în 


1 Navă de pescuit prevăzută cu traule și destinată pescuitului pe 
mare, la diferite adâncimi, sau folosită pentru dragarea epavelor. 

> Navă specială, construită și amenajată cu instalaţii de pescuit, de 
depozitare, de congelare și, uneori, de preparare a peștelui, folosită 
pentru pescuitul pe mare. 


cartea de telefon numărul hotelului în care știa că locuiește 
Tenopol și intră într-o cabină. Formă numărul și când cel de la 
recepţie îi răspunse, rugă să-l cheme pe avocat, precizând că e 
o chestiune de familie și cât se poate de urgentă. Urmă o lungă 
așteptare. Apoi, când în sfârșit bătrânul îi răspunse, Vlad îl somă 
scurt: 

— Veniţi în fața magazinului cu jucării. Trebuie să vă comunic 
ceva foarte important pentru unul dintre clienţii dumneavoastră. 

— Dar cine sunteţi? vru să afle cel chemat. 

— S-ar putea să ne și cunoaștem; asta însă are mai puţină 
importanţă. 

— V-am întrebat doar pentru a-mi fi mai ușor să vă 
recunosc... eventual, căută avocatul să-și motiveze îngrijorarea. 

— Eu vă cunosc foarte bine și sper să fie de ajuns. Vă rog să 
treceţi drumul. N-am prea multă vreme și cred că nici 
dumneavoastră. Zicând acestea, agăţă receptorul în furcă și ieși 
grăbit, dorind s-ajungă la locul întâlnirii cu o clipă mai înaintea 
bătrânului. 

Un bărbat înalt, robust, cu înfățișare plăcută, se opri la numai 
câţiva pași de el, privind jucăriile expuse într-o vitrină; era 
avocatul Mișu Tenopol. 

Vlad se apropie de el atât de mult, încât mânecile hainelor li 
se atinseră. Bătrânul tresări și se întoarse brusc. Imediat 
Brănescu schiţă o scuză. Apoi după o vreme atacă direct: 

— Vă tot privesc și... cu toată jena pe care ţi-o dă o asemenea 
situaţie... vedeți... persist în atitudinea mea, aproape indecentă, 
așa... fără să vreau. 

Tenopol râse prietenos și se grăbi să-l scoată din încurcătură 
pe „accidentalul” său interlocutor: 

— Cu siguranţă, m-aţi confundat cu cineva. 

— Poate, se grăbi celălalt să-și motiveze purtarea, dar imediat 
după aceea adăugă plin de nostalgie, privind în gol: Poate că v- 
am asemănat chiar cu mine... Apoi, prefăcându-se a face un 
mare efort pentru a scăpa de o dureroasă amintire, abătu 
discuţia: Nu... nu cred că vreo asemănare cu mine ori cu altul 
m-a făcut să mă opresc în acest loc, ci pur și simplu felul în care 
priveaţi jucăriile din această vitrină. Desigur, aveţi un copil și, în 
timp ce căutaţi ceva potrivit pentru vârsta lui, pe dinaintea 
ochilor minţii vi se perindau năzdrăvăniile la care l-ar fi 
îndemnat fiecare obiect. Da, da, felul în care priveaţi vitrina m-a 


fascinat. 

— Dar n-am copii, murmură Tenopol, oarecum stingherit. 

Departe de a se arăta decepţionat de insuccesul 
presupunerilor sale, Vlad îl ţintui cu o privire veselă și-i șopti: 

— Trebuia să-mi fi dat seama că un om care privește jucăriile 
așa cum ați făcut-o dumneavoastră, are el însuși nevoie de 
jucării. 

Avocatul râse cu poftă, iar celălalt se arătă bucuros că nu și-a 
supărat interlocutorul, și făcu la fel. 

După câteva clipe, Brănescu întrebă: 

— La urma urmei, ce v-aţi dori cel mai mult? și părând că 
încearcă să ghicească, exclamă surprins: Nu! Păpușile nu sunt 
pentru băieţi! Pentru fetiţe... mai mici și chiar mai mari. 

— Poate, murmură celălalt într-o doară, gândindu-se cum ar 
putea scăpa mai repede de inoportunul vorbăreţ. 

— O! se arătă entuziasmat Vlad, atunci, daţi-mi voie să-mi 
pun la încercare atât gustul cât și spiritul de observaţie. Zăbovi 
câteva clipe, plimbându-și privirile de la o păpușă la alta și apoi 
arătă spre una cu părul roșcat, în dreptul căreia scria „Olga”. 

— Cum de-aţi ales-o tocmai pe-aceea? întrebă avocatul. 

— Să zicem că așa se numește nepoțica dumneavoastră. 

— Aţi ghicit! se arătă bătrânul surprins. 

— Nu, domnule, n-am ghicit. Am știut! 

Avocatul tresări. Tonul celui care-l acostase cu atâta 
timiditate devenise, dintr-o dată, cât se poate de sigur și asta-i 
impresionă mai mult chiar decât însuși răspunsul. Așadar, 
acesta era omul care-l chemase; jocul începuse și nu-i rămânea 
decât să continue. Timp de câteva secunde un tremur lăuntric 
puse stăpânire pe el. Căută să-și stăpânească emoția. Când se 
simţi mai stăpân pe sine, se strădui să zâmbească și să-și 
grăbească interlocutorul la mărturisirea scopului urmărit. Era 
convins că se află dinaintea unui șantaj ist de cea mai joasă 
speță, care aflase prin cine știe ce împrejurare despre tânăra 
care-l însoțea și care locuia în același hotel cu el. „Desigur, vrea 
să-mi stoarcă o sută-două” își spuse Tenopol dar, cum lunga sa 
viață de pungaș îl învățase să fie cât se poate de prudent, mai 
ales față de unul de-al lui, hotărî să afle ce anume se știa despre 
legătura sa cu Olga. Și asta n-o putea dobândi decât arătându- 
se dispus să discute. Așadar, întrebă: 

— O cunoașteţi pe nepoata mea? 


— Da. 

— Cum vă numiţi? 

— N-are importanţă, răspunse Brănescu. 

— Mă gândeam că i-ar fi făcut plăcere să știe... 

— Domnișoara Atudoresei nu mă cunoaște și-apoi, ceea ce 
vreau să vă spun n-ar bucura-o, dacă ar afla. 

— De fapt, ce doriţi? bâigui oarecum temător bătrânul. 

— Să discutăm câteva minute. 

— Vă ascult. 

— Dar nu aici. 

— Atunci, unde? 

— Prefer pe chei, sugeră Vlad, și-l îndemnă să-l urmeze. 

Se scurse aproape o jumătate de oră; mergeau tăcutți, fiecare 
căutând să deducă gândurile celuilalt. 

Abia când ieșiră din oraș, Brănescu reîncepu discuţia. Vorbea 
calm, cu voce joasă, grav și important. In câteva fraze făcu o 
expunere concisă, accentuând - aparent fără vreo exagerare, - 
situaţia defavorabilă în care se afla interlocutorul său, dar mai 
ales doctorul Matei lanculescu, adevăratul izvor de informații. 

„Prima reacţie a victimei trebuie să fie stupoarea”, își aminti 
Vlad una dintre lecţiile marelui său „maestru” într-ale 
escrocheriei și șantajului, supranumit în lumea interlopă Regele 
pungașilor. Se opri brusc, căută privirea celuilalt și citi în ochii 
lui o asemenea spaimă, de parcă i-ar fi spus că pământul s-a 
cufundat în neant iar el nici n-a băgat de seamă. 

Dar și Tenopol își avea schemele lui în acest „joc” pe care-l 
practica de peste treizeci de ani. Știa bine ce mutre se cuvenea 
să facă acum, pentru a-și domina adversarul, el însuși fiind un 
„maestru” al minciunii și simulărilor. Astfel, după câteva clipe de 
buimăceală bine jucată, se arătă indignat. Totuși, nu se pripi să 
refuze, pentru că teama de care voia să se arate cuprins nu i-ar 
fi îngăduit acest lux. Își plecă fruntea, căutând parcă un reazem 
în nisipul umezit încă de pe urma ploilor care duraseră câteva 
zile. Apoi, pe un ton ce nu părea prea sigur, spuse: 

— Cum vă-nchipuiţi că aș putea renunţa la o asemenea 
afacere, de dragul milei? Ori, poate de teamă? Credeţi că m-aţi 
înspăimântat? Fiţi sigur, n-am să fac asta... 

Într-un târziu, când Vlad era gata să arunce în luptă ultimul 
său cartuș - scrisoarea Adinei Zaplan câtre lanculescu - Tenopol 
zâmbi insinuant, îl bătu pe umăr și cu vădită înţelegere spuse: 


— Domnule, desigur, ar fi mai agreabil să discutăm ca între 
oameni de afaceri, decât să scoatem săbiile. Zău așa! La urma 
urmei, aceasta e calea: înţelegerea, și nu acest joc stupid „de-a 
cine-i mai tare”. Apoi se grăbi s-adauge: Cât? 

La auzul acestei propuneri, Vlad simţi cum un val de sânge îi 
urcă în obraji. Se pomeni răspunzând: 

— Domnule, nu știu dacă trebuie să apreciez ceva din 
atitudinea dumneavoastră complet străină de principiile și 
crezul meu, dar... nu pot să nu ţin seama de tupeul sau 
nechibzuinţa care v-au îndemnat să-mi faceţi asemenea 
propuneri. 

— Vreţi să spuneți că ar trebui să mă tem? zise bătrânul. Nu, 
n-am pentru ce. Din cauza asta nici nu consider vorbele 
dumneavoastră drept o ameninţare, ci doar un punct de vedere. 
Ei bine, sunt convins că nu v-aţi îngădui luxul de a mă 
denunța... A! Să nu vă imaginaţi că mi-ar trece prin minte fie și 
cel mai mic scrupul pe care vi l-aţi face în privinţa mea. Dar în 
situaţia de față, arma cea mai de temut e în mâinile mele. 
Vedeţi, măcar dintr-un elementar instinct de conservare nu m- 
aţi sili s-o folosesc. Nu-i așa? Dacă pentru dumneavoastră ați 
risca, măcar pentru doctorul despre care mi-aţi spus că doriţi să- 
| știți în afara oricărei primejdii, n-aţi face un pas greșit. 
Presupun că știți în ce situaţie s-ar găsi el, dacă aţi încerca să-mi 
pricinuiţi fie și cel mai mic neajuns. Da, da, nici chiar dacă m-aţi 
suprima, n-aţi realiza vreo șansă pentru apărarea sa, fiindcă, 
domnule, nu sunt singur în afacerea asta. Mai mult, eu nici nu 
reprezint ceva de seamă, adică nu sunt un tip important; pur și 
simplu, un mediator. Aș dori, urmă el tot mai aprins, să vă 
conving că oferta pe care v-am făcut-o este calea cea mai 
înţeleaptă pentru un aranjament. Gândiţi-vă bine: Matei trebuie 
să meargă până la capătul acestui drum, cu sau fără voia mea; 
independent chiar și de dorinţa dumneavoastră, care ţineţi atât 
de mult la liniștea lui. Ei bine, dacă aţi priceput conjunctura în 
care ne aflăm, și nu mă îndoiesc de judecata dumneavoastră, 
rămâne doar să ne înțelegem asupra prețului care... sincer să 
fiu, n-ar fi de neglijat. Și-apoi, se grăbi el să precizeze, singurul 
merit pe care-l aveţi în această afacere este - să nu vă supăraţi 
- doar faptul că aţi aflat lucruri deja cunoscute de noi... Mă rog! 
Important este că știți ceea ce ne interesează, și asta, zic eu, vă 
dă oarecari drepturi la beneficiu. Daţi-mi voie să vă întreb încă o 


dată: la cât se cifrează pretenţiile dumneavoastră? 

De data asta, repetarea întrebării avu cu totul alt efect asupra 
lui Brănescu: tulburarea. Poate că la noua lui stare asocia „acel 
argument al avocatului cu iminenta continuare a drumului în 
afara legii, de către Matei. Tenopol spusese doar destul de 
limpede că nu era singur în acea afacere și nici măcar nu se afla 
în fruntea celor interesaţi. Și dacă treburile stăteau cu adevărat 
așa cum le prezentase avocatul, atunci la ce bun să continue? 
Nu era decis ce atitudine să ia și, parcă fără voia lui, răspunse la 
ofertă: 

— Poate că aș accepta propunerea dumneavoastră dacă mi- 
aţi da... să zicem... de patru ori preţul oferit doctorului. 

Tenopol se dădu un pas înapoi; întreaga lui atitudine vădea o 
asemenea derută, încât Brănescu nu știu ce să creadă. O clipă, 
îi trecu prin minte că tulburarea bătrânului se datora răspunsului 
său, pentru că Matei refuzase orice plată în schimbul 
informaţiilor procurate. Apoi, se gândi că șantajistul se speriase 
de mărimea sumei cerută de el, dacă ţinea seamă de prețul pe 
care îl oferise iniţial medicului: 15.000 de dolari! Și acest din 
urmă gând prinse a-l chinui într-atât, încât își dorea ca Tenopol 
să spună ceva, orice în legătură cu „preţul”, numai să se 
despovăreze de incertitudinea în care propria lui „ofertă” îl 
cufundase. Dar bătrânul continua să tacă, privind undeva, spre 
largul mării. 

— Am cerut prea mult? întrebă Vlad într-un târziu, la capătul 
nervilor. 

— Nu, răspunse liniștit Tenopol. 

„Așadar, lanculescu a primit sau urmează să primească o 
plată pentru informaţiile furnizate acestui șantaj ist, gândi Vlad 
de data asta convins că cel pe care-l crezuse cinstea 
personificată se pretase la un asemenea târg, nerezistând ispitei 
atâtor bani. Atunci, la ce bun să-și mai facă procese de 
conștiință? Și din clipa aceea scurta sa perioadă de revenire la o 
viață luminoasă luă sfârșit. „Dacă până și doctorul s-a lăsat 
cumpărat, la ce bun să dau eu cu piciorul, norocului?” își spuse 
Vlad și, pentru că voia să se asigure de răspunsul avocatului la 
ultima sa întrebare „am cerut prea mult?” o repetă. 

— Puteţi fi convins că situaţia celui pentru care mă zbat nu 
reclamă prea mari economii, declară bătrânul. 

— Totuși, doresc să particip efectiv la această afacere. 


— Nici nu mă gândeam altfel. Sunt sigur că mi-aţi putea 
procură o hartă, cu ridicătura din faţa Bălții Lupilor, schiță care 
să cuprindă toate căile de acces. 

Vlad se holbă la el; pricepuse în sfârșit ce urmărea medicul să 
obțină fie de la Cezar, fie de la Ana Doljan: harta! Medită câteva 
clipe și, după ce se hotărî să-i procure lui Tenopol fie o hartă 
fictivă, fie o improvizație, își dădu seama că avocatul o putea 
avea pe cea adusă de Matei și nu dorea decât s-o compare cu 
„marfa” cerută lui, spre a se încredința că nu fusese tras pe 
sfoară. Ştia el bine că se obișnuiesc astfel de verificări în treburi 
mai importante și cu atât mai mult începu a se teme că 
neîmplinind cererea avocatului s-ar putea alege cu un câștig 
neînsemnat. „Ei bine, gândi Vlad disperat, îi voi cere Anei copia 
hărţii pe care i-a dat-o doctorului”. Și din nou se cutremură, 
spunându-și că fata l-ar putea denunța lui Cezar, cum poate a 
făcut și cu Matei. Dar ideea profitului renăscuse în el cu atâta 
forță, încât murmură: 

— În regulii! Peste trei zile. 

Bătrânul se încruntă și, fără să rostească nici măcar o singură 
vorbă ci doar făcând o grimasă de nedumerire, îl sili pe noul său 
partener să se corecteze: 

— Mâine, mâine! 

— Așa mai merge, se arătă mulțumit avocatul. 

— Unde? șopti Vlad. 

— În magazinul de jucării. 

— Așa... direct? 

Tenopol îi căută privirea; i-o ţintui câteva clipe, vrând parcă 
să-i citească toate gândurile. În cele din urmă îi explică: 

— Cumpăraţi o trompetă; puneţi harta în tubul ei. De-ndată ce 
apar, ieșiți din magazin și nu mi-o predaţi decât în clipa în care 
eu vă voi cere-o. 

— E-n regulă, răspunse Brănescu, cu un aer de totală 
supunere. 

Bătrânul zâmbi mulţumit de atitudinea partenerului, iar 
acesta adăugă abia auzit: 

— Domnule! Nu mi-aţi fixat ora. N-aș vrea să trezesc 
bănuielile cuiva, zăbovind o după-amiază întreagă într-un 
magazin... 

— Credeam că am spus, se arătă celălalt oarecum supărat. 
Șase! Ora șase! preciză el și se grăbi să adauge: Vreau să vă fac 


atent: nu care cumva să faceţi un joc dublu. Dacă veţi fi tentat 
de o astfel de treabă... amintiţi-vă de riscul pe care vi l-ați 
asumat din această clipă, și gândul cel negru se va risipi. Pe 
urmă râse batjocoritor: Știţi, mă întreb dacă mai pot pune bază 
pe locul acela din jurul movilei? A! Nimic de zis: bun! Dar prea 
suntem mulţi cei care-l cunoaștem. 

— L-am putea folosi ca truc, sugeră Vlad, și pentru că 
bătrânul îl privi mirat, se grăbi să-i explice: Chiar și cei care ar 
afla despre interesul nostru pentru împrejurimile malului abrupt, 
ar putea considera că noi dorim ca ei să-și concentreze toate 
forţele acolo, iar omul nostru să folosească un alt loc. 

Tenopol zâmbi și după câteva clipe replică: 

— Se spune că... odată, la răscrucea unor drumuri, s-au 
întâlnit doi neguţători ai căror saci conţineau același fel de 
produse. „Unde le vinzi?” a întrebat unul dintre ei. Celălalt a 
raspuns: „La Huși. Dar tu?” Primul neguțător a spus că și el tot 
la Huși avea de gând să-și ducă marfa, dar acum va căuta altă 
piaţă. Celălalt s-a alăturat acestei hotărâri și, la rândul său, a 
precizat că și el renunţă la Huși. S-au despărțit, au luat-o care- 
ncotro, dar spre seară, amândoi s-au întâlnit... la Huși. 

Râseră amândoi. 

— Povestea dumneavoastră spuse Brănescu mă încredinţează 
și mai mult de reușita trecerii „clientului” numai și numai peste 
malul abrupt. 

— Da, interveni celălalt, totul este însă ca locotenentul să nu 
sesizeze jocul nostru. Ei... dacă dumneavoastră v-aţi putea afla 
prin preajma lui în momentul încercării noastre, și... 

— Și? făcu Vlad intrigat de o rea presimţire. 


— Nimic mai simplu: Să.-l... să-l abateți din drum, insinuă 
bătrânul,  însoţindu-și vorbele de un gest care însemna 
suprimarea. 


Înspăimântat de intenţia criminală a avocatului, Vlad se 
felicită în sinea lui că nu i-a spus nimic despre scrisoarea venită 
din străinătate pe adresa lui Ianculescu și se grăbi să stoarcă 
oricât de puţin, dorind să pună capăt legăturii cu el. Pe urmă, va 
ști el ce are de făcut și asta cât mai repede. O clipă îi trecu prin 
minte că bătrânul nu vorbise serios despre eventuala suprimare 
a comandantului de pichet, dar simplul fapt că enunţase - fie 
chiar și în glumă - o asemenea variantă, făcea ca lui să nu-i mai 
convină un astfel de partener. Și-apoi, ce să se mai complice el 


cu procurarea hărţii? De ce să riște când atuul era în mâna lui? 
La naiba cu acest bătrân scârbos. Important era să vadă ce 
putea obține de la el, așa că îl întrebă direct: 

— Ce-mi puteţi oferi? 

— Deocamdată... 

— Chiar și deocamdată. 

— «Nimic, murmură avocatul, zâmbind jenat. Dar când totul 
se va fi aranjat... 

— Un alt nimic, îi curmă vorba Brănescu. 

Bătrânul râse silit și-l bătu pe umăr. 

— Mă bucur că nu v-aţi pierdut simţul umorului. Asta e cât se 
poate de bine! Întotdeauna mi-am dorit un asemenea partener. 
Ştiţi, moralul! Da, da, moralul trebuie să primeze... în orice 
situaţie. La revedere, domnule! Porni înapoi, spre oraș, 
șoptindu-i: Mâine seară, la ora șase. Nu uitaţi harta! 

Rămas singur, Vlad căută să-și potolească mânia cu care se 
lupta din greu. Privirile sale, până atunci încordate spre 
adversar, lunecau acum peste oglinda nesfârșită a mării care, cu 
șoapte ce păreau că vin dintr-o lume de vrajă, îi spunea o 
poveste frumoasă. 

Într-un târziu se desprinse din acel loc și porni hotărât spre 
oraș. Intră la poștă și trimise Adinei Zaplan o telegramă cu 
următorul conţinut: „Pacientul e sănătos. Poate suporta orice fel 
de călătorie. Răspunde-ţi urgent. Plec în concediu. Comunicati- 
mi sosirea la post-restant”. Și o semnă cu numele doctorului 
Matei Ianculescu. Apoi se întoarse la „Perla” care-l adăpostea de 
atâtea luni. 


Capitolul V 
Surprize 


Două zile mai târziu, Vlad primise răspunsul Adinei Zaplan: 

„Am sosit la hotel Ambasador”. 

Era bucuros dar și emoţionat. Venirea acelei femei bogate - 
după impresia pe care și-o făcuse el - alunga orice îndoială 
asupra afacerii, dar îi și crea o mare îngrijorare pentru reușita 
șantajului pe care avea de gând să-l exercite asupra ei. Se 
așeză pe treptele de la intrarea dispensarului, își aprinse o 
țigară și chibzui vreme îndelungată, făcându-și și refăcându-și 
planurile discuţiei ce avea s-o poarte cu sora celui care voia să 


fugă dincolo de graniţele ţării. Ce bine ar fi fost să cunoască 
motivele care-l minau pe acela într-o asemenea aventură, și pe 
sora sa la o adevărată risipă de bani! „O fi făcut vreo crimă! își 
spuse el, pentru că altminteri n-ar fi zvârlit femeia atâta bănet 
ca să-l scape. Și-apoi, la naiba cu ce-a făcut ori n-a făcut! 
Important este să-mi capăt partea mea”. Pe urmă râse, dându-și 
seama că de fapt n-avea să capete doar o parte, ci tot. Da, da: 
totul, numai și numai pentru el. Și asta... ca să fie cuminte și să 
tacă; doar să tacă. O să-i spună de la bun început că el este 
altul și nu doctorul pe care-l așteaptă ea, ba chiar și ce dorește. 
Scurt! Va fi aspru, dacă nu chiar dur în formularea pretențiilor. 
Desigur, mai înainte să ceară, îi va spune Adinei Zaplan ce știe 
despre afacerea tocmită de ea, și chiar o va lăsa a înțelege că 
declaraţia lui n-a cuprins toate datele problemei. Bine-nţeles, 
numai faptul că i-a aflat adresa și mai ales cursa în care se va 
simţi prinsă îndată ce va afla că el i-a jucat o farsă de mare 
maestru, o va determina să-i accepte prețul. „Mă rog, n-o să iau 
pielea de pe ea, dartot o să capăt măcar suma pe carie Tenopol 
i-a oferit-o medicului. Asta fără îndoială, dar la început trebuia 
să cer atât de mult, încât preţul final să i se pară o nimica toată” 
gândi Vlad. 

— O să te îmbolnăvești, îl făcu să tresară glasul lui Matei, care 
tocmai se întorcea de la un bolnav. Nu vezi că plouă? Uite în ce 
hal ţi s-au udat hainele! 

— Nu m-am simțit prea bine, domnule doctor, zise Vlad 
ridicându-se cu greu de pe treaptă. 

lanculescu intră în dispensar, iar Vlad îl urmă, cu un aer trist. 

— Te rog să-ţi schimbi imediat hainele și mai ales să-ți ștergi 
bine părul, continuă medicul și deschise ușa. Cabinetului. Pe 
urma să vii la mine. Voi pregăti eu ceaiul. 

Se însera. 

Brănescu era hotărât să ajungă la București în dimineaţa zilei 
următoare. Ştia că până la plecarea ultimului tren mai avea trei 
ore și jumătate. Se tot foia prin sala de așteptare făcându-și de 
lucru cu te miri ce, în speranţa că va găsi un pretext spre a-și 
motiva lipsa. Nu dorea să-l părăsească pe Matei, oricât de mulţi 
bani ar fi stors de la Adina Zaplan. Ținea foarte mult la el și-apoi 
se obișnuise cu munca și mai ales cu oamenii de-aici, care-l 
respectau și-l prețuiau așa cum nu i se mai întâmplase lui de 
foarte multă vreme. În clipele de senină meditaţie își spunea că 


noua lui stare o datorează doctorului, dar uneori se gândea cu 
recunoștință și la tânărul comandant al pichetului de grăniceri 
care-l acceptase așa cum era, cu toate păcatele lui, și făcuse 
asta cu-atâta simplitate, încât Vlad n-avea să uite niciodată. 

Acum însă, tulburarea îl împiedica să inventeze un motiv 
plauzibil spre a obţine o învoire de o zi-două, și asta îl enerva 
din cale afară. El, tipul care mințea odată cu fiecare respiraţie, 
el, escrocul care-și dobândise o mare faimă datorită tocmai 
abilității și spiritului său inventiv, în clipa asta era incapabil să 
născocească fie și cel mai pueril neadevăr. „De ce?” se întreba. 
„Doar și Matei a alunecat pe panta necinstei! Atunci, de ce nu-l 
pot minţi?” Cu siguranţă că buna influenţă pe care o 
exercitaseră relaţiile lui din ultima vreme cu oamenii cinstiți, 
prețuirea și respectul pe care și le dobândise faţă de ei, 
muncind fără preget, frânau întrucâtva continuarea atitudinii de 
odinioară. Și după o vreme, cu toate că nici nu se gândea să 
renunţe la planul său în legătură cu Adina Zaplan, căzu pradă 
unui proces de conștiință, grav dar limitat doar la recunoștinţa 
pe care o datora lui Matei, într-un târziu intră în cabinet fără să 
bată la ușă. Surprins de purtarea ajutorului său, lanculescu îl 
privi cu nedumerire. Protejatul său trăda o alarmantă emoție. 

— Ce se petrece cu dumneata? 

Vlad veni grăbit spre el, îngenunche, îi prinse mâinile și i le 
sărută. 

— Dar... dar asta... asta ce mai înseamnă? se arătă medicul 
uluit. 

— Fugiţi! strigă Vlad gâtuit de emoție. 

Matei sări ca ars de pe scaun. 

— Să fug? Cum? Cum să fug? De ce? De ce să fug? Brănescu 
se ridică de pe pardoseala pe care îngenunchease și căută 
privirea binefăcătorului său. Pe urmă, după ce zăbovi cu ochii în 
ochii celuilalt, șopti grav, rușinat: 

— Știu tot. 

Urmă o lungă și apăsătoare tăcere, în timpul căreia Vlad 
chibzui dacă trebuie să-i spună că Tenopol insinuase o 
eventuală suprimare a lui Cezar, dar sfârși prin a renunţa, 
gândindu-se: „La ce bun să-l mai împovărez și cu o asemenea 
teamă? Are el destulă, și-apoi, după ce va discuta cu mine, sora 
fugarului va renunţa, desigur, să se expună unei noi primejdii.” 

— Despre... despre... bâigui Matei. 


— Da, răspunse ajutorul, și ca să-l încredinţeze că într-adevăr 
cunoștea situaţia, adăugă: Afacerea domnului Tenopol nu va 
sfârși bine. 

— Ştiam, șopti doctorul și se așeză pe scaunul de la masa de 
lucru, cu aerul unui om sfârșit. 

Vlad îl privea cu îngrijorare. Dorea să știe ce hotărâre luase 
binefăcătorul său pentru că el, oricum, dorea să-l ajute; era 
decis să denunțe afacerea, bineînțeles după ce va rezolva târgul 
cu Adina Zaplan, și avea să facă totul mai ales din dorinţa de a-l 
știi pe locotenent în afara unei eventuale primejdii, în care, ce-i 
drept, nu credea foarte mult. 

— Fugiţi! îl îndemnă din nou Vlad. Nu trebuie să fiți, aici când 
i-o prinde! 

— Bine, îl asigură Matei. Așa am să fac. 

— Chiar acum? 

— Da, chiar acum, răspunse doctorul. 

„Atunci, nu mai trebuie să motivez lipsa mea de la dispensar”, 
își spuse Brănescu, și își zâmbi la gândul că poate în trenul care- 
| va purta pe el la București, se va întâlni cu binefăcătorul său. 

Își strânseră mâinile, se priviră lung, iar Vlad plecă cel dintâi, 
murmurând: 

— Vă mulțumesc pentru tot ce aţi făcut pentru mine! 

Rămas singur, Matei ridică receptorul telefonului și formă 
numărul de la locuinţa lui Cezar. 

li răspunse Tilda Boroș. 

— La aparat, doctorul lanculescu! se prezentă el, socotind că 
nu mai are nimic de pierdut. 

— Bună seara! se arătă bucuroasă gazda ofițerului. Vreţi să 
știți cum îi mai merge duduii Anița? 

— Chiar așa! 

— O clipă, dom'doctor; numa’ ce-o chem. 

Când la capătul celălalt al firului auzi glasul Anei. Doljan, 
Matei spuse în șoaptă: 

— Salvează-te, domnișoară. 

— Ce tot spui, doctore? strigă tânăra. 

— Fă ce crezi. Nu ţine seamă de mine. Eu n-am să te divulg, 
dar afacerea s-a prăbușit! 

Inchise telefonul și ieși. Avea nevoie de o judecată limpede; 


știa că trebuie să ia o hotărâre de mare importanţă. 
x 


După numai o jumătate de oră de când doctorul o prevenise, 
Ana îl rugă pe Cezar să vină de urgenţă acasă, spunându-i că 
trebuie să-i comunice un lucru pe cât de trist, pe atât de 
îngrozitor. 

Alarmat, locotenentul veni în mare grabă gândindu-se că 
poate mama logodnicei sale suferise vreun accident, ori... și mai 
rău, murise. 

— Cezar! murmură tânăra de-ndată ce-l văzu intrând în 
camera lor. 

— Ce s-a întâmplat? o întrebă el, și văzând că îl privea 
speriată, se apropie de ea. 

— Să nu mă atingi! 

— Aniţă! 

— Sunt o nemernică. 

— Vorbește încet, o rugă ofiţerul, și-apoi ce înseamnă 
purtarea asta? 

— Ti-am spus doar, izbucni fata cu și mai mare disperare în 
glas: Sunt o nemernică! 

Cezar o apucă de mâini și o sili să se așeze. Își trase un scaun 
lângă ea, îi mângâie părul și după ce-i întâlni privirea o îndemnă 
să se liniștească. Apoi îi ceru să-i explice cărui fapt se datorau 
atât vorbele cât și conduita ei. 

In locul oricărei explicaţii, Ana se ridică de pe scaun și scoase 
din poșetă o fotografie ruptă și apoi lipită. 

Ofiţerul examină atent imaginea care o reprezenta pe 
logodnica lui într-o atitudine nu prea convenabilă faţă de un 
bărbat mult mai bătrân ca ea. O vreme crezu că este victima 
unei farse, dar curând vorbele Anei aveau să-l trezească din 
ceea ce el dorea să creadă că era, în cel mai rău caz, rodul 
închipuirii sale. 

— Ei bine, nu-i nici farsă și nici trucaj! declară ea fără să-l 
privească. 

— Atunci? 

— Realitate! Cea mai pură și cea mai stupidă dintre realități! 

— De când? întrebă locotenentul. 

— De când? De unde? Vei afla imediat! Din timpul călătoriei 
mele în Italia. lată răspunsul! 

— Și bărbatul? 

— Un anticar, Mercuţio D'Allberti. Un tip plin de bani, care mi- 
a făcut puţină curte și m-a plimbat pe unde am dorit. 


— Atât? 

— Și dacă ar fi fost numai atât, m-ai ierta? 

Cezar ridică din umeri în semn de nehotărâre și pe urmă vru 
să afle de ce nu-i povestise întâmplarea aceea până atunci. 

Fata râse nervos și-i răspunse aparent sincer: 

— Simplu: pentru că nu m-a silit nimeni. 

Ofițerul o privi uluit. 

— Trebuie să înțeleg că cineva... 

Dar întrebarea îi fu curmată de răspunsul ei. 

— Ştii ce? Pe lângă ceea ce mai trebuie să-ţi mărturisesc, 
problema propriei mele conștiințe poate să lipsească în discuţia 
noastră. Ar fi ridicol! 

— Te ascult, murmură bărbatul, îngrozit la gândul că va avea 
să afle lucruri și mai umilitoare pentru logodnica lui. 

— Cezar, nu ţi-aș fi mărturisit niciodată escapada aceea, jur, 
cu totul și cu totul nevinovată, de teamă să nu te pierd. Oricât 
de ciudat ar suna în clipele astea, îţi spun că te-am iubit și că te 
iubesc mai mult decât propria-mi viaţă. Acuma însă... lucrurile s- 
au schimbat... A! Nu care cumva să-ţi închipui că a survenit 
ceva în sentimentele mele față de tine, dar a intervenit doctorul 
Matei lanculescu și... m-a silit să-ți destăinui... mica mea taină. 

— Ana... 

— Taci, dragostea mea! Dacă îmi mai îngădui bineînțeles să-ți 
spun astfel. Taci și ascultă-mă cu răbdare. O, Doamne! Cât de 
mult îmi doresc să capăt înţelegerea ta pentru iubirea ce ţi-o 
pori! Să nu-ţi treacă prin minte că urmăresc iertarea prin ceea 
ce ţi-am spus ori îţi voi mai spune. Nu, dragul meu! Asta m-ar 
umili mai rău decât am făcut-o eu singură. Atâta doar, vreau de 
la tine: înţelegere! 

— Bine, o vei avea, se arătă el impresionat, dar spune-mi 
odată ce-i cu „doctorul nostru” și ce legătură are el cu tine, cu 
fotografia asta... cu tot infernul în care văd că mă cufund? 

— Mi-a cerut informaţii despre zona asta de frontieră: o 
schiță... o hartă... orele la care am întâlnit patrule... și câte 
altele. 

— l-ai dat! 

— Da. 

— De unde? 

— Ce-am văzut... ce mi-am închipuit. 

— Te pomenești că ai căpătat un preţ bun. 


— Cel mai mare preţ! strigă ea și izbucni în plâns, arătându-i 
fotografia pe care i-o dăduse mai înainte. 

Cel mai mare preț! repetă ea, părând că vorbește în neștire. 
Doream să te păstrez... să nu te pierd. 

— Ana! Vrei cu-adevărat să înnebunesc? 

Tânăra sări la el, îl apucă de veston și cu un aer disperat îl 
întrebă, la rândul ei: 

— Ţi-e teamă pentru doctorașul ăsta de ţară? La mine nu te 
gândești? Nu? La dragostea mea, la teroarea pe care am 
îndurat-o, la chinurile pe care acest șantaj ist ordinar mi le-a 
pricinuit, nu te gândești? El, el avea această fotografie! Și cu 
ajutorul ei m-a constrâns să fac ceea ce am făcut. 

Prinse a se plimba prin încăpere, având aerul unui om ajuns la 
capătul puterilor. Privirile îi erau aţintite numai în jos, de parcă 
ar fi vrut ca întreg pământul să se scufunde, s-o înghită și să 
termine cu supliciul pe care nu-l mai putea îndura. 

— Trebuia să-mi fi spus de la bun început, murmură el într-un 
târziu. 

Femeia se opri din mers și își pironi ochii într-ai lui. 

— Te-aș fi pierdut. 

— Și-acum? 

— Acum e altceva... Acum am pierdut speranţa; atunci o mai 
aveam. Ştii, Cezar? Când pierzi speranţa înseamnă că ai pierdut 
totul. Pricepi? Totul... pentru totdeauna. Așa s-a întâmplat și cu 
mine. 

— Ai așteptat să capeţi fotografia și apoi... 

— Nu, îl întrerupse Ana, doream clișeul... filmul, preciză ea și 
îi arătă o rolă de film-foto, printre imaginile căruia se afla și 
aceea reprezentată de fotografia de pe masă. Altminteri aș fi 
rămas încă cine știe câtă vreme la discreția lor. 

— A lor? se arătă foarte surprins locotenentul în timp ce 
examina clișeul și fotografia cu un neînțeles interes, chiar 
pentru el. 

— Da, dragul meu. Cel puţin, doctorul mi-a spus că nu-i 
afacerea lui... că el nu-i decât un intermediar, și... în sfârșit, că 
șeful său deţinea clișeul acestei blestemate fotografii. 

Cu toate că era foarte mâhnit și tulburat din pricina celor 
aflate, Cezar încercă un sentiment de ușurare la gândul că Matei 
nu era „capul” acelei odioase întreprinderi. 

Și-apoi, el îl cunoștea destul de bine pe doctor, pe omul care 


nu pregetase să muncească zile și nopţi de-a rândul pentru 
salvarea vieții localnicilor, când izbucnise acea groaznică 
epidemie de anul trecut. Și cei doi soldați din pichetul său care 
supraviețuiseră datorită numai lui lanculescu!? O! Cât îi căutase 
el prietenia! Ce mult și-ar fi dorit ca măcar într-una din serile lui 
de răgaz să pălăvrăgească cu Matei, să se împrietenească cu el, 
să-și deschidă băierile sufletului...! A încercat de câteva ori dar 
pentru că celălalt se tot ţinea rezervat, a început să se teamă de 
ridicol și până la urmă a renunţat, mulţțumindu-se cu bunele 
relații în care se aflau aproape de când se cunoscuseră. Ce 
amarnic regreta Cezar renunţarea sa. „Dacă aș fi fost mai 
perseverent, lucrurile n-ar fi ajuns până aici, pentru că, aflându- 
se mai aproape de mine, doctorul mi-ar fi destăinuit totul chiar 
din primul ceas, gândi locotenentul. Numai eu sunt de vină; l-am 
lipsit de prietenia și sprijinul meu. Mai ales de prietenia mea. 
Fără îndoială că simțindu-se mai apropiat de mine, doctorul mi- 
ar fi mărturisit taina pe care cei ce l-au îndemnat la o asemenea 
faptă o folosesc spre a-l înfricoșa. Dar ce mare rău ar fi putut 
face bietul Matei, ca să ajungă la o asemenea temere încât să 
se preteze la un atât de josnic șantaj ca acela exercitat de el 
asupra Anei?” Și cuvântul șantaj prinse a i se repeta în minte, 
obsedant, dureros, până când își dădu seama că și lanculescu 
fusese victima unui asemenea act din partea celor interesați să 
capete date în legătură cu zona de frontieră. Işi prinse capul în 
palme, apăsat de chinuitoarele gânduri care-l năpădiseră. Intr- 
un târziu se ridică de pe scaun. Era hotărât să creadă că 
„escapada”, cum numise logodnica lui nesăbuita ei purtare din 
timpul călătoriei pe care o făcuse în Italia, nu avusese alt aspect 
decât acela mărturisit de ea. Apoi, își spuse că teama ei de a-l fi 
pierdut explica într-o oarecare măsură ceea ce făcuse, dar asta 
din punctul ei de vedere. Oricum, era de datoria lui să n-o 
gonească; avea de gând să pornească cercetările și astfel, în 
orice clipă de-acum înainte putea avea nevoie de mărturiile și 
precizările ei. Îi spuse că deocamdată, fiecăruia îi era necesar - 
deopotrivă - puţin răgaz spre a medita la cele intervenite în 
relaţiile lor, și că numai după o serioasă cumpănire a lucrurilor 
vor hotărî ce e de făcut. Auzind acestea, Ana îi surise timid, 
vrând parcă să-i mulțumească pentru că nu o alungase de lângă 
el chiar în clipa aceea. Surise și Cezar, la fel de șters ca și ea; 
apoi plecă. 


În drum spre pichet, ofiţerul continua să-și facă reproșuri 
pentru lipsa lui de insistență în ceea ce privea apropierea lui 
Matei de el. O! Ce n-ar fi dat ca măcar în clipa aceea doctorul 
să-l caute, să-l cheme la dispensar ori să vină la pichet și, pur și 
simplu, să pună capul pe umărul său, destăinuindu-se. Îl iubea 
mult, și cu atât mai mare îi era durerea la gândul că trebuia să-l 
„aducă” spre a-l interoga. Dacă ar veni singur...! „Nu, nu va 
veni. Dacă ar fi vrut să facă așa ceva, asta s-ar fi petrecut mai 
de mult” își spuse ofițerul. 

Când ajunse la pichet, acolo îl aștepta doctorul. Locotenentul, 
dând cu ochii de el, tresări. Celălalt își plecă privirea și 
murmură: 

— Sunt bolnav, „căpitane”. 

— Ştiam, murmură ofiţerul. 

— Dar nu credeai câ... voi veni singur. 

— Ba da. Te așteptam. 

— Dar nu doreai... 

— Ba da. Am dorit să nu fii adus, ci să vii singur. 

— Cam târziu, nu? 

— Da, cam târziu... 

Se așezară, fără să-și vorbească multă vreme. 

Intr-un târziu, Cezar, recăpătându-și stăpânirea de sine, îi 
spuse pe tonul cel mai firesc cu putinţă: 

— Ți-o fi foame. 

Matei dădu din cap, în semn de negare. 

— Doctore... avem drum lung... 

— Foarte lung. 

— N-am mâncat nimic, de dimineaţă, cred că nici dumneata. 

— Nici eu. 

Comandantul de pichet sună și deîndată ce sergentul de 
serviciu își făcu apariţia, ceru două ceaiuri, pâine și brânză. Pe 
urmă își îndreptă privirile spre Matei și-l văzu cu capul în palme 
și coatele sprijinite pe genunchi. | se păru atât de înfrânt și 
definitiv prăbușit în remușcări, încât i se făcu o nespusă milă de 
el. Incepu să vorbească doar așa, ca să umple golul: 

— Ceaiul va fi gata imediat... Știi, nu durează mult. La 
bucătăria noastră... focul arde mai tot timpul. Da... asta din 
cauza schimburilor... Toţi care vin ori pleacă în misiune, trebuie 
să găsească hrană caldă. Sigur, ar fi durat mult mai mult... dacă 
abia acum trebuia să aprindă focul sau... închipuie-ţi, să și crape 


vreun butuc. 

Două ciocănituri în ușă puseră capăt monologului. Un soldat 
aduse ceaiul, câteva felii de pâine și o bucată de caș proaspăt. 

Cu mâini nesigure, Matei apucă o bucată de pâine și mușcă, 
aparent, cu lăcomie. Apoi încă o dată. Mesteca cu un aer 
absent. Cezar își dădu seama că doctorul nu mânca firesc, 
gesturile lui părând ale unui automat. Musafirul luă o altă felie, 
dar o puse la loc și rămase cu privirile aţintite în gol... 

— Mănâncă, îl îndemnă locotenentul. 

Matei își plesni palmele, trădând o nervozitate ajunsă la 
extrem și izbucni: 

— Acest tratament face parte din ritualul anchetei? Mă 
primești cu pâine și sare ca pe un prieten? De ce faci asta? Ca 
să mă cumperi, ori ca să mă umilești? 

— Nu, doctore, spuse Cezar. Nu doresc nici să te cumpăr și 
nici să te umilesc. Asta ai făcut-o dumneata singur, când te-ai 
învoit să-i fi părtaș aceluia ori acelora care te-au adus aici. Cât 
privește chestiunea cu plinea și sarea, trebuia să știi că pâine se 
dă oricui, iar sarea, numai celor cu gânduri bune; dușmanii, să 
și-o scoată singuri! 

Fruntea doctorului fu năpădită de sudoare și obrajii i se 
îmbujorară. Gemu surd; își prinse capul în mâini și șopti, cu 
vădit efort: 

— lartă-mă... 

Cezar își aminti spusele bătrânului Gore despre suferința 
medicului: „Rabdă, îmi zice dom’ doctor când îmi face 
tratamentul pentru dureri de cap. Rabdă, că și eu rabd. Asta 
înseamnă că și el e bolnav. Nu-i așa?” 

— De mult te chinuie asemenea dureri, doctore? 

Matei tresări. Își lăsă braţele s-atârne de-a lungul firavului său 
trup și, cu ochii închiși pe jumătate, rosti abia perceptibil: 

— Da... încă de pe când eram copil. 

După o vreme, vorbi despre sumbra lui copilărie, despre 
lovitura primită în cap de la tatăl vitreg, despre peregrinările 
nefericitei sale adolescente, despre suferinţa care-i apăruse la o 
vârstă destul de fragedă și care se înrădăcinase în timp, ca și 
despre lupta pe care o ducea cu el însuși spre a o învinge. In 
sfârșit, mărturisi șantajul pe care Tenopol îl exercita asupra lui. 

— Spune-mi, doctore, în ce mod sperai să capeţi informaţii de 
la logodnica mea? întrebă Cezar. 


Matei păru de-a dreptul năucit. Ofiţerul își spuse că omul de 
dinaintea sa era, desigur, prea tulburat din pricina acelor triste 
amintiri pe care abia le evocase și socoti de datoria lui să repete 
întrebarea. Dar medicul continuă să tacă încă o vreme și abia 
într-un târziu răspunse, pe un ton nu prea sigur: 

— Ştii... am apelat, așa... într-o doară; între medic și pacient 
se creează o intimă comunicare... 

— Pot să înţeleg, din răspunsul dumitale, că ai mai abuzat și 
altă dată de încrederea bolnavilor pe care i-ai îngrijit? 

lanculescu își ridică ambele braţe și le agită în semn de 
negare. Părea că presupunerea ofițerului îi sugrumase glasul și-i 
strivise până și cea mai mică urmă de demnitate pe care el 
spera că și-o mai păstrase. Apoi se gândi să mărturisească 
prețul pentru care Ana consimţise să-i procure informaţiile 
cerute, dar renunţă, nu pentru că s-ar fi prezentat și în postură 
de șantaj ist, ci fiindcă nu dorea să tulbure fericirea celor doi 
logodnici. De altfel, Matei nici n-ar fi dorit să pomenească 
numele Anei, dar discreţia lui se dovedise inutilă, pentru că 
Cezar aflase. Cum? Nu-și putea explica. Pentru el, Ana era 
exclusă din posibilităţile unui joc dublu, datorită acelei 
blestemate fotografii compromiţătoare, de teama căreia făcuse 
tot ceea ce el o silea să facă. Zâmbi trist și își ridică privirea 
spre ofițer, invitându-l parcă să continue. Dar locotenentul părea 
preocupat de gândurile sale, neluând în seamă dorinţa lui de a 
ajunge cu despovărarea până la capăt. 

— Așadar, ai căpătat harta mult râvnită, curmă Cezar, într-un 
târziu, acea apăsătoare tăcere. 

— Da. Am primit-o și am predat-o lui Tenopol. 

— Atunci, pentru ce ai mai venit la mine? 

— Bătrânul vrea să verifice această variantă, pe la malul 
abrupt. Asta înseamnă că în caz de insucces, eu trebuie s-o iau 
de la capăt cu obţinerea informațiilor și... tot așa, cine știe cât 
timp și de câte ori. Nu mai pot să trăiesc în această situație. Cea 
mai bună dovadă e faptul că îmi expun mama unor consecinţe 
atât de grave, încât n-am să-mi mai găsesc liniștea niciodată. 

Comandantul pichetului, deși impresionat de suferința omului 
pe care-l iubise și-l preţuise atât de mult, continuă să-și facă 
datoria. Ceea ce medicul enunţțase, trebuia lămurit până în cele 
mai mici amănunte. 

— Doctore, spune-mi... cum are de gând bătrânul dumitale 


amic să verifice posibilitatea trecerii frauduloase prin locul 
despre care mi-ai vorbit? 

Matei tresări; avea aerul unui om trezit brusc dintr-un somn 
adânc și abia după o vreme izbuti să răspundă: 

— Tenopol vrea să trimită pe cineva de sacrificiu, dorind să fie 
sigur pentru clientul său. Mi-a spus că „omul lui”, dacă va izbuti 
să se strecoare până la malul abrupt, va fura una dintre bărcile 
pescarilor și va porni spre mare. Apoi, zicea el, „calea e liberă!” 

— Nu cumva „omul lui” urmează să folosească barca 
dumitale? 

— Nu, se apără lanculescu. E adevărat, Tenopol mi-a cerut 
barca, dar l-am refuzat categoric, se grăbi el să precizeze. 

— Ei, dar omul de sacrificiu pentru această încercare este, cu 
siguranţă, un naiv, spuse ofițerul. 

Medicul confirmă printr-o înclinare a capului, dar Cezar, 
privindu-l cu insistenţă, îl sili să vorbească. 

— O anume Olga Atudoresei. Tenopol a cules-o de pe străzile 
Bucureștiului: vagabonda, colinda barurile... Zicea că vrea să 
facă teatru... film... 

— Fata este din București? 

— Nu, e de undeva de prin nordul Moldovei, dar a fugit de 
acasă și s-a aciuit prin capitală. Altceva n-am aflat despre ea. 

— Vasăzică, complicea lui Tenopol va interpreta primul ei 
„rol”, zilele acestea, se arătă mâhnit comandantul de pichet. 

— Nu! Nu zilele astea, ci chiar poimâine dimineaţă. 

— Spune-mi, Olga va acţiona singură? 

— Da. Tenopol o va urca în trenul de opt. Ea va ajunge la 
halta comunei noastre după patruzeci de minute. Urmează să 
coboare până în Balta lupilor; se va verifica din când în când și, 
dacă va constata că cineva se află pe urmele ei, i se va plânge 
că s-a rătăcit. Dacă nu se va simţi urmărită, își va continua 
drumul spre malul abrupt. Va încerca să-l escaladeze și, odată 
ajunsă de partea cealaltă, va fura una dintre bărcile care se află, 
de obicei, pe-acolo. Bătrânul a asigurat-o că înălțimea malului 
abrupt o va ocroti de privirile oricui. Apoi va porni pe mare și, 
de-ndată ce va ajunge în apropierea vreunui vas străin, va cere 
s-o ia la bord. Așa a fost instruită. 

Locotenentul izbucni în râs. 

— Bătrânul acesta trebuie să fie un și mai mare naiv decât 
victima sa dacă își imaginează că ea va putea să escaladeze 


malul și mai ales să vâslească câteva mile, neobservată de 
grăniceri. Și-apoi, furtul bărcii în plină zi pare de tot hazul. l-ai 
spus dumneata că ar fi posibil ca fata să fure o barcă? L-ai 
încurajat în acest sens? 

Matei negă cu hotărâre. 

— La urma urmei, pentru cine atâta zbatere? vru să afle 
comandantul pichetului. 

Doctorul ridică din umeri. 

— Cum așa? insistă ofițerul. 

— Sper, bâigui cel întrebat, că îţi dai seama: pentru mine, 
important era să evit ca Tenopol să nu o divulge pe maică-mea. 
Asta e! Și-apoi, cred că nici el nu cunoștea identitatea persoanei 
care urma să treacă frontiera. Avocatul mi-a spus că sora 
fugarului i-a propus această afacere; femeia se află în 
străinătate și numai ea cunoaște bârlogul unde fratele său pare 
bine ascuns. 

— Mă rog, cineva trebuie să-l scoată de-acolo când va fi 
hotărât să fugă, interveni locotenentul. 

— Evident, spuse doctorul și se grăbi să precizeze: Asta o va 
face numai sora urmăritului, doar în clipa în care va avea 
certitudinea că trecerea lui în mod ilegal, dincolo de graniţele 
ţării, nu mai comportă niciun risc. 

— Ce știi despre femeia care l-a tocmit pe Tenopol? 

— Mai nimic. Tenopol mi-a spus că ea trebuia să-mi fi scris, 
dar până acum n-am primit nimic. 

— Cunoști motivele pentru care fratele ei vrea să fugă din 
țară? continuă ofiţerul să-l interogheze. 

— Tenopol spune că ar fi făcut o delapidare... 

— O! făcu Cezar, motivul pare să justifice pe deplin dorinţa lui 
de a ne părăsi. 

Trecuse de miezul nopții. 

Un subofițer îl conduse pe Matei într-o altă încăpere, unde 
avea să fie ţinut sub pază. 

Rămas singur, Cezar raportă prin telefon desfășurarea 
evenimentelor, apoi deschise casa de fier și scoase harta zonei 
de frontieră. Luă un creion colorat și trase patru linii, toate 
ducând spre malul abrupt. Apoi trase și cea de a cincea linie, 
marcând astfel ultima posibilitate de acces spre locul considerat 
propice unei treceri mai neobservate spre mare. 

„Mâine în zori - intrarea în dispozitiv! își spuse ofițerul. Mâine 


în zori, voi ordona: PICHETUL ÎN ALARMA!” 

Se ridică, puse harta în dulapul de fier. Telefonul începu să 
sune. Locotenentul ridică grăbit receptorul. 

— Vii la masă? se auzi glasul stins al Anei. 

— Tocmai voiam să mă culc. Dimineaţă trebuie să plec la 
comandament. 

— Cât lipsești? 

— Până după-amiază. 

— Păcat. Altădată aș fi insistat... Acum însă... nu mai am 
dreptul s-o fac. 

„Altădată... altădată” prinse a-i răsuna în auz, cu o 
chinuitoare insistenţă. Cezar știa bine că altădată o asemenea 
chemarea plină de grijă i-ar fi umplut sufletul de bucurie, dar 
acum era îndurerat nu numai pentru ce făcuse Ana, ci și pentru 
ceea ce trebuia el să facă; dar invitaţia ei născu în mintea lui o 
idee căreia se simţea dator să-i dea ascultare. Sentimentele de 
odinioară, atât de grav lovite, băteau în retragere, făcând loc 
rațiunii. 

Și pentru a împlini ceea ce trebuia să împlinească, se hotărî 
să accepte invitaţia ei. 

— Ce avem la masă? 

— Peşte. Mama Tilda mi-a spus că Doruleţ l-a prins, special 
pentru tine. 

— Și cine l-a gătit? 

— Eu... 

— Drept să-ţi spun, mi se făcuse foame. 

— Ești un om norocos: mâncarea mi-a reușit de minune. 

— Atunci vin. 

— Cezar... te-aș ruga... g 

— Știu, o întrerupse el, pentru amândoi a fost o zi grea. |ţi 
promit ca în timpul mesei să nu discutăm despre cele ce s-au 
petrecut. 

Închise telefonul și porni spre casă. O! Ce n-ar fi dat el să-i 
poată spune Anei: „Gata! Doctorul s-a predat! Cu ceilalţi rezolv 
mâine dimineaţă, așa încât te poţi socoti eliberată în mare parte 
de greșeala făcută!” Pe urmă căută să-și alunge regretul pe care 
i-l dădea neputinţa mărturisirii acelui dram de mulțumire, 
zicându-și că niciodată nu-i bine să bucuri un om numai pe 
jumătate. Se gândea că după ce va soluţiona acel caz pe de-a 
întregul, îi va putea spune Anei „Din clipa asta, totul s-a 


terminat”. 

Răcoarea nopţii părea să-i priască, alungându-i oboseala și 
limpezindu-i gândurile. 

Pe prispă, se afla Ana împreună cu toți ai casei. 

— Nu doarme nimeni? întrebă locotenentul, pe un ton care se 
străduia s-arate bună dispoziţie. 

Doru alergă spre el: 

— Cezaaar! 

Prietenul cel mare își deschise larg braţele și copilul făcu un 
salt spre pieptul lui. Băiatul își lipi obrazul de cel al 
locotenentului: 

— Azi ai plecat fără să mănânci. Și ce pește ţi-am adus! 

— Mi-a spus Anita... 

Locotenentul lăsă băiatul jos, salută gazdele și întinse o mână 
spre logodnica sa. 

— Să mă ierţi, Aniţă! Am avut de lucru, încercă el să se scuze. 
Și-apoi, drept să-ţi spun, nici nu m-am simţit prea bine. Mă 
hotărâsem să nu-ţi spun, dar acum când știu că mă așteaptă o 
masă grozavă, am și uitat de toate relele. 

— De ce nu l-ai chemat pe doctorul nostru? întrebă Doru. 

— L-am căutat, dar lipsește până mâine dimineaţă. A plecat la 
Brașov, minţi Cezar. 

— Acum, barem, vă simţiţi maţ bine? întrebă Tilda îngrijorată. 

— Cred că m-am restabilit cu totul, o asigură el. 

Zâmbi și-i privi pe fiecare în parte: Toader căuta adevărul în 
ochii chiriașului său, iar Ana părea că nici nu-i auzise ultimele 
cuvinte, absorbită de propriile-i gânduri. 

— Doară nu stomacul v-o fi necăjit, spuse Tilda. 

— Ba chiar stomacul, răspunse Cezar. Dar mi-a trecut, numai 
ce m-am gândit la bunătăţile care mă așteaptă... 

Toţi izbucniră în râs și intrară în prima cameră, unde masa era 
demult pregătită. 

Cezar se scuză pentru câteva clipe și dispăru în camera lui. 
Era frământat. Ar fi dorit să fie sigur că Ana primise vestea lipsei 
doctorului așa cum o motivase el; nu înceta însă a se îndoi că 
fata putea considera neadevărată banala Lui poveste cu 
indigestia, intuind că el recursese la această stratagemă spre a 
o induce în eroare. leși din camera sa, intră în sufragerie și se 
așeză la masă. Toţi ceilalţi începuseră să mănânce, dar cel care 
avea să înfulece mai lacom era Cezar. 


— Ar trebui să plec, spuse ofițerul după ce terminară masa. 
Peste o oră-două va sosi mașina care mă va duce la 
comandament, și nici măcar nu mi-am pregătit cele necesare. 

x 


Dimineața, o patrulă raportă că Olga Atudoresei, omul de 
sacrificiu al lui Tenopol, a coborât din tren în halta comunei. 
Puțin mai târziu, șeful uneia dintre grupele de sprijin îl informă 
pe un grănicer că a întâlnit o fată cu semnalmentele date, 
precizând că se îndrepta spre Balta lupilor. Aflând acestea, 
locotenentul ordonă prin radio unei patrule să pornească pe 
urmele Olgăi, dar să nu întreprindă nimic până nu va primi 
ordin. Și nu după mult timp, Olga fu reperată de soldatul care se 
afla în foișorul de observare; fata trecuse peste fâșia arată și 
mergea spre malul abrupt. 

— Ordon reținerea! Doar n-a vom lăsa să-și rupă gâtul. La 
urma urmei, e un copil. Aduceţi-o la pichet! spuse comandantul. 

Cezar își amintea cele declarate de Matei în legătură cu 
instructajul făcut Olgăi de către Tenopol și preciză grănicerilor 
din zonă că fata trebuie adusă la pichet pentru verificarea 
actelor. 

In cameră se așternuse tăcerea. Cezar deschise larg 
fereastra, de parcă geamurile l-ar fi împiedicat să vadă ce se 
petrece dincolo de deal. Și nu după mult timp sună telefonul. 
Sergentul de serviciu ridică receptorul. 

— Tovarășul doctor este căutat de la dispensar, raportă el 
ofițerului. 

— Cine anume vrea să-l găsească la mine? întrebă surprins 
locotenentul. 

— Sora. 

— De unde știe că doctorul se află aici? 

— Spunea că l-a căutat și la primărie, și la C.A.P.5, și pe la 
școală. Apoi, a întrebat la dumneavoastră acasă, că știe de 
dom'șoara că-i bolnavă. Și dom'șoara i-a spus că-l găsește aici. 

— Bine. 

„Cum de i-a trecut Anei prin minte că Matei s-ar afla la 
pichet? se întrebă Cezar. 

In depărtare se zăreau siluetele unor soldaţi care însoțeau o 


3 Cooperativă agricolă de producţie, formă de organizare în 


agricultură specifică fostelor ţări comuniste, în care ţăranii nu sunt 
plătiţi cu bani, ci primesc o cotă parte din recoltă. 


tânără. După o vreme micul grup ajunse în curtea pichetului. 

Intrară în biroul comandantului. Tânăra murmură ceva 
neînțeles. Avea un aspect jalnic, îmbrăcămintea îi era 
dezordonată, părul ciufulit, iar în picioare purta o pereche de 
pantofi uzaţi. Părea aflată după cine știe ce treburi ale 
gospodăriei de lângă care nu s-ar fi depărtat prea mult. In mână 
ținea un mic sac de sport. 

— Ce ai acolo? întrebă ofițerul. 

— Câteva lucrușoare. 

— Le-am putea vedea? 

Fata ezită câteva clipe. Apoi așeză sacul de sport pe un scaun 
și-l desfăcu, dând la iveală câteva lucruri de îmbrăcăminte și un 
pachete, învelit într-o bucată de plastic. 

— Să-l desfac? 

Locotenentul o privi lung iar tânăra pricepând că altminteri nu 
se putea, murmură trist: 

— Dacă trebuie... 

Cu mișcări grijulii ea desfăcu sforile, dădu deoparte plasticul 
care alcătuia primul înveliș și numai după o lungă ezitare 
înlătură cel de-al doilea înveliș, dând la iveală o păpușă. Cezar 
examină păpușa și, după ce se asigură că nu prezenta niciun 
interes, zâmbi prietenos: 

— Cum de te-ai rătăcit prin părţile astea? 

Fata închise ochii și nu răspunse. 

— Din actele dumitale reiese că locuiești într-o comună din 
apropierea Sucevei, insistă ofițerul. 

Nici de data asta Olga nu răspunse. 

— Poate că e mai bine să taci, decât să spui minciuni, o 
îndemnă comandantul pichetului. Oricum, e mai frumos așa. 

În ochii tinerei apărură lacrimi care se agăţau cu deznădejde 
în genele ei lungi. 

Abia într-un târziu, ea murmură: 

— N-am vrut să fac nimic rău, ci doar să devin actriţă. 

— Cum așa? întrebă Cezar, mișcat de sinceritatea pe care 
glasul ei o trăda. 

— Păi... mi s-a spus că se poate. Chiar și la film. Totul e să ai 
o recomandare. 

— Ai mai jucat vreodată? 

— Demult, răspunse ea cu o asemenea nostalgie în priviri, de 
parcă s-ar fi aflat la capătul vieţii și mărturisea amintirea unor 


lucruri trăite cu zeci de ani înainte. Când eram la școală. 

— La ce școală? 

— Păi... la școala primară... și la altă școală... de unde am 
fugit. 

— Ai fugit? 

— Da, am fugit și de-acasă, și de la școala de reeducare. 

— Ascultă, te-a văzut ori te-a ascultat cineva care se pricepe 
la meseria de actor? întrebă locotenentul. 

— Da, m-a văzut. M-a văzut și m-a ascultat cineva foarte 
priceput, un specialist care a văzut și a ascultat multe fete ca 
mine, se avântă ea să înlăture orice îndoială. 

Era atâta sinceritate în ceea ce spunea, și-atâta credință în 
acela care-i atestase calităţile artistice, încât ofițerul cu greu 
izbuti să-i spună adevăratele intenţii ale  „specialistului” 
Tenopol. 

— Domnișoară, fără să mă îndoiesc nicio secundă de vocaţia 
dumitale pentru teatru sau film, vreau să-ţi spun că nu ţi-ai găsit 
omul potrivit în avocatul Tenopol. 

Olga se ridică de pe scaun, ţinând păpușa strâns în mâini. 
Privirea ei nu exprima nici indignare și nici mânie, ci doar o 
imensă uimire. „Așadar, ofițerul îl cunoaște pe Tenopol! 
Vasăzică s-a aflat totul”, își spuse fata și, fără nici cea mai mică 
reținere, începu să istorisească. 

Avocatul o acostase într-un bar din București. l-a spus că este 
foarte frumoasă și a întrebat-o dacă nu i-ar place să devină 
actriță. l-a vorbit despre călătoriile sale în străinătate, i-a 
povestit câte și mai câte despre mari actori de cinematograf, pe 
care s-a lăudat că-i cunoaște personal, și după o vreme i-a 
propus s-o recomande lui Spencer Tracy?. 

Cezar avu o tresărire: știa că celebrul actor murise. 

— O vreme, continuă Olga, am locuit cu el la București, pe la 
diferite gazde. Pe urmă ne-am mutat la Bacău, chiar în casa 
domnului avocat. l-a scris lui Spencer, iar acesta a răspuns. 
Uitaţi, se grăbi ea să scoată scrisoarea pe care o ţinea ascunsă 
într-un pantof. 


1 Spencer Tracy (n. 5 aprilie 1900 - d. 10 iunie 1967) a fost un actor 
de scenă și de film, de două ori câștigător al premiului Oscar, care a 
apărut în 74 de filme între 1930 și 1967. Tracy este privit în general 
ca unul dintre cei mai buni actori de film americani ai tuturor 
timpurilor. 


Cezar examină scrisoarea. 

— Dar plicul? întrebă el. 

— A! făcu tânăra, l-a pierdut domnul Tenopol. Eu nu eram 
acasă și... Dar am adresa. Uitaţi, e notată... mai spuse ea, 
arătându-i cea de a doua filă a scrisorii. 

— Spune-mi, te rog, curb trebuia s-ajungi la viitorul dumitale 
binefăcător? 

— Pe la malul abrupt! Pe urmă barca... și... 

— Apoi. Gata. Mare vedetă! exclamă Cezar cu amărăciune în 
glas. 

Fata se ridică de pe scaun și murmură: 

— Așa am crezut... 

Apoi se prăbuși. 

Când își reveni din leșin, ea se văzu într-o cameră cu pereţii 
albi, proaspăt văruiţi. Era întinsă pe un pat. Alături, pe marginea 
celuilalt pat, se afla asistenta doctorului lanculescu, chemată în 
grabă de Cezar. 

— Trebuie să dau anunțul, bâigui ea. 

Femeia în halat alb o privi nedumerită. 

— Da da, continuă fata, trebuie sa anunț că am sosit. 
Altminteri, domnul avocat n-o să-i mai scrie lui Spencer Tracy. 

Asistenta părăsi încăperea și-l chemă pe comandant la 
căpătâiul fetei, căreia îi ceru să repete ce spusese mai înainte. 
Olga, cu ochii abia întredeschiși, se supuse și murmură: 

— Trebuie să dau un anunț... 

— In ce ziar? întrebă Cezar, în șoaptă, de parcă s-ar fi adresat 
unei hipnotizate. 

Olga indică un ziar din occident. 

— Dictează, sugeră ofițerul, pe același ton potolit. 

— „Vând haină de blană albă cu dungi mov. Opt nasturi 
mari... cinci nasturi mici”, răspunse fata. 

Locotenentul se retrase, asigurat de asistentă că după câteva 
minute fata își va reveni cu totul. 

„Codul!” își spuse Cezar, intrând în biroul său. Confirmare 
către Tenopol că a ajuns cu bine dincolo și deci malul abrupt 
este un loc prielnic pentru infractorul care vrea să treacă ilegal 
frontiera. 

O ciocănitură în ușă curmă gândurile lui Cezar. Olga intră în 
birou. Părea încă buimacă, aidoma unui om trezit doar pe 
jumătate. In spatele ei, asistenta medicală și un grănicer căruia 


Cezar îi încredințase paza fetei. Ofițerul mulțumi femeii în halat 
alb pentru strădaniile ei, iar aceasta părăsi încăperea împreună 
cu militarul. 

— Va trebui să mai rămâi aici, îi spuse Cezar, după ce o invită 
să se așeze. 

— Și la noapte? 

— Da, și la noapte. 

— Am o rugăminte. Păpușa... 

— Ce-i cu ea? întrebă ofițerul. 

— La noapte, să mi-o daţi. De când o am, n-a dormit singură 
niciodată. Întunericul o va speria. 

Spusele acelei rătăcite trădau o sinceră disperare. „Cui i-o fi, 
cu-adevărat, teamă de întuneric? gândi locotenentul. Păpușii 
sau fetei?” Zâmbi trist și își răspunse că până atunci Olga, 
obișnuită cu întunericul dinlăuntrul existenţei, se temuse de 
lumină, dar acum, când o descoperise, îi era frică de bezna pe 
care o crezuse singura ei prietenă. Se vede că nu de puţine ori, 
cu sau fără voia ei, luptase împotriva faptelor sale, dar niciodată 
călăuzită de un real suport. Cea mai bună dovadă că așa 
stăteau lucrurile era dragostea ei pentru păpușa aceea ponosită, 
unicul ei reazem într-o lume superficială și golită de orice 
sentiment, așa cum și-o închipuise ea, judecând după felul de 
viaţă pe care l-a dus. Bucata aceea de cârpă reprezenta pentru 
ea ceea ce ea însăși ar fi dorit să însemne pentru alţii, și fata 
revărsa asupra păpușii toată dragostea de care ea însăși avea 
nevoie. Și primul lucru pe care-l faci atunci când iubești pe 
cineva, este să-i porţi de grijă, să-l ferești de spaimele și 
suferinţele prin care tu însuţi treci. Cezar pricepu starea ei și se 
grăbi să-i îndeplinească rugămintea. 

— De altfel, nici păpuşa și nici dumneata nu veți sta pe 
întuneric; veţi rămâne în camera aceea din care ai venit. Aveţi 
două paturi... Așa că nu vă veți incomoda, una pe cealaltă, 
încercă el să descreţească fruntea Olgăi. Sună, iar sergentul de 
serviciu își făcu apariţia. 

— Condu-o în camera unde a stat mai înainte. 

— Dar obiectul? se arătă nedumerit sergentul, văzând păpușa 
din mâna fetei. 

— ÎI poate păstra, încuviinţă comandantul. 

Sergentul deschise ușa, invitând-o pe Olga să-l urmeze. 

Rămas singur, Cezar luă măsuri pentru aducerea lui Tenopol 


la pichet, dar după numai două ore află că avocatul părăsise 
hotelul, anunțând că va reveni abia în dimineaţa zilei următoare. 

Era cât se poate de firesc pentru un răufăcător atât de versat 
să-și ia această elementară măsură de precauţie: să dispară 
măcar pentru douăzeci și patru de ore, urmând să revină ori 
numai să-i telefoneze complicelui său, doc torul Matei 
lanculescu, spre a afla dacă încercarea Olgăi s-a soldat cu bine 
ori a intervenit vreun incident. Și-apoi, bătrânul n-avea de gând 
să renunțe la acea importantă afacere cu toată neliniștea pe 
care i-o dădeau, deopotrivă, atât lipsa de la dispensar a 
medicului cât și tăcerea lui în legătură cu scrisoarea Adinei 
Zaplan, despre care Matei spunea că n-o primise încă. Nu, 
pentru nimic în lume, scrisoarea aceea nu trebuia să încapă pe 
mâna cine știe cui! Va face tot ce-i va sta în putere spre a afla 
adevărul. Incepuse el să-l suspecteze pe doctor, de mai multe 
zile, dar acum, astăzi, când lanculescu, ca niciodată, nu se 
prezentase la dispensar și nici nu anunţase unde se află, îi 
dădea un soi de amară certitudine că medicul îi ascunsese 
primirea scrisorii și intrase în legătură, fără știrea sa, cu sora 
celui ce voia să fugă. Va telefona și la amiază, și diseară, iar 
dacă Matei a dat bir cu fugiţii, va trece pe la el pe-acasă și-i va 
lăsa câteva rânduri care să-l trezească din beţia înavuţirii pe 
socoteala lui. 

De la hotel, Mișu Tenopol se duse direct la gară. „Ce-o fi cu 
Matei? Are el pe cineva de încredere care să-i comunice, pe 
unde s-o afla, că l-a căutat unchiul Mișu” gândi avocatul, 
căutând astfel să-și liniștească oarecum temerile. Pe urmă, dacă 
nu va căpăta nicio asigurare din partea medicului, îi va scrie 
Adinei prevenind-o să nu se încreadă în eventualele propuneri 
pe care lanculescu i le-a făcut ori i le va face. „li tai eu craca de 
sub picioare” bombăni Tenopol, în timp ce urca în trenul de ora 
nouă. 

x 

În cursul dimineții în care Olga fusese prinsă de militarii din 
subordinea locotenentului Cezar Gurău, iar Tenopol se hotărâse 
să dispară pentru o scurtă vreme, Vlad Brănescu coborî dintr-un 
taximetru în fața hotelului Ambasador din București. Intră și se 
îndreptă spre unul dintre recepţionerii cu fețe grave și 
importante. Salută timid și spuse: 

— AŞ dori să vorbesc cu doamna Zaplan. 


— Domnul? 

— Doctor Matei Ianculescu. 

Fără niciun comentariu, bărbatul ridică receptorul unui telefon 
și formă un număr. Se scurseră lungi secunde de așteptare. In 
sfârșit, Adina Zaplan răspunse. Recepţionerul îi comunică 
numele vizitatorului, ascultă dispoziția clientei, închise telefonul 
și chemă un băiat care ducea niște bagaje: 

— Lași valizele aici și-l conduci pe domnul doctor la camera 
506. 

Băiatul abandonă povara, își puse ţinuta în ordine și-i făcu 
vizitatorului un semn grațios, invitându-l să-l urmeze. 

Etajul cinci. 

Vlad și ghidul său coborâră din lift. Băiatul se angajă într-un 
mers liniștit de-a lungul coridorului, până în dreptul camerei ce i 
se indicase. Ciocăni de două ori și se retrase. 

Dinăuntru se auzi glasul unei femei: 

— Intră, doctore! 

Vlad pătrunse într-un mic vestibul. 

Înaintea lui se afla o femeie trecută de patruzeci de ani, 
voinică, cu un chip de o rară frumusețe. Ochii ei vii scrutau 
chipul musafirului, vrând parcă să se asigure că este într-adevăr 
ce-l pe care-l aștepta. După o vreme, când păru să-și fi terminat 
examinarea, întinse mâna oaspetelui: 

— Adina Zaplan! 

— Doctor lanculescu! 

Femeia îl invită în cameră, unde totul părea pregătit pentru 
un musafir prețios; vase cu flori pe pervazul ferestrei, pe mese 
și pe noptiere; alături de cele două tacâmuri care-și așteptau 
mesenii la micul dejun, se vedeau farfurioare în care pluteau 
petale de trandafiri. 

— Mai întâi să mâncăm! hotărî ea și apăsă pe un buton. 
Îndată apăru o cameristă. 

— Coboară storurile! dispuse Adina. 

Camerista se apropie de fereastră, apucă un șnur și pe dată 
camera fu cufundată în întuneric. 

În clipa următoare se auzi scăpăratul unui chibrit; gazda 
aprinse câteva lumânări colorate. 

— Poţi servi masa. 

Fata ieși și reveni cu o servantă pe rotile. 

— Mulţumesc, du-te. 


Micul dejun se scurse într-o tăcere apăsătoare. Apoi 
amfitrioana se hotărî să înceapă discuţia, socotind că oaspetele 
său n-o face, din cauza unei excesive timidităţi. 

— M-ai chemat, doctore! 

— Da... 

— Ce face Tenopol? 

— Bine. 

— De ce n-a venit împreună cu dumneata? 

Vlad păru încurcat și răspunse cu vădită jenă: 

— Desigur, prezenţa unui prieten comun ar fi fost o garanție... 
Dacă vă îndoiţi... 

— Mă rog, să lăsăm asta, deocamdată. 

Branescu se prefăcu a nu-i fi auzit renunţarea și continuă să 
se scuze: 

— Vedeţi, eu... mie mi-a spus să vă scriu, v-am scris; m-a 
trimis singur, am venit... 

— Bine, bine. Spune-mi, pentru ce m-ai chemat? 

Escrocul își dădea seama că sosise momentul hotărâtor: 
șantajul! Incercă să-și stăpânească nervii, să pară calm și mai 
ales să strecoare cât mai multă teamă în sufletul acelei femei 
care se arăta foarte stăpână pe sine. Dar gândurile îi fură 
curmate de un hohot de râs. 

— Cred și eu că întrebarea mea te-a năucit, zise femeia. Auzi 
vorbă! După ce dumneata îmi spui că totul e gata și eu vin, te 
mai întreb pentru ce m-ai chemat. Nu-i de tot hazul? Ei, sper că 
înţelegi starea în care mă aflu... Se vede că doream să-mi 
relatezi amănunțit aranjamentul vostru. 

Lui Brănescu îi convenea de minune cererea „clientei” pentru 
că prin răspunsul ce-l va da, îi va putea arăta cât de bine 
cunoaște situaţia, iar când va pune problema banilor, cu 
siguranţă că femeia va aprecia mai bine preţioasa tăcere pe 
care el i-o oferea. 

— Aranjamentul nostru? se arătă Vlad într-un târziu, surprins. 

Adina îl privi lung, vrând să înțeleagă cât se poate de exact ce 
anume l-a nemulțumit pe interlocutorul său. Apoi se ridică de pe 
scaun, făcu câțiva pași în jurul mesei și când își reluă locul, 
spuse aproape în șoaptă: 

— Doctore... cred că nu dumneata le vei face pe toate. 

Vlad o privi încruntat, crezând că ea dorește prin asta să-i 
bareze drumul spre un preţ mai bun, dar curând se linişti, 


spunându-și că „surpriza” pe care a pregătit-o va pune capăt 
acelei insinuante tocmeli. Și tocmai când din nou se hotărî să-i 
mărturisească totul, vrând să capete cât mai de grabă o sumă 
cât de cât frumușică, Adina Zaplan îi tăie iar elanul: 

— Chiar și suprimarea - la nevoie, bineînțeles - a 
comandantului de pichet, tot dumneata o vei face? 

Brănescu rămase perplex. Așadar, spusele lui Tenopol în 
această privinţă nu fuseseră o glumă menită poate să-l sperie. 
Și deodată, în tulburata sa rațiune se produse o mutație cu 
caracter grav, absolut, definitiv. A făcut el destule la viaţa lui, 
dar crimă, nu! Și-apoi, pe cine să omoare ori să fie părtaş la 
uciderea aceluia? Pe locotenentul care i-a întins odată mâna 
prietenește și care l-a tratat cu atâta gingășie sufletească, 
prefăcându-se a nu fi știut nimic urât despre el!? Nu, pentru 
nimic în lume nu-i mai trebuiau banii aceia blestemaţi, în 
schimbul vieţii unui om adevărat. Și așa, faţă de Matei, nu era el 
cu conștiința prea împăcată, pentru că într-un anume fel îl 
trădase, dar cu doctorul fusese altceva: intrase prea tare pe 
drumul lui Tenopol, dorind bani, bani, bani. 

— Te rog să mă ieri, dar acum câteva zile Tenopol m-a 
asigurat la telefon că planul a rămas în picioare, iar eu știam că 
iubita lui va face... 

Brănescu tresări la gândul că Olga, însoţitoarea bătrânului 
avocat, „iubita lui” cum o numea Adina, avea rolul de ucigașă în 
calculele lor. 

— Nu, doamnă, acum eu sunt acela care-l voi suprima... așa 
că e bine să cunoașteți exact meritele și mai ales aportul celor 
care vă slujesc. Vedeti... ar mai fi un amănunt... un mic 
amănunt... 

— Cât? 

Brănescu luă atitudinea unui provincial ofensat. Îi evită 
privirea și bâigui: 

— Aaa... nu, nu despre bani e vorba... 

— Atunci? 

— Îmi trebuie o fotografie a fratelui dumneavoastră. Dar una 
recentă. 

— La ce bun? Doară n-ai de gând să-i confecţionezi un 
pașaport fals, îl ironiză femeia. 

— Trebuie să-i fac o legitimaţie de sanitar, ca să-l pot lua cu 
mine în zonă. Asta... pentru că se întâmplă, uneori, să fie pe- 


acolo și militari care nu fac parte din pichetul local; inspecții, 
controale și... câte alte asemenea situaţii. La drept vorbind, 
ideea nu-mi aparţine. 

— Nu? se arătă mirată Adina Zaplan. Dar cine-i autorul? 

— Chiar comandantul pichetului de grăniceri. 

Femeia își turnă o băutură tare. După ce văzu paharul plin, 
gata să se reverse, începu să soarbă rar. Părea că meditează 
asupra unei hotărâri foarte importante. Într-un târziu, murmură: 

— Bine, doctore, vei avea fotografia peste două ore. Mă vei 
aștepta în această cameră și, dacă nu te superi, te voi încuia pe 
dinafară. 

— Doamnă... fie și-așa, dar n-aveţi de ce vă teme; 
locotenentul de grăniceri a aranjat totul, o asigură el și se ridică 
de pe scaun. 

Adina râse: 

— Sunteţi bine organizaţi; n-am ce zice! 

Își luă un pardesiu din cuier, apucă o sacoșă de voiaj, scoase 
cheia din broască și rupse firul telefonului. 

— Nu de alta, dar ca să nu fii deranjat. Dar imediat se 
răzgândi și-l chemă: Hai mai bine cu mine! 

Ajunși în stradă, îl întrebă: 

— Vrei să-ţi cumperi câte ceva? 

Vlad ridică din umeri în semn de nehotărâăre. 

— Ai nevoie de bani? insistă femeia. 

— Nu... mulțumesc. 

Ea păru încântată de atitudinea lui sfioasă. Chemă un 
taximetru, se urcară amândoi și merseră până la restaurantul 
Pescăruș. 

— Așteaptă-mă aici, zise femeia. 

Vlad cobori. 

Mașina în care Adina Zaplan își continua drumul se depărtă. 
Îndată sosi un alt taximetru. Brănescu se urcă și porni pe urmele 
„Clientei”. O ajunse abia în Piaţa Victoriei, la stop. 

Îndată apăru culoarea verde a semaforului și urmărirea 
continuă. Taximetrul angajat de Adina Zaplan o luă pe bulevard, 
spre Universitate, trecu de Piaţa Unirii, parcurse bulevardul 
Dimitrie Cantemir, intră pe șoseaua Giurgiului și ieși din oraș. Se 
opri în dreptul unei case dărăpănate. Vlad ceru șoferului său să 
frâneze la aproximativ o sută de metri. 

Adina Zaplan cobori și intră în curte. 


Taximetrul ei rămase în așteptare, ca de altfel și acela pe 
care Brănescu îl părăsise deocamdată, spre a se apropia de 
casa în curtea căreia intrase femeia. 

Un bărbat între două vârste ieși din casă și o întâmpină pe 
noua sosită, cu mare bucurie. Apoi ocoliră clădirea, ajungând la 
un hambar situat în fundul curții. Bărbatul descuie un lacăt și 
deschise o ușă mare. Adina Zaplan scoase din sacoșă un aparat 
fotografic pe care începu să-l regleze. 

Curând, în pragul ușii hambarului, apăru silueta masivă a unui 
ins care nu putea fi altul decât fratele vizitatoarei. 

Revederea fu destul de rece; se schimbă un zâmbet și câteva 
cuvinte. Apoi femeia își așază fratele într-o poziţie convenabilă 
și-l fotografie. Pe urmă, îi dădu sacoșa și se despărțiră. 

Cu același taximetru care o aștepta, se întoarse spre 
București. 

După o vreme, Brănescu văzu că mașina se oprește pe 
bulevardul Bălcescu, în dreptul unui atelier fotografic. Pasagera 
achită cursa. Vlad făcu același lucru. Venind în urma ei, observă 
că intră direct în laborator. O așteaptă pe celălalt trotuar. După 
mai puţin de o oră ea plecă de la fotograf și porni spre piața 
Romană, tot privind în toate părţile. Desigur, căuta un taxi. 
Brănescu își dădu seama de dificultatea în care s-ar afla dacă 
Adina ar ajunge înaintea lui la restaurantul unde îi spusese s-o 
aștepte. Norocul însă îl ajută: un taximetru opri la numai câţiva 
pași și el se urcă imediat, cerând șoferului să-l ducă în mare 
grabă la Pescăruș. După câteva minute era la destinaţie. Se 
așază la o masă de lângă fereastră, ceru o portocală, o cafea și 
se grăbi să achite nota de plată. Curând apăru și Adina care, 
zărindu-l, îi făcu semn să vină spre ea. Brănescu o asigură că 
mâncase și că tocmai se afla la desert. Femeia îi ceru să 
renunțe la ultima parte a mesei și amândoi porniră spre hotelul 
Ambasador. Ajunși în camera ei, ea observă că Vlad e cam 
apatic și cască des. 

— Obosit, doctore? 

— O noapte de nesomn, doamnă... Ştiţi, personalul merge 
încet, iar eu... nu am obișnuinţa călătoriilor. 

— La întoarcere, spre comuna dumitale, vom folosi un 
taximetru. Am și discutat cu un șofer. Face el formele; voi fi 
sunată pentru confirmare. l-am și dat banii. 

Brănescu zâmbi mulţumit. Adina sună și camerista apăru 


deîndată. 

— M-am împiedicat și-am rupt firul telefonului. Trimite pe 
cineva să-l repare. 

Tânăra plecă grăbită și reveni după câteva momente, însoţită 
de un electrician. Firul rupt fu schimbat de urgenţă, iar telefonul 
fu repus în funcţiune. 

Între timp, Adina Zaplan îi arată fotografiile fratelui ei. 
„Doctorul” le examină cu multă atenţie. 

— Merge! exclamă el, după o vreme. 

— Imi pare bine. Asta înseamnă că putem porni la drum. 

Vlad își privi ceasul. 

— E prea devreme? întrebă Adina. 

— M'da, se arată el nehotărât. Trebuie să ajungem în comună 
când se înnoptează; șapte jumătate... opt... Astea sunt 
indicaţiile comandantului de pichet. 

— Ascultă, domnule lanculescu, ăsta... cât o să mă mai coste? 

— Nuu... el... știți... nu pentru bani. 

— Atunci? 

— Doamnă, nu insistaţi. La ce v-ar sluji să cunoaștetți niște 
amănunte care n-au alt aspect decât acela al unei gratuite 
indiscreţii? apoi adăugă jenat: Vă rog să iertaţi tonul. 

După o vreme, tăcerea care se așternuse fu tulburată de 
soneria telefonului. 

Femeia ridică receptorul. 

— Getaxul! șopti ea musafirului și continuă la telefon: Ora 
paisprezece! 

— Și dacă avem vreo pană? întrebă Vlad. 

— La treisprezece! reveni ea asupra hotărârii. 

Brănescu se declară de acord și Adina puse receptorul în 
furcă. 

— Merge și fratele dumneavoastră cu noi? Interlocutoarea se 
încruntă. 

— Nu! Va fi într-un loc de unde-l voi lua numai eu, dar asta 
după ce mă voi încredința că totul este așa cum ai spus 
dumneata. Sper că mă voi putea vedea cu Tenopol. 

— Vai de mine! Ne așteaptă la pichet, o asigură el. 

— Vrei să pleci? 

— M'da, spuse Brănescu. 

— Ce-ar fi să rămânem împreună până la plecare? propuse 
femeia. Ştii, asta mi-ar da o și mai mare încredere în dumneata. 


— De acord, spuse Vlad parcă fără convingere. 

— Mulţumesc! exclamă ea, radioasă. A 

Apoi se îndreptă spre fereastră și ridică storurile. Incăperea fu 
invadată de lumina unui soare roșiatic, încă puternic pentru acel 
început de toamnă. 

x 

În timp ce Brănescu aștepta sosirea taximetrului comandat de 
Adina Zaplan, bătrânul avocat Tenopol, îngrijorat de gândul că 
Matei se sustrage unei întâlniri cu el doar pentru a-l arunca 
peste bordul afacerii, își întrerupse „plimbarea”. Reveni în sat și, 
fără nici măcar un prealabil apel telefonic, se duse la 
dispensarul doctorului lanculescu. Veteranul înșelătorilor dorea 
să-și ia complicele prin surprindere; el știa bine că această 
tactică avea un efect deosebit asupra celui căruia i se aplica. 
Era aproape sigur că îl va găsi pe medic în cabinetul său, iar 
pretinsa lui absență de-acolo nu era altceva decât o sustragere 
sistematică de la orice contact cu el. Avocatul nu știa să 
renunţe, mai ales când era vorba de bani. 

Dar, de data asta, prea experimentatului escroc i se înfundă: 
fu arestat și percheziționat. 

În drum spre pichet își spuse că totul i se trage de la Olga. 
„Desigur, fata a fost prinsă și m-a trădat!” gândi avocatul dar 
imediat își dădu seama că lipsa doctorului îl intrigă cu adevărat. 
„Dacă Matei a dat bir cu fugiţii, cu atât mai bine. Incercă 
bătrânul să spere. Cât o privește pe Olga, n-am decât să declar 
că am făcut o farsă de prost gust unei vagaboande... ba chiar că 
am vrut să-i dau o lecţie, pentru a pune stavilă poate pentru 
totdeauna, gândurilor ei nesăbuite. Totul este ca lanculescu să 
nu fi fost prins. Prins? Dar cine să-l fi trădat? Olga? Hm!” Ținea 
bine minte că ei nu-i pomenise nimic în legătură cu doctorul. 
Ana? Excludea o asemenea posibilitate. După câteva minute de 
mers își aminti de insul care l-a șantajat pe malul mării. Cum de 
nu s-a gândit la el? apoi căută să-l elimine din calculele sale, 
spunându-și că acela nu dorea decât să obţină niște bani; atâta 
se mai pricepea el la oameni. 

Odată ajuns la pichet, unul dintre însoțitori intră în biroul 
comandantului, spre a-i raporta reținerea lui Tenopol. 

După câteva clipe, locotenentul ordonă să fie adus arestatul 
în biroul său. 

Îndată ce intră, avocatul rămase cu privirile aţintite asupra lui 


Cezar. Bătrânul era un bun cunoscător de oameni și nu-i fu greu 
să-și dea seama că ochii aceia de culoarea oțelului și chipul cu 
trăsături energice, care exprima o mare stăpânire de sine, 
trădau cu totul altă fire decât aceea a unui tânăr obișnuit. 
Începu a se teme că afacerea putea fi cunoscută în bună parte. 
Câteva secunde fu ispitit să mărturisească „simpla” lui 
complicitate în tentativa de trecere frauduloasă a frontierei, 
organizată pentru fratele Adinei Zaplan, dar imediat își spuse că 
tot mai bine era să aștepte întrebările ofițerului, spre a-și da 
seama cât a reușit el să afle. Și-apoi, n-avea a se teme prea 
mult, fiindcă „atuul” era tot în mâinile sale: participarea Anei 
Doljan la afacerea lui. Era convins că locotenentul nu își va 
implica logodnica într-o situaţie compromiţătoare. Dar, văzând 
că bărbatul cu priviri dure nu-l învrednicește nici măcar cu un 
cuvânt, bătrânul se hotărî să pună capăt tăcerii care-i devenise 
insuportabilă. 

— Desigur, doriți să aflaţi rolul pe care eu l-am jucat în 
această poveste, pe cât de urâtă, pe-atât de tristă. Ei bine, iată 
adevărul: am jucat o regretabilă farsă, unei fetișcane. 
Ajunsesem la exasperare; nu discuta... nu dorea altceva decât 
să ajungă vedetă de film și să fugă din țară. Sigur, tot ce vă 
spun nu justifică purtarea mea, dar în ceea ce mă privește... 

— S-o lăsăm pe Olga Atudoresei, omul dumitale de sacrificiu. 
Vorbește-mi despre legătura cu doctorul Matei lanculescu și mai 
ales despre Adina Zaplan! îi curmă sporovăiala locotenentul. 

Tenopol își dădu seama că ofiţerul cunoștea situaţia în mare 
măsură și se hotărî să facă unele mărturisiri, așa cum dorea el. 

— Personal, n-o cunosc pe Adina Zaplan. E vorba despre o 
nefericită întâmplare, atât de simplă și banală, încât n-o să vă 
vină a crede. Acum câteva săptămâni, într-o cafenea din 
București, s-a așezat la masa mea un turist, venit din 
străinătate, dar... să mă bată Dumnezeu dacă-mi amintesc cum 
îl chema. 

— N-are importanţă, îl încurajă Cezar, pe un ton care trăda, 
deopotrivă, neîncredere și ironie. 

Tenopol se prefăcu a nu-i fi observat atitudinea și continuă: 

— l-am oferit o cafea... am discutat câte și mai câte... Ce să 
vă mint? Căutam să aflu dacă vrea să vândă ceva mai de preț. 
Și... printre altele, străinul mi-a vorbit despre necazul Adinei 
Zaplan. Nenorocirea mea a plecat de la faptul că n-am avut 


altceva mai bun de făcut, decât să-i relatez doctorului Matei 
lanculescu cele discutate cu turistul. Lacom, domnule! exclamă 
avocatul și se grăbi să explice: Când a auzit că-i vorba despre o 
importantă sumă de bani și un post de medic în occident, s-a 
năpustit asupra mea cu insistență și asigurări în sensul că 
pentru el afacerea era o nimica toată. Mai mult, mi-a spus că 
nu-i prima pe care o face, dat fiind încrederea de care se bucură 
în ochii autorităţilor locale. O! Dar ce să vă plictisesc cu niște 
lucruri pe care sunt convins că vi le-a declarat chiar el... 

— Nu, îl întrerupse comandantul pichetului, doctorul a reușit 
să fugă. 

Tenopol se ridică de pe scaun și vru să facă câţiva pași spre 
fereastră, părând că aerul din încăpere nu-i mai ajunge, dar 
picioarele nu-l ascultară: se clătină, apucă marginea biroului și, 
sprijinindu-se astfel, izbuti să-și reia locul. 

— Ne-a înșelat! bâigui el, fără să-și dea seama de ridicolul 
spuselor sale. Ne-a înșelat! Și pe mine, și pe dumneavoastră. 

Locotenentul așteptă ca avocatul să-și revină din furia ce-l 
cuprinsese împotriva lui Matei și după aceea reîncepu 
interogatoriul: 

— Domnule Tenopol, asupra dumitale s-au găsit schițe ale 
acestei zone de frontieră. Cine ţi le-a procurat? 

— Doctorul lanculescu. 

— Și lui? Lui, cine i le dădea? 

— O să știți și asta, de-ndată ce veţi pune mâna pe el. Din 
câte știu eu unul, nu vă scapă! exclamă șantajistul, batjocoritor. 

— Ei! făcu ofiţerul, dacă numai doctorul ne poate lămuri, 
atunci să-l chemăm. 

Avocatul îl privi cu un aer năucit. Nu-i venea a crede că Matei 
putea să apară acolo dintr-o clipă într-alta, pentru că falsa veste 
pe care i-o dăduse ofițerul în legătură cu dispariția medicului 
prinsese rădăcini în judecata lui, și-i convenea de minune, 
liniștindu-l oarecum. 

Dar Cezar se îndreptă spre ușa care ducea în coridor, o 
deschise și strigă: 

— Să vină doctorul lanculescu! 

Câteva clipe mai târziu, medicul apăru, adus de sergentul de 
serviciu. 

— Doctore! Cine îţi procura informaţiile și schiţele zonei, pe 
care dumneata le-ai furnizat lui Tenopol? întrebă Cezar. 


Matei îl privi uluit, și numai într-un târziu murmură: 

— Nimeni. 

— Și totuși, asupra lui s-a găsit o mică hartă a împrejurimilor 
malului abrupt, pe care spune că a obținut-o de la dumneata. 

— Da... eu i-am dat-o, șopti Matei. 

— Dar dumneata de unde ai luat-o? De la cine? insistă 
comandantul de pichet, pe care tăinuirea încăpăţânată a fostei 
sale logodnice începea să-l supere, considerând că atitudinea 
celor doi răufăcători o puneau pe Ana într-o postură și mai 
dezavantajoasă decât aceea știută de el. Poate că totuși, 
dumneata, domnule Tenopol, ai să-mi răspunzi! 

Bătrânul îl privi pe ofiţer cu nespus dispreț și după o lungă 
ezitare, izbucni: 

— Spre deosebire de dumneata, domnule locotenent, noi... 
așa-zișii delicvenţi, ne purtăm ca niște oameni pe care nu i-au 
părăsit chiar toate scrupulele, fiind gata să sacrifice până și 
ceea ce au mai drag, numai ca să-și apere pielea. 

Cezar pricepu obraznica insinuare cu vădit caracter de șantaj, 
și indignat peste măsură, nu se mai putu stăpâni: 

— Dar Ana Doljan m-a informat despre interesul purtat de 
doctor, afacerii voastre. 

Tenopol se cutremură. 

— Domnule locotenent, nu cred. 

— Vrei o dovadă? 

Bătrânul surise neîncrezător și murmură: 

— O aveţi? 

— Doctore, telefonează-i domnișoarei Doljan că vrei să treci 
pe la ea, spuse Cezar. 

Medicul se supuse, comunicând Anei că vrea s-o vadă. 

— Și ce-i cu asta? întrebă avocatul. 

— Peste câteva clipe, domnișoara Ana va telefona aici 
informându-mă că doctorul dorește s-o întâlnească. 

— Să așteptăm, bâigui Tenopol, cu oarecare teamă. 

În clipa următoare, soneria telefonului se făcu auzită iar Cezar 
ridică receptorul. 

— Apropie-te! îl îndemnă pe bătrân. 

— A telefonat Matei, se auzi glasul fetei, de la celălalt capăt al 
firului. Vrea să ne vedem. 

Avocatul, care ascultase convorbirea, păru derutat, dar asta 
numai un minut. Pe urmă se adresă comandantului de pichet, 


surâzător: 

— V-a spus cumva și prețul? 

— Preţul? se prefăcu surprins din cale-afară, ofițerul, vrând să 
grăbească năruirea elementului de șantaj pe a cărui surpriză 
Tenopol miza foarte mult. 

Bătrânul ceru pachetul cu scrisori găsit asupra lui, și scoase o 
fotografie pe care i-o dădu lui Cezar. 

— Să n-o distrugeţi, îl avertiză șantajistul. Nu de alta, dar 
avem martori. 

Matei își acoperi ochii cu palmele și gemu: 

— Rușine! Mare rușine! Nu trebuia... 

Locotenentul privi fotografia; era o copie a aceleia pe care 
Ana i-o arătase acasă. Dădu s-o scoată din buzunar, spre a 
compara, dar imediat își spuse că n-avea niciun rost, cel puţin 
de față cu cei doi răufăcători. Apoi își aminti că luase cu el și 
clișeul fotografiei compromiţătoare, cu ajutorul căreia Matei o 
șantajase pe Ana. Chemă sergentul de zi și ordonă ducerea 
infractorilor în camere separate. Rămas singur, își dădu seama 
că fotografiile și clișeul îl nelinișteau. Le puse pe masa de lucru 
și începu să le studieze atent. Ceva, nu știa exact ce anume, i se 
părea straniu, privind imaginea Anei alături de bărbatul mai 
vârstnic decât ea, care o ţinea îmbrăţișată. Bărbatul... bărbatul 
acela îl tulbura mai ales. 

x 

Se scurseră lungi clipe de încordare, cărora le puse capăt 
sergentul de serviciu, raportând că sanitarul de la dispensar 
dorește să comunice comandantului ceva urgent și important. 

Cezar ridică privirea de pe fotografii și se uită mirat la 
subordonatul său. 

— Să poftească, îi spuse el. 

După câteva secunde apăru Vlad. Salută, se întoarse spre 
ușă. Vrând parcă să se asigure că nimeni nu-l aude, și numai 
după aceea începu să vorbească agitat. 

— Sunt Vlad Brănescu... 

— Te cunosc. 

— Odată... mi-aţi strâns mina și... 

— Am dat mâna cu dumneata ori de câte ori ne-am întâlnit, 
completă ofițerul, și-l îndemnă să se așeze. 

— Nu, n-am vreme și poate că nici dumneavoastră nu prea 
mai aveți. 


Cezar își dădu seama că omul dinaintea lui e frământat de 
acel ceva grav ce nu mai comporta amânare. 

— Dar ce s-a întâmplat? 

— Vor să vă omoare. 

— Mă rog, cine și mai ales pentru ce? 

Brănescu inspiră adânc de câteva ori. Apoi răspunse: 

— Povestea e cam lungă. Deocamdată trebuie să vă feriţi de 
o fată, Olga Atudoresei. 

Locotenentul izbucni în râs iar Vlad, spre a-l convinge că 
spusele sale sunt cu totul întemeiate, îi povesti de-a fir a păr 
cum a aflat de afacerea lui Tenopol și cum a căutat să-l salveze 
pe doctorul lanculescu faţă de care nutrea cele mai pure 
sentimente. Mai mult, nu uită să declare nici relele intenţii - 
șantajul și goana după un mare profit - care l-au purtat în relaţia 
cu sora fugarului, despre care preciză că îl așteaptă la marginea 
comunei, în taximetrul care i-a adus de la București. 

Cezar vru să afle detalii asupra locului unde se adăpostește 
fratele Adinei Zaplan. Vlad însă nu mai contenea cu prevenirea: 

— Tovarășe locotenent, eu am renunţat la cel mai mare „tun” 
din „cariera” mea numai pentru că atât Tenopol cât și femeia au 
spus: „La nevoie, ofiţerul va fi suprimat”. Cum vine asta? Eu mă 
sacrific, mă dau legat, iar dumneavoastră rămâneţi nepăsător 
pentru propria viață? Doamne fereşte! Păi ăștia nu se lasă până 
nu vă termină... 

Locotenentul zâmbi: 

— Și Tenopol și Olga sunt arestaţi, omule! 

— Arestați? bâigui Vlad, nevenindu-i să creadă. Pe urmă, când 
se mai dezmetici, exclamă fericit: 

— Aţi scăpat! Aţi scăpat! 

Cezar însă se încruntă deodată; un gând sumbru îi fulgeră 
mintea și judecata lui ameninţă să se tulbure. Celălalt nici nu 
bănui măcar ce se petrecea cu el, și-l întrebă: 

— Acum, la ce v-aţi posomorât? Sunteţi un om norocos! Chiar 
așa, insistă el: Aţi scăpat cu viaţă și pe deasupra i-aţi și prins pe 
Tenopol și pe fată. 

„Fata... fata... La nevoie, ofițerul va fi suprimat. Fata o să-l 
suprime. Fata... fata” continuau aceste cuvinte să răsune din ce 
în ce mai dureros, în auzul comandantului de pichet. 

Se duse la masa de lucru și se aplecă deasupra fotografiilor 
care o prezentau pe Ana îmbrăţișată de un bărbat vârstnic; 


bărbatul avea mustață. Căută să și-l închipuie fără mustață și, 
spre marea lui surprindere descoperi că tipul nu era altul decât 
Mișu Tenopol. Işi prinse capul în palme. Emoţia amenința să-l 
cuprindă din ce în ce mai mult. Își trase un scaun și se așeză 
sprijinindu-și un braţ pe o latură a biroului. Tinea bine minte că 
Ana, în „spovedania” ei, nu-i pomenise nimic despre bătrânul 
avocat. Doctorul o șantajase pe ea, constrâns de Tenopol, iar 
fotografiile acelea - teribilul obiect de șantaj - nu erau altceva 
decât o sinistră farsă. „Farsă”? se întrebă locotenentul și își 
răspunse imediat „Nu!” pentru că exista „clienta”, cum o 
numise Vlad pe sora fugarului, iar femeia venise să-l întâlnească 
pe el - Cezar Gurău, comandantul acelui pichet de grăniceri - 
socotind, după spusele lui Brănescu, că se declarase dispus să-l 
ajute pe fugar. Și din nou îi reveni în minte cuvântul „fata” care, 
de data asta căpătă asemenea rezonanţe, încât puterile sale 
păreau că se apropie de sfârșit. Într-un târziu, se ridică de pe 
scaun și-i spuse lui Vlad: 

— Ştii ce? Dacă tot ai făcut atâta drum, împlinește-ti 
făgăduiala: Ad-o la mine pe Adina Zaplan. 

Brănescu ezită câteva secunde dar după aceea murmură: - V- 
aș ruga... pentru ca totul să decurgă firesc... 

— Să te numesc „doctore!” când vom fi în faţa „clientei”, da? 

Vlad îl privi cu admiraţie, și Cezar intui că fostul escroc 
regretă poate că n-a avut un „coleg” cu atâta spontaneitate. 

— Acum, că vă văd mai liniștit, urmă Vlad, îmi îngădui să vă 
întreb ceva... 

— Te ascult! 

— Dar să nu-mi luaţi în nume de rău. 

— Îţi promit. 

— Tovarășe locotenent, sigur... știți, eu sunt obișnuit cu 
închisoarea... Mă gândeam... așa, cum nici eu nu sunt străin de 
afacerea asta... ce să mai caute și doctorul? 

O clipă, locotenentul fu tentat să-l poftească afară din birou, 
dar curând reveni asupra acestei hotărâri. 

— Ceea ce vrei dumneata, nu se poate; nu e legal. Apoi 
adăugă grăbit, aproape în șoaptă și fără să-l privească: Oricum, 
recunoştinţa pe care i-o porţi lui Matei îţi face cinste. Și-apoi, 
cred că meriţi să știi: doctorul s-a predat... a venit singur la 
mine. Oricum, asta e în favoarea lui. 

Vlad părăsi pichetul în grabă. 


Rămas singur, Cezar formă numărul telefonului său de-acasă. 
Când Ana îi răspunse, ofițerul o rugă să-l scuze câteva clipe, 
motivând că tocmai atunci primise vizita unui profesor de la 
școala generală. Îi promise că va reveni și închise telefonul. 
Chemă apoi șoferul și-i spuse să meargă la el acasă de unde o 
va lua pe Ana. De-ndată ce mașina porni formă din nou numărul 
și spuse fostei sale logodnice: 

— Coboară, te rog, imediat. Mașina te va aduce la mine. 

— Ce surpriză îmi pregătești? se sili fata să glumească. 

— Nici nu-ţi închipui ce bucurie vei avea. 

— Vorbești serios? 

— Cât se poate de serios. 

— Uite, eu am răbdare până vii la masă. 

— Ha, ha! vru el să pară amuzat de spusele ei, oi avea tu 
răbdare, dar eu n-am timp. Peste o jumătate de oră plec din 
localitate. Hai coboară, te rog! Cred că mașina a și ajuns la tine. 

— Chiar așa, confirmă tânăra, și-l asigură: într-o clipă sunt 
gata. 

Când Ana intră în birou, Cezar își privi ceasul; mai era puțin 
până la sosirea lui Brănescu și a sorei fugarului. 

— Aștepţi pe cineva? întrebă fata. 

— Da. 

— Pot să știu ce înseamnă purtarea ta... vorbele tale? 

— Ti-am spus doar că te vei bucura. Te-am minţit eu 
vreodată? 

— Nu... niciodată. 

Taximetrul în care se aflau Brănescu și Adina ajunse la poarta 
pichetului și se opri. Imediat, Cezar ieși în întâmpinarea celor 
sosiți. 

„Doctorul” cobori primul și se grăbi să deschidă cealaltă 
portieră; Adina cobori la rândul ei. 

— Doamnă Zaplan, vă prezint pe comandantul pichetului de 
grăniceri. 

Femeia se sili să zâmbească. Trăsăturile chipului ei 
căpătaseră o marcantă asprime. 

Locotenentul îi invită în clădirea pichetului iar când femeia se 
află ceva mai înaintea lor, ofițerul îi făcu semn lui Vlad să se 
retragă, șoptindu-i: 

— Așteaptă! 

Adina deschise ușa încăperii în care se afla fosta logodnică a 


lui Cezar. 

Zgomotul ușii o făcu pe tânără să revină de la fereastră spre 
vizitatoare. Privirea Anei exprimă. În egală măsură, uluire și 
spaimă. Buzele ei se mișcau dar glasul nu-i mai dădu ascultare. 
Adina Zaplan nu sesiză starea de surescitare pe care o 
exprimau privirile tinerei și se repezi la ea, cu braţele întinse, 
strigând: 

— Aniţă! Cum să-ţi mulţumesc? Acuma-mi dau seama că 
numai tu ai aranjat totul, pentru bietul Victor. Apoi se întoarse 
spre Cezar: Poţi fi mândru de ea! 

Ana bâigui: 

— Nu... El ne-a întins o cursă... 

Adina își plimbă privirile de la unul la altul, fără să poată 
accepta că ea a fost elementul lămuritor al afacerii pe care o 
pusese la cale cu atâta migală. Intr-un târziu spuse prostește: 

— Ce se va întâmpla cu fratele meu? 

— Va fi arestat, răspunse locotenentul. 

— Arestat? se arată ea uluită și continuă: Pentru șase sute de 
mii lei... pentru șase sute de mii... 

Cezar ordonă scoaterea Adinei din birou și apoi îi spuse Anei: 

— Când te gândești câte măsuri de precauţiune și-a luat 
femeia asta! Trebuie să recunosc iscusinţa ei. A lucrat frumos! 

Spre surprinderea lui, departe de a manifesta cea mai mică 
urmă de regret ori teamă pentru faptele sale, și cu o nespusă 
aroganță, Ana Doljan întrebă: 

— Dar eu n-am lucrat frumos? 

Cezar dădu semne de asemenea mânie, încât părea că abia 
se mai putea stăpâni. 

— Ai exagerat cu amorul, domnișoară! Și nu grija pentru a nu 
mă pierde te-a îndemnat să-i procuri date lui Matei; nu dorinţa 
de a răscumpăra clișeul acestor fotografii „compromiţătoare” te- 
a adus aici. 

— Dar ce altceva? îl întrerupse Ana cu un aer disperat. 

Drept răspuns, Cezar îi arătă fotografiile și după o vreme de 
încordată observare, o întrebă: 

— Cine este bărbatul de lângă tine? 

— Ți-am spus doar: Mercuţio D'Allberti... un anticar... 

— Un escroc, un șantajist care se numește Mișu Tenopol! tună 
ofițerul. Respiră adânc și continuă pe un ton coborât. Trebuie 
să-ți mărturisesc marea surpriză pe care am încercat-o, 


descoperind că doctorul te „șantaja” cu o falsă dovadă 
compromiţătoare, instigat chiar de tine, prin bătrânul avocat. 
Desigur, te-ai gândit că procedând astfel, te pui la adăpost, 
apărând ca o nefericită victimă a unui odios șantaj... dacă 
afacerea ar fi descoperită. Dar iată că odată cu murdara voastră 
uneltire, s-a aflat șiroiul fiecăruia dintre voi: Tu ești șeful și... nu 
m-ar surprinde dacă tot tu ai fi și... fata care, la nevoie, trebuia 
să mă suprime. Dar asta o vei spune celor care vor desăvârși 
anchetarea voastră; eu am făcut doar constatarea... 

— E... e aberant! îl întrerupe ea. 

— De asemenea, îţi cer să recunoști că și surpriza pe care ți- 
am făcut-o, cu Adina Zaplan, compensează toate șiretlicurile 
tale și mai ales, elimină orice posibilitate de tăgadă a vinovâăţiei 
tale. 

Femeia se încruntă și făcu un vizibil efort să plângă, ca o 
firească încercare de a se despovăra. 

Cezar privi un timp pe fereastră. Trăsăturile chipului său 
prindeau cu încetul să se destindă. Părea un pacient aflat în 
convalescenţă, după o foarte grea operaţie. Apoi chemă 
sergentul de serviciu și-i ordonă s-o conducă pe Ana în altă 
încăpere. Într-un târziu își spuse: „Gata, băiete! Astăzi ai văzut 
prea multe lucruri. O să-ţi facă bine... o mică plimbare”. leși deci 
din birou. 

Afară îl aștepta Vlad. 

— Vino mâine dimineaţă, îi spuse ofițerul. Acum te poţi duce 
acasă. 

Dar omul care făcuse atâtea rele în viaţa lui și care renunţase 
la cel mai mare „tun” din toate câte i s-au ivit, doar pentru o 
strângere de mână și o vorbă bună, nici nu se clinti din loc. 

Intrigat de privirea cu care Vlad îl fixa, comandantul pichetului 
murmură: 

— Desigur, trebuia să-ţi mulțumesc ori măcar să te felicit. 

— Nu, nu pentru asta am făcut-o. 

— Recompensă? 

Ochii fostului infractor se umeziră. Mai zăbovi câteva secunde 
și smulgându-se din loc, strigă gâtuit de durere: 

— Recunoștinţă! Nu recompensă. 

— Stai! 

Brănescu se opri dar nu-și întoarse capul spre ofiţer. 

Cezar veni lângă el și-i întinse mâna: 


— Ei bine, îţi sunt recunoscător; ai vrut să-mi salvezi viața. 
Mâine o vor afla toţi oamenii din comună. Îţi promit. 

— Nu... nu dumneavoastră, ci eu! Da da, eu vă sunt 
recunoscător și din pricina asta am făcut... Și-apoi, cred că 
oricare cetățean ar fi procedat la fel... 

— Ascultă, cetăţene Vlad Brănescu! Ce-ar fi să mergem pe la 
casele noastre și să ne odihnim? spuse Cezar, zâmbind. 

— Pot să vă însoțesc? 

— Desigur. 

Porniră împreună, unul alături de celălalt. Aerul rece și umed 
al nopţii se așternea pe obrajii lor ca o mângâiere. 

Curând ajunseră în apropierea Bălții lupilor. Luna răzbătea cu 
greu dintr-un nor și palida ei lumină făcu ca totul să pară 
nefiresc de frumos. Până și malul abrupt, în toată sălbăticia lui, 
arată ca o uriașă fiinţă însufleţită. 

Cei doi bărbaţi își continuară drumul, până la „Marea cea 
mare” cum o numea Vlad cu nostalgie. 

— E atât de frumos! exclamă Brănescu într-un târziu. 

Entuziasmul însoţitorului său se reverbera în conștiința 
ofițerului ca o severă mustrare, conștient că marea lui greșeală 
fusese abandonarea permanentei stări de veghe, fie chiar și 
pentru o clipă. Privi în depărtare, cu un ciudat amestec de jenă 
și hotărâre, vrând parcă să asigure întreg pământul ţării că din 
acea clipă nu va mai manifesta niciun fel de slăbiciune. 

Amândoi se așezară pe nisipul jilav. Cezar începu să mângâie 
pământul cu un soi de ciudată gingășie, de parcă i-ar fi cerut 
iertare, în timp ce buzele sale murmurau aidoma unui jurământ 
De astăzi înainte, subunitatea mea se va putea numi, pe drept 
cuvânt „Pichetul în alarmă”! 

Rămas singur, Cezar raportă prin telefon desfășurarea 
evenimentelor, apoi deschise casa de fier și scoase harta 
zonei de frontieră. Luă un creion colorat și trase patru 
linii, toate ducind spre malul abrupt. Apoi trase și cea 
de a cincea linie, marcînd astfel ultima posibilitate 

de acces spre locul considerat propice unei treceri 

mai neobservate spre mare. 

„Miine în zori — intrarea în dispozitiv, își spuse ofițerul. 
Miine în zori, voi ordona : PICHETUL IN ALARMA!" 

Se ridică, puse harta în dulapul de fier. Telefon! ince pu 
să sune. Locotenentul ridică grăbit receptorul. 


